ഐതിഹ്യമാല/കാരാട്ടുനമ്പൂരി - വിക്കിഗ്രന്ഥശാല\n←പാതായിക്കരെ നമ്പൂരിമാർ ഐതിഹ്യമാല\nകാരാട്ടു നമ്പൂരി വിഡ്ഢി! കൂശ്മാണ്ഡം→\nപണ്ടൊരിക്കൽ ഒരു ദിവസം രാവിലെ തൃശ്ശൂർ ബ്രഹ്മസ്വംമഠത്തിൽ വേദാദ്ധ്യായനം ചെയ്തു താമസിച്ചിരുന്ന ഉണ്ണിനമ്പൂരിമാരോടുകൂടി വാദ്ധ്യാൻനമ്പൂരി വടക്കുംനാഥക്ഷേത്രത്തിൽ തൊഴാൻ ചെന്ന സമയം നടയിൽ തൂക്കിയിരുന്ന ഒരു വലിയ മണിയിൽ ഏറ്റവും ഭയങ്കരമായ ഒരു സർപ്പം ചുറ്റിപ്പിണഞ്ഞിരിക്കുന്നതായി കണ്ടു. വാദ്ധ്യാൻനമ്പൂരി മുതലായവരെല്ലാം ഭയപ്പെട്ടു പിൻമാറി. അതുകണ്ട് അമ്പലത്തിൽ ജപിച്ചു കൊണ്ടിരുന്ന കാരാട്ടുനമ്പൂരി കാരണം ചോദിക്കുകയും വാദ്ധ്യാൻനമ്പൂരി വിവരം അദ്ദേഹത്തെ ധരിപ്പിക്കുകയും ചെയ്തു. കാരാട്ടുനമ്പൂരി വലിയ വി‌ഷവൈദ്യനായിരുന്നതിനാൽ "അത്ര ഉള്ളോ? അതിനു സാമാധാനമുണ്ടാക്കാം" എന്നു പറഞ്ഞുകൊണ്ട് എണീറ്റു നടയിലേക്കു ചെന്നു. അദ്ദേഹം ഒരു മന്ത്രം ജപിച്ചു സർപ്പത്തെ ബന്ധിച്ചിട്ടു അതിന്റെ വാലിൻമേൽ പിടിച്ചു വലിച്ചു. അപ്പോൾ വാൽ വളരെ നീളത്തിൽ കണ്ടു. നമ്പൂരി ആ സർപ്പത്തെ ആ മണിയിൻമേൽ രണ്ടു മൂന്നു കൂടി ചുറ്റി. എന്നിട്ടും വാലിന്റെ നീളം കുറയാതെ കൂടിക്കൂടി വന്നു. നമ്പൂരി സർപ്പത്തിന്റെ വാലിൻമേൽ പിടിച്ചുകൊണ്ടു ശ്രീകോവിലിനു മൂന്നു ചുറ്റായി പ്രദക്ഷിണം വെച്ചു. അപ്പോൾ സർപ്പം നീണ്ടു ശ്രീകോവിലിനു മൂന്നു ചുറ്റായി എങ്കിലും മണിയിൻമേൽ ചുറ്റിയിരുന്ന ആറു ചുറ്റും വിട്ടില്ല. ഇതിന് എത്ര നീളമുണ്ടെന്നറിയണം എന്നു നിശ്ചയിച്ചു കൊണ്ടു നമ്പൂരി സർപ്പത്തിന്റെ വാലിൻമേൽ പിടിച്ചുകൊണ്ട് അമ്പലത്തിന്റെ മുറ്റത്തിറങ്ങി. അപ്പോൾ സർപ്പം അത്രയും നീണ്ടു. നമ്പൂരി വീണ്ടും അമ്പലത്തിനാകപ്പാടെ മൂന്നു വലത്തുവെച്ചു. അപ്പോൾ സർപ്പത്തിന്റെ ദേഹം അമ്പലത്തിനു മൂന്നു ചുറ്റായി. എങ്കിലും മണിയിലുണ്ടായിരുന്ന ചുറ്റു വിടുകയോ അതിന്റെ നീളം അവസാനിക്കുകയോ ചെയ്തില്ല. നമ്പൂരിയുടെ മനസ്സിൽ കുറച്ചു ഭയം ജനിച്ചു. ഈ സർപ്പം സാമാന്യക്കാരനല്ലെന്നും അദ്ദേഹം നിശ്ചയിച്ചു. ഉടൻ വാലിന്മേൽനിന്നു വിട്ടിട്ട് അദ്ദേഹം ഓടി വടക്കേ ചിറയിൽ ചെന്നുചാടി. അവിടെ വെള്ളത്തിൽ കിടന്നുകൊണ്ട് ഗരുഡനെ ധ്യാനിച്ച് ഒരു മന്ത്രം ജപിച്ചു തുടങ്ങി. ആ സമയം വടക്കുംനാഥ ശ്രീകോവിലിനകത്തുനിന്ന് "കാരാടിനോടു മത്സരിക്കേണ്ട വാസുകീ! ഇങ്ങോട്ടു പോരൂ, അതാണു നല്ലത്" എന്നൊരശരീരിവാക്കു കേൾക്കപ്പെട്ടു. ഉടനെ ആ സർപ്പത്തെ കാണാതാവുകയും ചെയ്തു. ഈ അശരീരിവാക്കു ഭഗവാന്റെ തന്നെയായിരുന്നുവെന്നും ആ സർപ്പം സാക്ഷാൽ വാസുകി തന്നെയായിരുന്നുവെന്നുമുള്ളതു വിശേ‌ഷിച്ചു പറയണമെന്നില്ലല്ലോ.\nനമ്പൂരി വെള്ളത്തിൽനിന്നു പൊങ്ങി കരയ്ക്കു കയറിയപ്പോൾ അദ്ദേഹത്തിന്റെ പുരോഭാഗത്തു സാക്ഷാൽ ഗരുഡൻ ആവിർഭവിച്ചു. അപ്പോഴേക്കും സർപ്പം അന്തർദ്ധാനംചെയ്തുകളഞ്ഞതിനാൽ നമ്പൂരി ഗരുഡനെ വന്ദിച്ചു മടക്കിയയയ്ക്കുകയും ചെയ്തു.കാരാട്ടുനമ്പൂരി കുറച്ചുകൂടി വി‌ഷവൈദ്യം പഠിക്കണമെന്നു നിശ്ചയിച്ചു പല സ്ഥലങ്ങളിൽ സഞ്ചരിച്ചു. അദ്ദേഹത്തേക്കാൾ പഠിത്തമുള്ളവരായി കേരളത്തിൽ ആരെയും കണ്ടുകിട്ടായ്കയാൽ അദ്ദേഹം പരദേശക്കു കടന്നു. ബദര്യാശ്രമത്തുവെച്ച് അദ്ദേഹം വി‌ഷവൈദ്യത്തിൽ അതിനിപുണനായ ഒരു സന്യാസിയെ കണ്ടു. തനിക്കു വി‌ഷവൈദ്യം കുറച്ചുകൂടി പഠിച്ചാൽ കൊള്ളാമെന്നുള്ള വിവരം അദ്ദേഹം ആ സന്യാസിയെ ഗ്രഹിപ്പിച്ചു. "അങ്ങേക്കു വി‌ഷവൈദ്യത്തിലെന്തെല്ലൊമറിയാം" എന്നു സന്യാസി ചോദിച്ചു. "സർപ്പങ്ങളുടെയെല്ലാം വി‌ഷമിറക്കാനറിയാം" എന്നു നമ്പൂരി പറഞ്ഞു. "അതുവ്വോ?" എന്നു പറഞ്ഞു സന്യാസി നമ്പൂരിയെ കൂട്ടിക്കൊണ്ട് അവിടെ നിന്നു പുറപ്പെട്ടു. അഞ്ചാറു ദിവസംകൊണ്ട് അവർ വലിയ വനത്തിലെത്തി. സന്യാസി നമ്പൂരിയെയും കൊണ്ട് അവിടെ ഒരു വലിയ മരത്തിന്റെ മുകളിൽ കയറി. നമ്പൂരിയെ സന്യാസി ആ മരത്തോടു കൂട്ടിവെച്ചു മുറുക്കെ കെട്ടിയതിന്റെ ശേ‌ഷം ഒരു മരുന്നെടുത്തു കിഴക്കോട്ടു കാണിച്ചു. അപ്പോൾ ആ വനത്തിൽ കിഴക്കുഭാഗത്തുണ്ടായിരുന്ന മൃഗങ്ങളും പക്ഷികളുമെല്ലാം പടിഞ്ഞാട്ടു പാഞ്ഞു തുടങ്ങി. കരി, കരടികൾ, കടുവാ പുലി, സിംഹം മുതലായ മൃഗങ്ങളുടെ ഓട്ടം കണ്ട് നമ്പൂരി വളരെ പരിഭ്രമിച്ചു. അങ്ങനെ ഇരിക്കുമ്പോൾ ഒരു സർപ്പത്തിന്റെ വരവായി. ആ സർപ്പം ഒരു വലിയ കാട്ടാനയെ കൊത്തിയെടുത്തു ഫണം ഉയർത്തിപ്പിടിച്ചുകൊണ്ടാണ് വന്നത്. ആ സർപ്പം ഒരു പെരുമ്പാമ്പ് ഒരു ചെറുതവളയെയെന്നപോലെ നി‌ഷ്പ്രയാസമായിട്ടാണ് ആ വലിയ കൊലകൊമ്പനെ കൊത്തിയെടുത്തിരുന്നത് എന്നു പറഞ്ഞാൽ പിന്നെ ആ സർപ്പത്തിന്റെ വലിപ്പവും ഭയങ്കരത്വവും എത്രമാത്രമുണ്ടായിരുന്നുവെന്നുള്ളതു പ്രത്യേകം വിവരിക്ക ണമെന്നില്ലല്ലോ. ആ സർപ്പത്തിന്റെ ഫൂൽക്കാരത്തിൽനിന്നു പുറപ്പെടുന്ന വി‌ഷജ്വാല തട്ടി സമീപത്തുള്ള കാടുകളും മരങ്ങളുമെല്ലാം കരിയുന്നുണ്ടായിരുന്നു. ഇങ്ങനെ ആ സർപ്പത്തിന്റെ വരവുകണ്ടപ്പോൾ നമ്പൂരി മൂർച്ഛിച്ചു പോയി. മരത്തിൻമേൽകൂട്ടിവെച്ചു മുറുക്കികെട്ടിയിരുന്നതിനാൽ താഴെ വീണില്ല എന്നേ ഉള്ളൂ. സന്യാസി ഉടനെ മരുന്നെടുത്തു പടിഞ്ഞാറോട്ടു കാണിച്ചു. പടിഞ്ഞാട്ടുപോയ പക്ഷിമൃഗാദികളെല്ലാം തൽക്ഷണം കിഴക്കോട്ടും പോയി. ആ കൂട്ടത്തിൽ ആ സർപ്പവും തിരികെ മടങ്ങി. അപ്പോഴേക്കും നമ്പൂരിക്കു ബോധം വീണു. സന്യാസി "സർപ്പങ്ങളുടെ എല്ലാം വി‌ഷമിറക്കാമെന്ന് അങ്ങ് പറഞ്ഞിരുന്നുവല്ലോ. ഇങ്ങനെയുള്ള സർപ്പങ്ങളുടെ വി‌ഷമിറക്കാമോ?" എന്നു ചോദിച്ചു. "അയ്യോ! ഇതിനു ഞാൻ ശക്തനല്ല. ഇത്ര ഭയങ്കരങ്ങളായ സർപ്പങ്ങളുണ്ടെന്നുതന്നെ ഞാൻ ധരിച്ചിരുന്നില്ല" എന്നു നമ്പൂരി പറഞ്ഞു. പിന്നെ രണ്ടുപേരും മരത്തിൻമേൽ നിന്ന് താഴെ ഇറങ്ങി. ബദര്യാശ്രമത്തുതന്നെ വന്നുചേർന്നു. അവിടെവെച്ച് ആ സന്യാസി വി‌ഷവൈദ്യത്തിനു വേണ്ടുന്ന മരുന്നുകളും മന്ത്രങ്ങളുമെല്ലാം നമ്പൂരിക്ക് ഉപദേശിച്ചുകൊടുത്തു. നമ്പൂരി ആ ഉപദേശങ്ങളെല്ലാം ഗ്രഹിച്ചു സന്യാസിയെ ഭക്തിപൂർവ്വം വന്ദിച്ചു യാത്ര പറഞ്ഞു. തിരിയെ പോരുകയും ചെയ്തു.\nസ്വദേശത്തു വന്നതിന്റെ ശേ‌ഷം കാരാട്ടുനമ്പൂരി വി‌ഷവൈദ്യത്തിൽ പൂർവധികം പ്രസിദ്ധനായിത്തീർന്നു. വി‌ഷവൈദ്യം സംബന്ധിച്ച് അദ്ദേഹം അനേകം അത്ഭുതകർമങ്ങൾ ചെയ്യുകയും അദ്ദേഹത്തിന്റെ ശി‌ഷ്യത്വം സമ്പാദിച്ച് അനേകം പേർ ഈ വി‌ഷയത്തിൽ യോഗ്യന്മാരായിത്തീരുകയും ചെയ്തു.\n"https://ml.wikisource.org/w/index.php?title=ഐതിഹ്യമാല/കാരാട്ടുനമ്പൂരി&oldid=26133" എന്ന താളിൽനിന്ന് ശേഖരിച്ചത്\nഈ താൾ അവസാനം തിരുത്തപ്പെട്ടത്: 18:36, 20 ജൂൺ 2011.


സംഘടിത മതത്തിന്റെ സമ്മര്‍ദ്ദ ബലതന്ത്രം എങ്ങനെ അതിജീവിക്കാം ? | esSENSE Club- Freethinkers Community - Kerala India\nPosted by E Jabbar | Sep 22, 2016 | മതം |0|\n60 വർഷം മലപ്പുറത്ത് ജീവിച്ച അനുഭവം മുൻനിർത്തി ഒരു വിചാരം\nമതഗ്രാവിറ്റിയും മത റേഡിയേഷനും മതരഹിത ജീവിതത്തെ ഞെരിച്ചു കൊല്ലുന്നതിന്റെ ഉദാഹരണങ്ങള്ക്കു ക്ഷാമമില്ലല്ലോ. പ്രത്യക്ഷത്തിലും നേരിട്ടല്ലാതെയും മതം വ്യക്തികളെയും കുടുംബങ്ങളെയും സമ്മര്ദ്ദത്തിലാക്കി സ്വന്തം മതില് കെട്ടുകള് നിലനിർത്തുന്നത് എങ്ങിനെയാണെന്ന് അനുഭവിച്ചറിഞ്ഞവരാണു നാമെല്ലാം. മതം പ്രയോഗിക്കുന്ന ബഹുവിധ തന്ത്രങ്ങള്ക്ക് ഉദാഹരണമായി ഒന്നു പറയാം:\nനമ്മുടെ ഈ കൂട്ടായ്മയില് തന്നെ സജീവ സാന്നിദ്ധ്യമായ ഒരു സുഹൃത്തിന്റെ കുടുംബം കലക്കാന് നടന്ന ശ്രമമാണത്. മൂന്നു പിഞ്ചു കുട്ടികളുമായി സാമാന്യം നല്ല നിലയില് കഴിഞ്ഞു വന്ന ആ കുടുംബത്തിനു നേരെ സംഘടിത മത നാട്ടു കൂട്ടം പ്രയോഗിച്ചത് അതി ഹീനമായ നടപടിയായിരുന്നു. ഭാര്യയുടെ കുടുംബത്തെ സ്വാധീനിച്ചു കൊണ്ട് ആ ദമ്പതികളെ വേര് വിരിക്കാനുള്ള തന്ത്രങ്ങളാണു പയറ്റിയത്. ഇസ്ലാമികമായി വിവാഹം ചെയ്ത ദമ്പതികളില് ഒരാള് ഇസ്ലാമിനു പുറത്തു പോയാല് അതോടെ വിവാഹബന്ധം സ്വമേധയാ റദ്ദാകുമെന്നും അതിനാല് മകള് അയാളുടെ കൂടെ ഇനിയും തുടരുന്നത് കല്ലെറിഞ്ഞു കൊല്ലേണ്ട കുറ്റമാണെന്നും ഭാര്യാ പിതാവിനെയും കുടുംബാംഗങ്ങളെയും ബോധ്യപ്പെടുത്തിയ ശേഷം അവരുടെ കൂടി സമ്മര്ദ്ദത്തോടെ ആ കുടുമബത്തെ വേര്പിരിച്ചു. കുട്ടികളെ അച്ഛനില് നിന്നും പറിച്ചു മാറ്റി ഭാര്യവീട്ടില് കൊണ്ടു പോയി.\nഅല്പസ്വല്പം തിരിച്ചറിവെത്തിയ മൂത്ത കുട്ടി ബാപ്പയും ഉമ്മയും പിരിയുന്നതായി ദുസ്വപ്നങ്ങള് കണ്ട് ഞെട്ടി ഉണരുകയും മാനസികാസ്വാസ്ഥ്യം പ്രകടിപ്പിക്കുകയും ചെയ്തു. ബാപ്പയെ പിരിഞ്ഞിരിക്കാനാവാതെ മറ്റു കുട്ടികളും മാനസിക പീഢനം അനുഭവിച്ചു… !\nഇതേ അനുഭവം നമ്മുടെ അയൂബിന്റെ കുടുംബത്തിലും ഉണ്ടായി. ഈ രീതിയിലാണു പ്രത്യക്ഷത്തിലുള്ള മത മര്‍ദ്ദം പ്രയോഗിക്കപ്പെടുന്നതെങ്കില് പരോക്ഷമായി അതു മറ്റനേകം രൂപങ്ങളിലാണു വ്യക്തികളെ ഊരാക്കുടുക്കിലാക്കുന്നത്. വിവാഹം, മരണം, കുട്ടികളുടെ വിദ്യാഭ്യാസം, രോഗാവസ്ഥകള്, സാമ്പത്തിക പ്രതിസന്ധികള് മറ്റു സാമൂഹ്യ പ്രശ്നങ്ങള് എന്നിവയിലെല്ലാം മതം വില്ലന് വേഷത്തിലെത്തി ആവും വിധത്തിലെല്ലാം മതരഹിതരെ ഉപദ്രവിക്കുന്നു. ഈ പൊല്ലാപ്പു ഭയന്നാണു അവിശ്വാസികളില് ഭൂരിഭാഗവും വിശ്വാസികളായി നടിച്ചു കൊണ്ട് ജീവിക്കാന് നിര്‍ബ്ബന്ധിതരാകുന്നത്.\nഇതിനെ അതിജീവിച്ചു കൊണ്ട് മതമില്ലാതെ എങ്ങനെ ജീവിക്കും? ഈ വലിയ ചോദ്യത്തിനുത്തരമായി സ്വയം ജീവിക്കാന് ശ്രമിക്കുകയും വലിയ അളവില് പ്രായോഗികമായിത്തന്നെ വിജയിക്കുകയും ചെയ്ത അനുഭവമാണു ഈ അറുപതാം വയസ്സില് എനിക്കു പങ്കു വെക്കാനുള്ളത്. ഞാന് ഈ രംഗത്തേക്കു വരുമ്പോള് ഇന്നത്തെക്കാള് എത്രയോ ഭീകരമായിരുന്നു മതത്തിന്റെ ഫാസിസ്റ്റ് ബലപ്രയോഗങ്ങള്\n1. മതവിശ്വാസവും സാമൂഹ്യ ധാര്മ്മികതയും\nഉള്ക്കാമ്പില്ലാത്ത വെറും കുമിളയാണു മതം എന്ന് ഇന്ന് ഏറെക്കുറെ വിശ്വാസികള്ക്കും ബോധ്യമായിട്ടുണ്ട്. എങ്കിലും മതം ഇല്ലാതെ എങ്ങനെ ധാര്‍മ്മിക ജീവിതം സാധ്യമാകും എന്ന ആകുലതയാണു മതവാദികള് ഉയര്‍ത്തിക്കാട്ടുന്നത്. വിശ്വാസികളെക്കാള് ഉയര്‍ന്ന ധാര്മ്മിക നിലവാരം അവിശ്വാസികള് പ്രകടമാക്കുന്നു എന്ന് സോദാഹരണം ചൂണ്ടിക്കാണിക്കുമ്പോള് വിശ്വാസികള് വല്ലാതെ അസ്വസ്ഥരാകുന്നതു കാണുന്നു.താലിബാന് ഗ്രൂപ്പിലെ ഒരു നട്ടപ്പിരാന്തന് അയാളുടെ എല്ലാ കണ്ട്രോളും വിട്ട് പ്രതികരിച്ച രണ്ടു സന്ദര്‍ഭങ്ങള് ശ്രദ്ധയര്‍ഹിക്കുന്നതാണു. ഡോ. എന് എം മുഹമ്മദലി മരണാനന്തരം കണ്ണുകളും ശരീരവും ദാനം ചെയ്ത വാർത്ത കണ്ട സന്ദർഭത്തിലായിരുന്നു അയാളുടെ ആദ്യത്തെ ഉറഞ്ഞു തുള്ളല് . ഈയിടെ ന്യൂസിലാന്ഡിലെ പാല് കച്ചവടവും ആപ്പിള് കച്ചവടവും ഉദാഹരിച്ചു കൊണ്ട് മതരഹിത രാജ്യങ്ങളില് ആളുകള്ക്ക് ഉയര്ന്ന ധാര്മ്മികബോധമുണ്ട് എന്നു ഞാന് ഒരു പോസ്റ്റില് ചൂണ്ടിക്കാണിച്ചിരുന്നു. അതു വായിച്ചാണു ആ നട്ടപ്പിരാന്തനു പിന്നെയും സമനില തെറ്റിയത് !\nഅതേ സമയം “പശുപാലനും.. നംഷീദും“ മറ്റും അവര്‍ക്കു നിലയ്ക്കാത്ത ആഘോഷവുമാണു.\nനാസ്തികരാകുന്നതോടെ ചോദിക്കാനും പറയാനും ആരുമില്ലാത്ത അവസ്ഥ യാകുമെന്നും പിന്നെ “എന്തും ചെയ്യാ” മെന്നുമാണു വിശ്വാസികള് പ്രചരിപ്പിക്കുന്നത്. വസ്തുത നേരെ തിരിച്ചാണെന്നു കാണുന്നതില് അസ്വസ്ഥരാകുന്നതു തങ്ങളുടെ അവസാന കച്ചിത്തുരുമ്പും പൊള്ളയാണെന്നു വ്യക്തമാകുന്നതിലുള്ള ഇച്ഛാഭംഗം മൂലമാണു.\nപറയാനുദ്ദേശിക്കുന്നത് ഇതാണു. മതമല്ല സാമൂഹ്യ ജീവിതത്തിലെ ധാര്മ്മികതയുടെ ആധാരം എന്നു ജീവിതം കൊണ്ടു തെളിയിക്കാന് നമുക്കാവണം. മതഗ്രാവിറ്റിയെ മറികടന്നു കൊണ്ട് മതസമൂഹത്തില് ജീവിക്കാന് നാം ഏറ്റവും കൂടുതല് ശ്രദ്ധിക്കേണ്ടതും ഈ കാര്യത്തിലാണു. നമ്മുടെ വ്യക്തി ജീവിതവും കുടുംബ ജീവിതവും സാമൂഹ്യ വ്യവഹാരങ്ങളും സത്യസന്ധവും കളങ്കരഹിതവുമായിരിക്കണം. വിശ്വാസവും ഭക്തിയും വേണ്ടുവോളമുണ്ടായിട്ടും എല്ലാ തിന്മകളിലും വ്യാപൃതരാകുന്ന ഒരു ആള്ക്കൂട്ടത്തെക്കൊണ്ട് “അവര് നിരീശ്വരരാണെങ്കിലും നല്ല മനുഷ്യരാണു” എന്നു പറയിപ്പിക്കും വിധമാകണം നമ്മുടെ പൊതു ജീവിതം !\nഎങ്കില് മതഗ്രാവിറ്റി താനേ ദുര്ബ്ബലമാകും . എന്റെ അനുഭവം പറയാം:- ബാപ്പ മരിച്ച സന്ദര്ഭം; ഞാന് പള്ളിശ്മശാനത്തിലേക്കു പോയെങ്കിലും മയ്യിത്ത് നമസ്കാരത്തിനു പള്ളിയില് കയറാതെ ഖബറിനരികില് പോയി നിന്നു. കൂട്ടിനാരുമില്ലാതെ ! അന്നു ഞാന് പള്ളിയില് കയറും എന്നും അപ്പോള് പരിഹസിക്കാമെന്നും കണക്കു കൂട്ടി കാത്തു നിന്നവര് നിരാശരായി. തൊട്ടടുത്ത ദിവസം പള്ളിക്കമ്മിറ്റി കൂടി എന്റെ കുടുംബത്തിനു ഊരു വിലക്കേര്പ്പെടുത്താന് തീരുമാനിച്ചു. അവര് വീട്ടില് വന്ന് ഉമ്മയോട് എന്റെ കൂടെ താമസിക്കരുതെന്നും ഏട്ടന്റെ വീട്ടിലേക്കു പോകണമെന്നും ഉപദേശിച്ചു. ഇല്ലെങ്കില് മരിച്ചാല് പള്ളിയില് അടക്കുകയില്ലെന്ന ഭീഷണിയും വന്നു. ഉമ്മ അവരോടു പോകാന് പറഞ്ഞു.\nപള്ളിക്കമ്മിറ്റിക്കാര് കടകളിലെല്ലാം കയറി എന്റെ വീട്ടിലേക്കു സാധനങ്ങള് വില്ക്കരുതെന്നു വിലക്കിയിരുന്നു. ഞാന് സ്ഥിരമായി സാധനങ്ങള് വാങ്ങുന്ന അലവിക്കാക്കയുടെ പീടികയില് ഊരു വിലക്കുകാര് ചെന്നു കാര്യം പറഞ്ഞു. അലവിക്കാക്കയുടെ മറുപടി ഇങ്ങനെയായിരുന്നു. “ എന്റെ കടയില് നിന്നു പറ്റു വാങ്ങുന്നവരുടെ കൂട്ടത്തില് കൃത്യമായി ശമ്പളദിവസം തന്നെ കടം വീട്ടുന്ന ഒരേയൊരാള് അയാളാണു, അതിനാല് എനിക്ക് അയാളെ ഒഴിവാക്കാനാവില്ല”\nഞങ്ങളുമായി ഇടപാടുകളുള്ള എല്ലാവരും ഈ നിലപാടെടുത്തതിനാല് ഊരുവിലക്ക് അപ്പാടെ ചീറ്റിപ്പോവുകയാണുണ്ടായത് !\nസാമ്പത്തികമായ ഇടപാടുകളില് സത്യസന്ധത പുലർത്തുന്ന ആളുകള്ക്ക് സമൂഹത്തില് വിശ്വാസ്യതയും സ്വീകാര്യതയും വര്ദ്ധിക്കും. സ്വതന്ത്ര ചിന്തകരുടെ കൂട്ടായ്മയെ സാമ്പത്തിക ലാഭത്തിനും തട്ടിപ്പിനും മറ്റു സ്വാർത്ഥ ചൂഷണങ്ങള്ക്കും ഉപയോഗിക്കുന്നവരെ വളരെയേറെ കരുതിയിരിക്കണം. അവര് വ്യക്തി എന്ന നിലയില് മാത്രമല്ല നാം ഉയർത്തിപിടിക്കുന്ന ആദർശങ്ങൾക്കും കനത്ത തിരിച്ചടിയുണ്ടാക്കാനിടയുണ്ട്. ഉണ്ടായ അനുഭവങ്ങള് പാഠമാകണം . അതതരക്കാര് ഇനിയും ഇവിടെയൊക്കെ ചുറ്റിപ്പറ്റിയുണ്ടാകാം !\n2. തൊഴിലിടങ്ങളിലെ ധാര്മ്മികത.\nനാം തൊഴിലെടുക്കുന്ന സ്ഥാപനവും ചുറ്റുപാടുമാണു നമ്മുടെ ജീവിതവ്യവഹാരങ്ങളിലെ മറ്റൊരു പ്രധാന ഇടം. അവിടെയും നമ്മള് ആത്മാര്ത്ഥതയും അര്പ്പണബോധവും സത്യസന്ധതയും സാമൂഹ്യപ്രതിബദ്ധതയും പ്രകടമാക്കും വിധം വേണം പെരുമാറാന്. നമ്മുടെ സേവനമേഖലയിലെ ഗുണഭോക്താക്കള് നമ്മുടെ ജോലിയില് സംതൃപ്തരായിരിക്കണം. അഴിമതി കൈക്കൂലി കൃത്യവിലോപം അലസത.. ഇത്യാദി വ്യവഹാര ദൂഷ്യങ്ങള് ഉണ്ടാവരുത്. എങ്കില് ആ മേഖലയിലും മതഗ്രാവിറ്റിയെ മറി കടക്കാനാവും. എന്റെ മറ്റൊരനുഭവം പറയാം. നാട്ടിലെ സ്കൂളില് ജോലി ചെയ്യുന്ന കാലം. അത്യാവശ്യം സംഘടനാ പ്രവർത്തനവും രാഷ്ട്രീയവുമൊക്കെ ഉണ്ടായിരുന്നതിനാല് എതിര് രാഷ്ട്രീയക്കാരില് ചിലര്ക്ക് അവരുടെ ഭരണം വന്നപ്പോള് ഒരു പൂതി. എന്നെയും ഭാര്യയെയും ആ സ്കൂളില് നിന്നു സ്ഥലം മാറ്റിക്കണം എന്ന്. ഇ ടി മുഹമ്മദ് ബഷീര് വിദ്യാഭ്യാസമന്ത്രിയായിരിക്കെ ലീഗിലെ ചില പ്രാദേശിക നേതാക്കള് ഞങ്ങളെ സ്ഥലം മാറ്റാനായി പരാതി നല്കി. മന്ത്രിയുടെ സമ്മര്ദ്ദപ്രകാരം പരാതി പരിഗണിച്ച് ഡിപാര്ട്ടുമെന്റ് തല അന്യേഷണം വന്നു. പരാതിയിലുന്നയിച്ച ആരോപണങ്ങള് വളരെ കൌതുകകരമായിരുന്നു. ടീച്ചര് തട്ടമിടാതെ കുട്ടികളെ പഠിപ്പിക്കുന്നു. അതു കുട്ടികളുടെ ധാര്മ്മികനിലവാരം ഇല്ലാതാക്കും, മാഷും ടീച്ചറും അവധി ദിവസങ്ങളിലും സ്കൂളില് വന്ന് കുട്ടികളെ വേണ്ടാത്ത കാര്യങ്ങള് പഠിപ്പിക്കുന്നു… ഇതൊക്കെയാണു പരാതിയിലുണ്ടായിരുന്നത്. (സ്കൂള് തല ബാലവേദി രൂപീകരിച്ച് കലാകായിക പരിശീലനം നടത്തുന്നതാണു അവധി ദിവസങ്ങളിലെ വേണ്ടാതീനങ്ങള്) 🙂\nഅന്യേഷണത്തിനായി മേലുദ്യോഗസ്ഥര് സ്കൂളിലെത്തുന്നതറിഞ്ഞു സ്കൂളിലെ കുട്ടികളുടെ രക്ഷിതാക്കള് ഒന്നടങ്കം സംഘടിച്ചു സ്കൂളിലെത്തി. അന്യേഷണ ഉദ്യോഗസ്ഥരെ അവര് കാര്യങ്ങള് ബോധ്യപ്പെടുത്തി. “ഇവര് വന്നതില് പിന്നെയാണു ഈ സ്കൂള് ഒരു സ്കൂളായത് ” എന്നായിരുന്നു അവരുടെ വിശദീകരണത്തിന്റെ ആകെത്തുക. മറുപക്ഷക്കാര്ക്കു വേണ്ടി സാക്ഷ്യം പറയാന് രക്ഷിതാക്കളായി ആരും വന്നില്ല. അതോടെ പരാതിയും ചീറ്റി. ഞങ്ങള്ക്കു വേണ്ടി സാക്ഷ്യം പറയാനെത്തിയ രക്ഷിതാക്കളില് ഭൂരിപക്ഷവും പരാതിക്കാരുടെ പാര്ട്ടിക്കാര് തന്നെയായിരുന്നു എന്നതാണു ശ്രദ്ധേയമായ മറ്റൊരു വസ്തുത.\nമതഗ്രാവിറ്റിക്കു ബദല് ഗ്രാവിറ്റി സൃഷ്ടിക്കേണ്ടത് നമ്മുടെ പൊതു ജീവിതം മാതൃകാപരമാക്കിക്കൊണ്ടായിരിക്കണം ! 30 കൊല്ലത്തെ അധ്യാപക ജീവിതത്തില്, പയറ്റിപ്പൊളിഞ്ഞ ഈ ഒരു സംഭവമല്ലാതെ നാട്ടുകാരില് നിന്നോ രക്ഷിതാക്കളില് നിന്നോ ഒരു ദുരനുഭവവും നേരിടേണ്ടി വന്നിട്ടില്ല. 100 % മുതല് 98% വരെ മുസ്ലിം കുട്ടികള് പഠിക്കുന്ന സ്ഥാപനങ്ങളിലാണു ഞങ്ങള് രണ്ടു പേരും ഇതു വരെ ജോലി ചെയ്തു പോന്നത് .\n3. വാക്കും പ്രവൃത്തിയും\nആദർശങ്ങൾ പ്രസംഗിക്കാനും എഴുതാനും എളുപ്പമാണു. പ്രായോഗികമാക്കാനാണു ഇച്ചിരി മുട്ട് ! രണ്ടു തരം ആദർശപ്രചാരണം സാധ്യമാണു. ഒന്നു നമുക്കുതന്നെ പ്രായോഗികമാക്കാവുന്ന കാര്യങ്ങള്. രണ്ട് നാം സ്വപനം കാണുന്ന ഒരു ഭാവി സമൂഹത്തില് മാത്രം പ്രാവർത്തികമാക്കാവുന്ന ആദർശ ലക്ഷ്യങ്ങൾ. അല്പം പ്രയാസപ്പെട്ടാണെങ്കിലും നാം തന്നെ പ്രയോഗത്തിലൂടെ മാതൃക കാട്ടേണ്ട ആദർശങ്ങൾ പ്രസംഗത്തില് മാത്രം ഒതുക്കി കാര്യത്തോടടുക്കുമ്പോൾ ആദർശം പതുക്കെ ചാക്കില് കെട്ടി വെക്കുന്ന യുക്തിവാദം സമൂഹത്തില് നമ്മെ പരിഹാസ്യരാക്കുകയേയുള്ളു. വ്യക്തി ജീവിതം സംശുദ്ധവും മറ്റുള്ളവരില് പുതുമയും കൌതുകവും ജനിപ്പിക്കുന്ന വിധം നിഷ്കളങ്കവുമായിരിക്കണം.\nനമ്മുടെ സമൂഹത്തില് നില നില്ക്കുന്ന അപരിഷ്കൃതത്വത്തിന്റെ ലക്ഷണങ്ങളായ പെരുമാറ്റ ദൂഷ്യങ്ങള് യുക്തിവാദികളുടെ ജീവിതത്തില് ഉണ്ടാകാന് പാടില്ല. നിയമങ്ങള് അനുസരിക്കാന് നാം പരിശീലിക്കണം, തൻ കാര്യം നേടാനായി നിയമം ലംഘിച്ച് കുറുക്കു വഴികള് തേടുക, അഴിമതിക്കു കൂട്ടു നില്ക്കുക, ടാക്സ് വെട്ടിക്കുക, തുടങ്ങിയ നാട്ട് നടപ്പുകളില് നിന്നും നമ്മള് ഒഴിഞ്ഞു നില്ക്കണം.\nയുക്തിവാദം തന്നെ നമുക്ക് പ്രശസ്തി നേടാനോ പണമുണ്ടാക്കാനോ ലൈംഗിക ചൂഷണത്തിനോ … മറ്റു സ്വാര്ത്ഥ ലാഭങ്ങള്ക്കോ ഉപാധിയാക്കിക്കൂടാ. നിസ്വാര്ത്ഥമാണു നമ്മുടെ പ്രവർത്തനങ്ങൾ എന്ന് സമൂഹം വിലയിരുത്തണം.\n4. സാമൂഹ്യ പ്രശ്നങ്ങളില് ഇടപെടല്.\nഅന്ധവിശ്വാസങ്ങള്ക്കെതിരായ ആശയ പോരാട്ടത്തോടൊപ്പം നമുക്കു ചുറ്റുമുള്ള പൊതു പ്രശ്നങ്ങളിലെല്ലാം മുന് പന്തിയില് നിന്നു കൊണ്ട് ഇടപെടാന് കഴിഞ്ഞാലേ സമൂഹം നമ്മെ ഒരു കേവല നിഷേധി എന്നതിനപ്പുറം ഒരു സാമൂഹ്യ ജീവി എന്ന നിലയില് കാണുകയുള്ളു. നാട്ടില് നടക്കുന്ന എല്ലാ കാര്യങ്ങളില്‍നിന്നും മാറിനിന്ന് കുറ്റം മാത്രം പറയുന്ന “റിബല്” സ്വഭാവക്കാരെ സമൂഹം ഇഷ്ടപ്പെടുകയില്ല. നാട്ടിലെ പൊതു വികസനം, ജീവകാരുണ്യപ്രവർത്തനങ്ങൾ, സാംസ്കാരിക മതേതര വേദികള്, ആഘോഷങ്ങള് .. ഇതിലെല്ലാം പങ്കു കൊള്ളുകയും അതോടൊപ്പം നമ്മുടെ അവിശ്വാസം ഉചിതമായ വിധം ഹൈലൈറ്റ് ചെയ്യുകയും വേണം. മത സമൂഹം ഒറ്റപ്പെടുത്തിയാലും ബദലായി പൊതു സമൂഹം കൂടെ നില്ക്കുന്നുവെങ്കില് മതഗ്രാവിറ്റി ദുര്ബലമാകും.\n5. കുടുംബം ജനാധിപത്യപരമായിരിക്കണം.\nസാമ്പ്രദായിക പുരുഷാധിപത്യ കുടുംബ സംവിധാനം പൊളിച്ചെഴുതി കുടുംബാംഗങ്ങളുടെ പൂര്ണ പിന്തുണ ഉറപ്പാക്കണം. ഇല്ലെങ്കില് മതഗ്രാവിറ്റി പിന് വാതിലിലൂടെ വീട്ടിലേക്കു കയറി വന്ന് നമ്മളെ ഞെരിക്കും ! അമ്മയും അച്ഛനും മക്കളും കുടുംബത്തില് തുല്യ വ്യക്തിത്വവും സ്വാതന്ത്ര്യവും അവകാശവും അധികാരവും ഉള്ള അംഗങ്ങളാണു എന്ന ജനാധിപത്യ ബോധമാണു സ്വതന്ത്ര ചിന്തകര്‍ക്കുണ്ടാവേണ്ടത്. മതഗ്രാവിറ്റിക്കൊപ്പം അഡീഷനലായി പാട്രിയാര്‍ക്കിയുടെ ഗ്രാവിറ്റി കൂടി പേറേണ്ടി വരുമ്പോഴാണു യുക്തിവാദി കുടുംബത്തിലും സ്ത്രീ അസംതൃപതയാകുന്നത്. വിശ്വാസി കുടുംബമാണെങ്കില് ഒരു ഗ്രാവിറ്റിയേ സ്ത്രീക്കു മേല് അനുഭവപ്പെടൂ. അവിശ്വാസി കുടുംബമാകുമ്പോള് മതഗ്രാവിറ്റി അധിക ഭാരമാവുന്നതാണു സ്ത്രീകള് പ്രശ്നക്കാരാവാന് കാരണം. അതിനാല് കുടുംബത്തില് ജനാധിപത്യവും തുല്യതയും നടപ്പിലാക്കുകയാണു പരിഹാരം. പാട്രിയാര്ക്കിയുടെ ഗുണഭോക്താവായ പുരുഷന് കുറെ “നഷ്ടങ്ങള്“ അതിനായി സഹിക്കേണ്ടി വരും.\n“നോക്കു അവര് നിരീശ്വരവാദികളാണെങ്കിലും അവരുടെ കുടുംബത്തില് ലിംഗ സമത്വവും നീതിയും കാണുന്നു -മാതൃകാ കുടുംബം” എന്ന് മറ്റു കുടുംബങ്ങളിലെ സ്ത്രീകള് -പുരുഷന്മാരും- വിലയിരുത്തും. അതു നമ്മുടെ ആദര്ശങ്ങള്ക്കു കൂടുതല് തിളക്കമുണ്ടാക്കും.\nകുടുംബ കാര്യങ്ങളെല്ലാം “കുടുംബിനി”യുടെ ചുമലില് വെച്ചു കെട്ടി നാടും സമൂഹവും നന്നാക്കാനിറങ്ങുന്ന പുല്ലിംഗ യുക്തിജീവികള്ക്കു നേരെ അവരുടെ ഭാര്യമാര് തന്നെ എതിര് സാക്ഷ്യം പറയുന്നതു നാം ചാനലുകളില് കാണേണ്ടി വരുന്നത് മതഗ്രാവിറ്റിയുടെ തീക്ഷ്ണതയെന്നതിലുപരി ആണ്‍കോയ്മയുടെ അസഹ്യത കൂടിയാണ് എന്നു നമ്മള് തിരിച്ചറിയണം.\nഇതര ബന്ധു കുടുംബങ്ങളുമായും ഊഷ്മളമായ ബന്ധവും സഹകരണവും നാം പുലർത്തണം. കുടുംബ ബന്ധങ്ങള്ക്കു വിലയുള്ള ഒരു സമൂഹത്തില് മതഗ്രാവിറ്റിയെ ദുര്ബലമാക്കുന്ന മറ്റൊരു ഘടകമാണു വിപുലമായ കുടുംബ ബന്ധുത്വം. അവരുടെ വിശ്വാസപരമായ ആചാരങ്ങളൊഴികെ മറ്റെല്ലാ കാര്യങ്ങളിലും നമ്മളും സഹകരിക്കുകയാണെങ്കില് അവിശ്വാസത്തിന്റെ പേരിലുള്ള അകല്‍ച്ച ഇല്ലാതാകും എന്നാണു എന്റെ കുടുംബാനുഭവം.\nചുരുക്കത്തില് മതകാര്യങ്ങളിലൊഴികെ മറ്റെല്ലാ കാര്യങ്ങളിലും നമ്മള് വിശ്വാസി സമൂഹത്തിനു പോലും മാതൃകാപരവും അനുകരണീയവുമായ ജീവിതവും പെരുമാറ്റവും കാഴ്ച്ച വെക്കുകയാണെങ്കില് മത റേഡിയേഷന്റെ പ്രഹര ശേഷിയെ മറി കടക്കാനാവും എന്നാണു അനുഭവവെളിച്ചത്തില് പറയാനുള്ളത് !\nPreviousകേരളത്തിലെ അന്ധവിശ്വാസ വിചാരണകള്


'ഈ വിജയം സീസണിലെ വഴിത്തിരിവായിരിക്കുമെന്ന് പ്രതീക്ഷിക്കുന്നു,' കിബു വികുന\nഞായറാഴ്ച വൈകിട്ട് വാസ്‌കോയിലെ തിലക് മൈതാൻ സ്റ്റേഡിയത്തിൽ വച്ചുനടന്ന ഹീറോ ഇന്ത്യൻ സൂപ്പർ ലീഗ് (മത്സരത്തിൽ ജംഷദ്‌പൂർ എഫ്‌സിക്കെതിരെ 3-2ന് കേരള ബ്ലാസ്റ്റേഴ്‌സ് എഫ്‌സി വിജയിച്ചു. മത്സരത്തിൽ കോസ്റ്റ ഒരു ഗോളും മറെ രണ്ടു ഗോളുകളും ബ്ലാസ്റ്റേഴ്സിനായി നേടി. വാൽസ്കിസ് ആണ് ജാംഷെഡ്പൂരിനായി രണ്ടു ഗോളുകളും നേടിയത്. മത്സരത്തിന് ശേഷം ബ്ലാസ്റ്റേഴ്‌സ് പരിശീലകൻ കിബു വികുന മാധ്യമങ്ങളോട് പ്രതികരിച്ചു.\n"മത്സരത്തിൽ വിജയിക്കുമെന്ന് ഞങ്ങൾ വിശ്വസിച്ചു. തുടക്കം മുതൽ ഞങ്ങൾ മൂന്ന് പോയിന്റുകൾക്കായി പോരാടുകയായിരുന്നു. ഞങ്ങൾ നന്നായി ആരംഭിച്ച്, ഒരു സെറ്റ് പീസിൽ നിന്ന് സ്കോർ ചെയ്തു. രണ്ടാം പകുതി ഇരു ടീമുകളും വളരെ തുല്യമായിരുന്നു. റെഡ് കാർഡിന് ശേഷം മത്സരം വിജയിക്കുക ബുദ്ധിമുട്ടാണ്. പക്ഷേ ഞങ്ങൾ യഥാർത്ഥ സ്വഭാവം കാണിച്ചു. ഞങ്ങൾ വളരെ മത്സരാത്മകമായ ടീമാണെന്ന് ഞങ്ങൾ തെളിയിച്ചു. ടീമിന് മൂന്ന് പോയിന്റുകൾ ലഭിച്ചതിൽ ഞാൻ സന്തുഷ്ടനാണ്.” വികുന പറഞ്ഞു.\n79, 82 മിനിറ്റുകളിൽ ഗോൾ നേടിയ മറെ ജംഷദ്‌പൂരിനെ വിസ്മയിപ്പിച്ചു. ഈ വിജയം തന്റെ ടീമിനു സീസൺ മുഴുവനായും ഊർജ്ജമാകുമെന്ന് കിബു വിശ്വസിക്കുന്നു. “ഞാൻ എന്റെ ടീമിൽ വിശ്വസിക്കുന്നു, ഞങ്ങൾക്ക് നല്ല ഫുട്ബോൾ കളിക്കാനും മികച്ച ഫലങ്ങൾ നേടാനും കഴിയുമെന്ന് ഞാൻ വിശ്വസിക്കുന്നു. ഈ വിജയം സീസണിലെ വഴിത്തിരിവായിരിക്കുമെന്ന് പ്രതീക്ഷിക്കുന്നു.” അദ്ദേഹം പറഞ്ഞു.\nഅവസാനം വരെ പോരാടിയ ജംഷദ്‌പൂർ എഫ്‌സിയെ വികുന പ്രശംസിച്ചു. “ഞങ്ങൾ മികച്ച ടീമിനെതിരെയാണ് മത്സരിച്ചത്. അവർക്ക് ലീഗിലെ ഏറ്റവും മികച്ച സ്‌ട്രൈക്കർമാരുണ്ട്, അവർ സെറ്റ് പീസുകളിൽ വളരെ അപകടകാരികളാണ്. ലീഗിലെ ചില മികച്ച ടീമുകളെ അവർ തോൽപ്പിച്ചു, അവർ വളരെ നല്ല ടീമാണ് ” അദ്ദേഹം പറഞ്ഞു.\nഅതേസമയം, ജംഷദ്‌പൂർ ഹെഡ് കോച്ച് ഓവൻ കോയ്‌ൽ വിജയം നേടാത്തതിൽ നിരാശ പ്രകടിപ്പിച്ചു. “അവർക്ക് 11 കളിക്കാർ ഉള്ളപ്പോൾ ഞങ്ങൾ കളിയിൽ മികച്ചതാരായിരുന്നു. അധിക കളിക്കാരുടെ ഗുണം നിങ്ങൾക്ക് ലഭിക്കുമ്പോൾ, ഏകാഗ്രതയിൽ വീഴ്ചകൾ ഉണ്ടാകാം. കളി തോൽക്കാൻ ഞങ്ങൾ യോഗ്യരല്ലായിരുന്നു.”\nമൂന്നു പോയിന്റുകൾ നേടിയെങ്കിലും റാങ്കിങ്ങിൽ ബ്ലാസ്റ്റേഴ്‌സ് പത്താം സ്ഥാനത്തു തന്നെ തുടരുന്നു. ജനുവരി പതിനഞ്ചിനു നടക്കുന്ന അടുത്ത മത്സരത്തിൽ ബ്ലാസ്റ്റേഴ്‌സ് ഈസ്റ്റ് ബംഗാളിനെ നേരിടും.


ibrahimkunju-offered-money-to-withdraw-complaint-alleges-responder | മുൻ മന്ത്രി വി കെ ഇബ്രാഹിം കുഞ്ഞ് ഓഫർ ചെയ്ത് അഞ്ച് ലക്ഷം രൂപ; പരാതി പിൻവലിച്ചാൽ പണം നൽകാം എന്ന് പറഞ്ഞത് വീട്ടിൽ വിളിച്ച് വരുത്തിയെന്നും ഗിരീഷ് ബാബുവിന്റെ മൊഴി; കള്ളപ്പണക്കേസിൽ ഇബ്രാഹിം കുഞ്ഞിനെതിരെ മൊഴി നൽകിയത് ഹൈക്കോടതി നിർദ്ദേശ പ്രകാരം വിജിലൻസിന് - MarunadanMalayalee.com\nMay 21, 202003:17 PM IST Permalink\nകൊച്ചി : കള്ളപ്പണക്കേസിൽ മുന്മന്ത്രി വി കെ ഇബ്രാഹിംകുഞ്ഞിനെതിരെ മൊഴി. മന്ത്രിയായിരുന്ന ഇബ്രാഹിംകുഞ്ഞ് നേരിട്ട് വീട്ടിൽ വിളിച്ചു വരുത്തി അദ്ദേഹവും മകനും കള്ളപ്പണക്കേസിലെ പരാതി പിൻവലിക്കാൻ ആവശ്യപ്പെട്ടു. പരാതി പിൻവലിച്ചാൽ അഞ്ചുലക്ഷം രൂപ നൽകാമെന്ന് ഇബ്രാഹിംകുഞ്ഞ് തന്നോട് വാഗ്ദാനം ചെയ്തുവെന്നും പരാതിക്കാരനായ കളമശ്ശേരി സ്വദേശി ഗിരീഷ് ബാബു മൊഴി നൽകി. ഹൈക്കോടതി നിർദേശപ്രകാരമാണ് ഗിരീഷ് ബാബു വിജിലൻസിന് മൊഴി നൽകിയത്. ചന്ദ്രിക ദിനപ്പത്രത്തിന്റെ അക്കൗണ്ടിലൂടെ ഇബ്രാഹിംകുഞ്ഞ് പത്തുകോടിയോളം രൂപയുടെ കള്ളപ്പണം വെളുപ്പിച്ചെന്നാണ് ഗിരീഷ് ബാബു പരാതിപ്പെട്ടിരുന്നത്. പാലാരിവട്ടം പാലം അഴിമതിയിലൂടെ ലഭിച്ച പണമാണിതെന്നും ഇയാൾ ആരോപിക്കുന്നു. പരാതിയിൽ വിജിലൻസും എൻഫോഴ്‌സ്‌മെന്റും അന്വേഷണം തുടരുകയാണ്.\nഹൈക്കോടതി നിർദേശപ്രകാരമാണ് ഗിരീഷ് ബാബു വിജിലൻസിന് മൊഴി നൽകിയത്. ലീഗിലെ എതിർചേരിയിലുള്ള ചില നേതാക്കളാണ് പരാതിക്ക് പിന്നിലെന്ന് പറയാൻ നിർദേശിച്ചു. ഇക്കാര്യത്തിൽ ഒരു കരാർ ഉണ്ടാക്കണമെന്നും ഇബ്രാഹിംകുഞ്ഞ് ആവശ്യപ്പെട്ടു. പരാതി പിൻവലിക്കുന്നതുമായി ബന്ധപ്പെട്ട കരാറിൽ ചില ലീഗ് നേതാക്കളുടെ പേര് ഉണ്ടാകണമെന്നും ഇബ്രാഹിംകുഞ്ഞ് ആവശ്യപ്പെട്ടു. പാണക്കാട് ഹൈദരാലി തങ്ങൾക്ക് നൽകാനാണ് കരാർ എന്ന് ഇബ്രാഹിംകുഞ്ഞ് പറഞ്ഞത്. കള്ളപ്പണക്കേസ് പിൻവലിക്കുന്നതുമായി ബന്ധപ്പെട്ട സമ്മർദ്ദം ഇബ്രാഹിംകുഞ്ഞിന്റെ അറിവോടെയായിരുന്നു എന്ന് താൻ സ്ഥിരീകരിച്ചിരുന്നു എന്നും ഗിരീഷ് ബാബു പറഞ്ഞു.\nകേസ് പിൻവലിക്കാൻ തനിക്ക് മേൽ സമ്മർദ്ദം ഉണ്ടായിരുന്നുവെന്ന വെളിപ്പെടുത്തലിനെ തുടർന്ന് ഹൈക്കോടതി അന്വേഷണത്തിന് ഉത്തരവിട്ടിരുന്നു. രണ്ടാഴ്ചയ്ക്കകം പരാതിയിൽ അന്വേഷണം നടത്തി റിപ്പോർട്ട് നൽകാനാണ് കോടതി വിജിലൻസ് ഐജിക്ക് നിർദ്ദേശം നൽകിയത്. കള്ളപ്പണം വെളുപ്പിച്ചെന്ന പരാതിയിൽ ഇബ്രാഹിം കുഞ്ഞിനെതിരെ എൻഫോഴ്സ്മെൻറ് ഡയറ്കടറേറ്റ് നേരത്തെ കേസെടുത്തിരുന്നു. 10 കോടി രൂപയുടെ കള്ളപ്പണം വെളുപ്പിച്ചെന്നാണ് പരാതി. കേസിൽ പ്രാഥമിക അന്വേഷണം തുടങ്ങി.\nചന്ദ്രിക പത്രത്തിന്റെ ഡയറക്ടർ ബോർഡ് അംഗമാണ് മുൻ പൊതുമരാമത്ത് മന്ത്രിയും മുസ്ലിം ലീഗ് നേതാവുമായ വി കെ ഇബ്രാഹിംകുഞ്ഞ്. 2016 നവംബറിൽ നോട്ട് നിരോധനം നിലവിൽ വന്നതിന് തൊട്ടു പിന്നാലെ പത്രത്തിന്റെ കൊച്ചിയിലുള്ള രണ്ട് ബാങ്ക് അക്കൗണ്ടുകളിലായി പത്ത് കോടി രൂപ നിക്ഷേപിച്ചത് സംബന്ധിച്ചാണ് കേസ്. പാലാരിവട്ടം പാലം അഴിമതിയിലൂടെ ലഭിച്ച കോഴപ്പണം ആണിതെന്നാണ് ഉയർന്നുവരുന്ന ആരോപണം.\nകള്ളപ്പണക്കേസ്: പരാതിക്കാരൻ പത്ത് ലക്ഷം ആവശ്യപ്പെട്ടതായി ഇബ്രാഹിം കുഞ്ഞ്\nപാലാരിവട്ടം അഴിമതിക്കേസ്: വി.കെ.ഇബ്രാഹിം കുഞ്ഞിനെ വീണ്ടും ചോദ്യം ചെയ്തു


സോളാര് തട്ടിപ്പ്; സരിത കുറ്റക്കാരി,ശിക്ഷാവിധി ഉച്ചയ്ക്ക് ശേഷം – newspeople\nസോളാര് തട്ടിപ്പ്; സരിത കുറ്റക്കാരി,ശിക്ഷാവിധി ഉച്ചയ്ക്ക് ശേഷം\nBy news people\t On Apr 27, 2021\nകോഴിക്കോട്: സോളാർ തട്ടിപ്പ് കേസിൽ സരിത നായർ കുറ്റക്കാരിയെന്ന് കോടതി. കോഴിക്കോട് മജിസ്ട്രേറ്റ് കോടതിയുടേതാണ് ഉത്തരവ്. ശിക്ഷാ വിധി ഉച്ചയ്ക്ക് ശേഷം പ്രസ്താവിക്കും.\nസോളാർ പാനൽ വെച്ചുകൊടുക്കാമെന്ന് വാഗ്ദാനം ചെയ്ത് പണം തട്ടിയെന്നാണ് കേസ്. കസബ പോലീസിലാണ് കേസ് രജിസ്റ്റർ ചെയ്തിരുന്നത്. 42 ലക്ഷത്തിലധികം രൂപ തട്ടിയെടുത്തെന്നാണ് അബ്ദുൾ മജീദ് എന്ന പരാതിക്കാരൻ ആരോപിച്ചിരുന്നത്. കഴിഞ്ഞ മാസം കേസിന്റെ വിധി വരാനിരിക്കുകയായിരുന്നു. എന്നാൽ സരിത നായർ ഹാജരായിരുന്നില്ല.\nഒട്ടേറെ കോടതി വാറണ്ടുകളുണ്ടായിട്ടും തൊഴിൽത്തട്ടിപ്പുകേസിൽ പ്രതിയായിട്ടും സരിതയെ അറസ്റ്റുചെയ്യാത്ത പോലീസ് നടപടി വിവാദമായിരുന്നു. തുടർന്നാണ് കഴിഞ്ഞയാഴ്ച തിരുവനന്തപുരത്ത് നിന്നായിരുന്നു കോഴിക്കോട് കസബ പോലീസ് സരിതയെ അറസ്റ്റ് ചെയ്തത്. സോളാർ തട്ടിപ്പുകേസിൽ ആലപ്പുഴ, പത്തനംതിട്ട, കോഴിക്കോട് കോടതികളിലും സരിതയ്ക്കെതിരേ വാറണ്ട് നിലനിൽക്കുന്നുണ്ട്.\nസരിതയ്ക്ക് ജീവപര്യന്തം ശിക്ഷ നൽകണമെന്ന് പ്രോസിക്യൂഷൻ ആവശ്യപ്പെട്ടു. ബിസിനസിന് വേണ്ടി ചതി എന്നതിനപ്പുറം ക്രിമിനൽ ഗൂഢാലോചനയുണ്ടെന്നും കോടതി കണ്ടെത്തിയിട്ടുണ്ട്. എന്നാൽ താൻ കുറ്റക്കാരനല്ലെന്നും ബിജുരാധാകൃഷ്ണനാണ് തന്നെ ചതിച്ചതെന്ന് സരിത പറഞ്ഞെങ്കിലും കോടതി മുഖവിലയ്ക്കെടുത്തില്ല.\nnews people 9395 posts0comments\nകോവിഡ് പ്രതിസന്ധി: സമ്പന്നർ സ്വകാര്യ വിമാനങ്ങളിൽ രാജ്യംവിടുന്നതായി റിപ്പോർട്ട്\nജനിതക വ്യതിയാനം വന്ന വെെറസ് കേരളത്തിലെ 10 ജില്ലകളിൽ, വ്യാപനം രൂക്ഷമായത് ഒരു മാസത്തിനിടെ\nതീർത്ഥാടനം കഴിഞ്ഞ് മടങ്ങവെ കാർ മറിഞ്ഞ്…


Women converted into islam | ഫേസ്‌ബുക്കിലൂടെ പരിചയപ്പെട്ട മംഗളുരു സ്വദേശി ഇബ്രാഹിം ഖലീലിനെ കണ്ണൂരുകാരി ശാന്തി വിവാഹം ചെയ്തത് ഇസ്ലാമായി മതം മാറിയ ശേഷം; മതംമാറി ആസിയ ആയതോടെ മകളിൽ നിന്നും മൂന്നര കോടിയുടെ സ്വത്തുക്കൾ തിരികെ വാങ്ങി മാതാപിതാക്കൾ; സ്വത്തുക്കൾ പോയതോടെ ഭർതൃവീട്ടുകാരുടെയും മനസ്സു മാറി; ഒറ്റപ്പെടുത്തി ഭർത്താവിൽ നിന്നും അകറ്റി; ഖലിലീനെ തിരക്കി സുള്യയിൽ എത്തിയിട്ടും കാണാൻ സമ്മതിച്ചില്ല; ഭർത്താവിനെ തിരികെ കിട്ടാൻ പൊലീസ് സഹായം തേടി ആസിയ - MarunadanMalayalee.com\nSeptember 13, 202010:34 PM IST Permalink\nമംഗളൂരു: ഇസ്ലാം മതം സ്വീകരിച്ച് വിവാഹം കഴിച്ച യുവതിയെ ഭർതൃവീട്ടുകാർ ഉപേക്ഷിച്ചതായി പരാതി. കണ്ണൂർ സ്വദേശിനിയായ ശാന്തി എന്ന യുവതിയാണ് പരാതിയുമായി രംഗത്തെത്തിയിരിക്കുന്നത്. 2014ൽ ഫെയ്സ് ബുക്ക് വഴി പരിചയപ്പെട്ട മംഗളൂരു സുള്യ സ്വദേശിയായ ഇബ്രാഹിം ഖലീൽ എന്നയാളുമായി 2017ൽ ഇസ്ലാം മതം സ്വീകരിച്ച് വിവാഹം കഴിച്ചിരുന്നു. ആസിയ എന്ന പേരിലാണ് ഇപ്പോൾ ശാന്തി അറിയപ്പെടുന്നത്. മറ്റൊരു വിവാഹബന്ധം വേർപെടുത്തിയ ശേഷമാണ് ഇബ്രാഹിമുമായി ആസിയയുടെ വിവാഹം നടക്കുന്നത്.\nമാതാപിതാക്കൾക്ക് ഒറ്റ മകളായിരുന്ന ആസിയക്ക് മൂന്നരക്കോടി രൂപയോളം സ്വത്തുണ്ടായിരുന്നു. എന്നാൽ വിവാഹ ശേഷം ഈ സ്വത്തുക്കൾ ആസിയയുടെ മാതാപിതാക്കൾ തിരികെ വാങ്ങിയതോടെയാണ് ഭർതൃ വീട്ടുകാർ ആസിയയെ ഉപേക്ഷിച്ചത്. ഭർത്താവ് ഇബ്രാഹിം കലീലിനെ തടവിലാക്കി വച്ചിരിക്കുകയുമാണ്. സംഭവത്തിൽ മംഗളൂരു പൊലീസിൽ പരാതി നൽകിയിരിക്കുകയാണ് ആസിയ. പരാതിയുടെ അടിസ്ഥാനത്തിൽ പൊലീസ് കേസ് രജിസ്റ്റർ ചെയ്തു. വിവാഹിതയായ ശാന്തി 2014ലാണ് ഇബ്രാഹിമുമായി ഫെയ്സ് ബുക്ക് വഴി അടുപ്പത്തിലാകുന്നത്.\nഅടുപ്പം വളരുകയും നിരന്തരമായി ഫോൺവിളികളും മറ്റുമായി ബന്ധം മുന്നോട്ട് പോയി. ഇതിനിടയിൽ സംഭവം ഭർത്താവറിയുകയും വലിയ പ്രശ്നങ്ങളായിത്തീർന്നു. ഒടുവിൽ വിവാഹ മോചനത്തിലേക്ക് വഴിവയ്ക്കുകയും ചെയ്തു. തുടർന്ന് ഇബ്രാഹിം ശാന്തിയെ വിവാഹം കഴിക്കാമെന്ന് ഉറപ്പു കൊടുത്തു. അങ്ങനെ 2017 ജൂണിൽ ശാന്തി മംഗളൂരുവിലെ ഒരു പള്ളിയിൽ വച്ച് ഇസ്ലാം മതം സ്വീകരിച്ച് ആസിയയായി. ജൂലൈയിൽ ഇരുവരും നിക്കാഹ് കഴിക്കുകയും ബംഗളൂരുവിൽ ഒന്നിച്ച് കഴിയുകയുമായിരുന്നു.\nശാന്തിയുടെ കുടുംബം സാമ്പത്തികമായി ഉയർന്ന നിലയിലായിരുന്നു. കണ്ണൂർ സ്വദേശികളായ ഇവർ ബംഗളൂരുവിൽ സ്ഥിര താമസക്കാരാണ്. ഒറ്റ മകളായിരുന്നതിനാൽ മൂന്നരക്കോടിയോളം രൂപയുടെ സ്വത്ത് ശാന്തിയുടെ പേരിലായിരുന്നു. വിവാഹം കഴിഞ്ഞതറിഞ്ഞതോടെ സ്വത്തുക്കൾ തിരികെ വേണമെന്ന് മാതാവ് ശാന്തിയോട് ആവശ്യപ്പെട്ടു. ഇതോടെ മുഴുവൻ സ്വത്തുക്കളും മാതാവിന് തിരികെ എഴുതിക്കൊടുത്തു. അത്രയും നാൾ സുഖസൗകര്യത്തോടെ ജീവിക്കുകയായിരുന്നു ഇരുവരും. സ്വത്തുക്കൾ നഷ്ടപ്പെടുംന്നതിന് മുൻപുവരെ ശാന്തി എന്ന ആസിയയെ ഇബ്രാഹിമിന്റെ വീട്ടുകാർക്ക് ജീവനായിരുന്നു. സ്വത്തുക്കളെല്ലാം തിരികെ എഴുതിക്കൊടുത്തു എന്നറിഞ്ഞതോടെ ഇവർ ആസിയയെ ഒറ്റപ്പെടുത്താൻ തുടങ്ങി.\nപതിയെ ഭർത്താവ് ഇബ്രാഹിമിനെ അകറ്റി. പിന്നീട് ഇയാളെ വീട്ടുകാർ തടവിലാക്കി. പലവട്ടം ആസിയ ഭർത്താവിനെ തിരക്കി മംഗളൂരുവിലെ സുള്യയിൽ എത്തിയെങ്കിലും കാണാൻ സമ്മതിച്ചില്ല. ഇയാളുടെ ഫോൺ ഉൾപ്പെടെ സഹോദരനും പിതാവും വാങ്ങി വച്ചിരിക്കുകയാണ്. അതിനാൽ ഇബ്രാഹിമുമായി ബന്ധപ്പെടാൻ ഇവർക്ക് യാതൊരു മാർഗ്ഗവുമില്ല. അങ്ങനെയാണ് മംഗളൂരു സിറ്റി പൊലീസ് കമ്മീഷ്ണർക്ക് പരാതി നൽകിയത്.\nപരാതിയുടെ അടിസ്ഥാനത്തിൽ പൊലീസ് കേസ് രജിസ്റ്റർ ചെയ്തെങ്കിലും മറ്റ് നടപടികളൊന്നും ഉണ്ടായിട്ടില്ല. എത്രയും വേഗം തന്റെ ഭർത്താവിനെ കിരികെ കിട്ടണമെന്നാണ് ആസിയയുടെ ആവിശ്യം. ഇസ്ലാം മതം ഇഷ്ടപ്പെട്ട് തന്നെയാണ് സ്വീകരിച്ചതെന്നും അതിനാൽ ഇക്കാരണത്താൽ മതം ഉപേക്ഷിക്കാൻ തയ്യാറല്ല എന്നുമാണ് ആസിയ പറയുന്നത്.


ജാഗ്രത: വീണ്ടും ചുവക്കാന് തൃശൂര്\nഗ്രൂപ്പുപോരില് നില്‍ക്കക്കള്ളിയില്ലാതെ സിറ്റിങ് എംപി പി സി ചാക്കോ ഭയന്നോടിയ ലോക്സഭാ മണ്ഡലം എന്ന നിലയിലാണ് ഇപ്പോള് തൃശൂര് ശ്രദ്ധേയമായിരിക്കുന്നത്. പി സി ചാക്കോയെ തൃശൂരില്‍നിന്ന് കെട്ടുകെട്ടിച്ചതിന്റെ ആഹ്ലാദം ഐ ഗ്രൂപ്പുകാര് ശരിക്കും ആഘോഷിക്കുന്നു. എന്നാല്, മനസ്സില്ലാ മനസ്സോടെ ചാലക്കുടിയില്‍നിന്ന് തൃശൂരിലെത്തിയ എ ഗ്രൂപ്പുകാരനായ കെ പി ധനപാലനെ സ്വാഗതംചെയ്തത് തൃശൂര് പട്ടണത്തിലാകെ നിറഞ്ഞ പോസ്റ്റര്- "വരത്തന്മാര് ഇനി തൃശൂരിലേക്ക് വേണ്ട". പി സി ചാക്കോക്കെതിരെ ഐ ഗ്രൂപ്പുകാര് നേരത്തെ നടത്തിയ പോസ്റ്റര് പ്രചാരണം എറണാകുളം ജില്ലക്കാരനായ കെ പി ധനപാലനുംകൂടിയുള്ളതായി മാറിയത് യാദൃച്ഛികം. ഐ ഗ്രൂപ്പിന്റെ തട്ടകമായ തൃശൂരില് കെ പി ധനപാലനെ സ്ഥാനാര്‍ഥിയാക്കിയതിലെ അമര്‍ഷവും കത്തിപ്പുകയുന്നു. കഴിഞ്ഞതവണ നഷ്ടമായ തൃശൂര് ഇടതുപക്ഷത്തേക്ക് തിരിച്ചുവരുന്നതിന്റെ ശക്തമായ സൂചനകളാണെങ്ങും.\nതിളക്കമാര്‍ന്ന പൊതുജീവിതത്തിനും ആദര്‍ശദീപ്തമായ കാഴ്ചപ്പാടുകള്‍ക്കും ഉടമയായ സി എന് ജയദേവനാണ് എല്‍ഡിഎഫ് സ്ഥാനാര്‍ഥി. രണ്ടാംതവണയാണ് തൃശൂരില്‍നിന്ന് ലോക് സഭയിലേക്ക് ജനവിധി തേടുന്നത്. ഒല്ലൂര് എംഎല്‍എയും ജില്ലാ പഞ്ചായത്ത് വൈസ് പ്രസിഡന്റുമായിരുന്ന ജയദേവന് സിപിഐ ജില്ലാ സെക്രട്ടറിയാണ്. തൃശൂരിന്റെ നാട്ടിടങ്ങളില്‍പ്പോലും സുപരിചിതനാണ് ജയദേവന്. രാഷ്ട്രീയ എതിരാളികള്‍ക്കുപോലും മറിച്ചൊന്നും പറയാനില്ലാത്ത ജയദേവന്റെ സ്ഥാനാര്‍ഥിത്വം ശത്രുപാളയത്തെ നിരായുധരാക്കി. പുരോഗമന, ഇടതുപക്ഷപ്രസ്ഥാനങ്ങള്‍ക്ക് ആഴത്തില് വേരോട്ടമുള്ള പ്രദേശങ്ങള് ഉള്‍ക്കൊള്ളുന്നതാണ് തൃശൂര്. കൂടുതല് തവണയും കമ്യൂണിസ്റ്റുകാരെ ലോക്സഭയിലെത്തിച്ച മണ്ഡലം. കെ കരുണാകരനെയും കെ മുരളീധരനെയുമടക്കം തറപറ്റിച്ച് തെരഞ്ഞെടുപ്പു ചരിത്രത്തില് ഇടംനേടിയ തൃശൂര് ഇക്കുറി തികഞ്ഞ രാഷ്ട്രീയപോരാട്ടത്തിലൂടെ എല്‍ഡിഎഫിനെ വിജയിപ്പിക്കാനുള്ള തയ്യാറെടുപ്പിലാണ്. തൃശൂര്‍പട്ടണത്തെ മെട്രോ നഗരമാക്കുമെന്ന മുന് എംപിയുടെ വാഗ്ദാനം പാഴായത്, തൊഴില്-വ്യവസായ മുരടിപ്പും റെയില്‍വേ അവഗണനയും കോള്‍വികസനം, സയന്‍സ് സിറ്റി തുടങ്ങിയവ അട്ടിമറിച്ചതും എല്‍ഡിഎഫ് മുഖ്യ പ്രചാരണവിഷയമാക്കുന്നു. തൃശൂര് നഗരത്തില് കോണ്‍ഗ്രസ് ഗ്രൂപ്പുപോരില് രണ്ടുപേര് കൊല്ലപ്പെട്ടതിനെപ്പറ്റി മറുപടി പറയാനാകാതെ കോണ്‍ഗ്രസ് നേതൃത്വം കുഴങ്ങുന്നു. സ്വന്തം പാര്‍ടിയിലെ മാത്രമല്ല, കത്തോലിക്കാസഭയുടേതടക്കം പരസ്യമായ വിമര്‍ശങ്ങളേറ്റുവാങ്ങിയാണ് പരാജയഭീതിയോടെ പി സി ചാക്കോ തൃശൂരില്‍നിന്ന് ഒളിച്ചോടിയത്. ഹൈക്കമാന്‍ഡില് തന്റെ സ്വാധീനം ഉപയോഗിച്ച് ചാലക്കുടിയില്‍നിന്ന് കെ പി ധനപാലനെ തൃശൂരിലേക്ക് കെട്ടിയേല്‍പ്പിക്കുകയായിരുന്നു. താന് തൃശൂര് ആഗ്രഹിച്ചതല്ലെന്നും ചാക്കോ തന്നെ ചതിക്കുകയായിരുന്നുവെന്നുമാണ് കെ പി ധനപാലന് പറയുന്നത്.\nതൃശൂര് ആര്‍ച്ച് ബിഷപ് മാര് ആന്‍ഡ്രൂസ് താഴത്തിനെ ധനപാലന് സന്ദര്‍ശിച്ചപ്പോഴും ചാക്കോ തൃശൂരിന്റെ വികസനത്തില് ഒട്ടും ശ്രദ്ധിച്ചില്ലെന്ന പഴി ധനപാലന് കേള്‍ക്കേണ്ടി വന്നു. ആര്‍ച്ച് ബിഷപ്പിനെ അനുനയിപ്പിക്കാന് ഉമ്മന്‍ചാണ്ടിയെ പിന്നീട് ബിഷപ്സ് ഹൗസിലേക്ക് കൊണ്ടുപോയെങ്കിലും തൃശൂരിന്റെ വികസനത്തില് യുഡിഎഫ് ഒന്നും ചെയ്തില്ലെന്ന നിലപാടില് ആര്‍ച്ച് ബിഷപ് ഉറച്ചുനിന്നു. കഴിഞ്ഞതവണ 25,150 വോട്ടിന്റെ ഭൂരിപക്ഷത്തിനാണ് പി സി ചാക്കോ വിജയിച്ചത്. 2011ലെ നിയമസഭാ തെരഞ്ഞെടുപ്പില് എല്‍ഡിഎഫ് നേടിയ ആധിപത്യം യുഡിഎഫിന്റെ സ്ഥിതി കൂടുതല് മോശമാക്കി. സംസ്ഥാന ജനറല് സെക്രട്ടറി കെ പി ശ്രീശനാണ് ഇക്കുറി ബിജെപി സ്ഥാനാര്‍ഥി. ആം ആദ്മി പാര്‍ടി സ്ഥാനാര്‍ഥിയായി എഴുത്തുകാരി സാറാ ജോസഫും രംഗത്തുണ്ട്.\nവി എം രാധാകൃഷ്ണന് ദേശാഭിമാനി


സിപിഎം കോട്ട പിടിച്ചെടുത്തു; കണ്ണൂരില് കോണ്‍ഗ്രസ് വാര്‍ഡ് അംഗത്തിന് ക്രൂരമര്‍ദ്ദനം, കാര് അടിച്ചുതകര്‍ത്തു (വീഡിയോ)\nTue Jan 19 2021 04:12:11 GMT+0530 (India Standard Time)\n47 വര്‍ഷത്തെ സിപിഎം കുത്തക തകര്‍ത്ത് വാര്‍ഡ് പിടിച്ചെടുത്തതിന്റെ വൈരാഗ്യമാണ് അക്രമത്തിന് പിന്നിലെന്ന് കോണ്‍ഗ്രസ് പറയുന്നു. തദ്ദേശ തിരഞ്ഞെടുപ്പില് വിജയിപ്പിച്ചതിന് നന്ദി പറയാന് താറ്റിയോട് എത്തിയപ്പോഴാണ് സംഭവം നടന്നത്. അക്രമത്തിന് പിന്നില് സിപിഎം-ഡിവൈഎഫ്‌ഐ പ്രവര്‍ത്തകരാണെന്ന് മനോഹരനും കോണ്‍ഗ്രസും ആരോപിച്ചു.\nNSH14 Jan 2021 5:19 AM GMT\nകണ്ണൂര്: തദ്ദേശസ്വയംഭരണ തിരഞ്ഞെടുപ്പില് വിജയിച്ച കോണ്‍ഗ്രസ് വാര്‍ഡ് മെംബര്‍ക്ക് ക്രൂരമര്‍ദ്ദനം. കൂടാളി പഞ്ചായത്തിലെ 13ാം വാര്‍ഡിലെ കോണ്‍ഗ്രസ് മെംബര് സി മനോഹരനെയാണ് ഒരുസംഘം മര്‍ദ്ദിച്ചത്. അക്രമത്തിന് പിന്നില് സിപിഎം-ഡിവൈഎഫ്‌ഐ പ്രവര്‍ത്തകരാണെന്ന് മനോഹരനും കോണ്‍ഗ്രസും ആരോപിച്ചു. സംഭവത്തിന്റെ ദൃശ്യങ്ങള് സോഷ്യല് മീഡിയയില് വ്യാപകമായി പ്രചരിക്കുകയാണ്. 47 വര്‍ഷത്തെ സിപിഎം കുത്തക തകര്‍ത്ത് വാര്‍ഡ് പിടിച്ചെടുത്തതിന്റെ വൈരാഗ്യമാണ് അക്രമത്തിന് പിന്നിലെന്ന് കോണ്‍ഗ്രസ് പറയുന്നു. തദ്ദേശ തിരഞ്ഞെടുപ്പില് വിജയിപ്പിച്ചതിന് നന്ദി പറയാന് താറ്റിയോട് എത്തിയപ്പോഴാണ് സംഭവം നടന്നത്.\nതിരഞ്ഞെടുപ്പ് ഫലം പുറത്തുവന്ന ദിവസമായിരുന്നു ആക്രമണം. ഇപ്പോഴാണ് ദൃശ്യങ്ങള് പുറത്തുവന്നത്. മനോഹരന്റെ കാര് അക്രമികള് അടിച്ചുതകര്‍ത്തു. മെംബര് സ്ഥാനം രാജിവയ്ക്കണമെന്നാവശ്യപ്പെട്ടാണ് ആക്രമിച്ചതെന്ന് മനോഹരന് പറഞ്ഞു. പ്രതികളായ സിപിഎം പ്രവര്‍ത്തകര്‍ക്കെതിരേ പോലിസ് ദുര്‍ബല വകുപ്പ് ചുമത്തി വിട്ടയച്ചെന്ന് മര്‍ദ്ദനമേറ്റ മെംബര് വിമര്‍ശിച്ചു. സിപിഎം പ്രവര്‍ത്തകര് തന്നെയാണ് ആക്രമണം നടത്തിയത്. റിട്ട. അധ്യാപകനായ തന്നെ ബൈക്കിലെത്തിയ സംഘമാണ് അപ്രതീക്ഷിതമായി ആക്രമിച്ചത്. വടിയും മറ്റ് ആയുധങ്ങളുമുപയോഗിച്ച് ശരീരമാസകലം മര്‍ദ്ദിച്ചു. അവരുടെ കൈയില് സിപിഎമ്മിന്റെ കൊടിയുമുണ്ടായിരുന്നു.\nനിലത്തുവീണ തന്റെ നെഞ്ചിലും ചവിട്ടി. പാര്‍ട്ടിയുടെ കുത്തക സീറ്റില് വിജയിച്ചതിലുള്ള വൈരാഗ്യമാണ് അക്രമത്തിന് പിന്നില്. വധശ്രമം അടക്കമുള്ള വകുപ്പുകള് ചുമത്തി പോലിസ് കേസെടുത്തിട്ടില്ല. പോലിസിന്റെ നടപടിയില് തൃപ്തനല്ലെന്നും അദ്ദേഹം വിശദീകരിച്ചു. കേസുമായി ബന്ധപ്പെട്ട് സിപിഎം പ്രവര്‍ത്തകരായ നാലുപേരെയാണ് പോലിസ് അറസ്റ്റുചെയ്തത്. ഇവരെ സ്റ്റേഷന് ജാമ്യം നല്‍കി വിട്ടയക്കുകയും ചെയ്തു. ആയുധംകൊണ്ട് ആക്രമിച്ചെന്ന 324ാം വകുപ്പ് മാത്രമാണ് ഇവര്‍ക്കെതിരേ ചുമത്തിയത്. അഞ്ചുപേര്‍ക്കെതിരേയാണ് മനോഹരന് പരാതി നല്‍കിയത്. ഇനി ഒരാളെക്കൂടി അറസ്റ്റുചെയ്യാനുണ്ട്. അതേസമയം, അക്രമികള് പാര്‍ട്ടി പ്രവര്‍ത്തകരല്ലെന്ന് സിപിഎം വ്യക്തമാക്കി.\nCongress ward member brutally assaulted alliged cpm Kannur (video)


Fort Aguada monument of Portuguese construction in India - Malayalam Nativeplanet\n»ആധിപത്യത്തിന്റെ കഥ പറയുന്ന അഗോഡ കോട്ട\nആധിപത്യത്തിന്റെ കഥ പറയുന്ന അഗോഡ കോട്ട\nPublished: Tuesday, January 2, 2018, 17:00 [IST]\nസഞ്ചാരികളുടെ സ്വര്‍ഗ്ഗമെന്ന് വിശേഷിപ്പിക്കപ്പെടുന്ന ഗോവയിലാണ് ഇന്ത്യയിലെ തന്നെ ഏറ്റവും പ്രശസ്തവും പൗരാണികവുമായ കോട്ട സ്ഥിതി ചെയ്യുന്നത് എന്നറിയുമോ? അതും പോര്‍ച്ചുഗീസുകാര് നിര്‍മ്മിച്ചത്...ഡച്ചുകാരില് നിന്നും മറാഠികളില് നിന്നുമുള്ള ആക്രമണം പ്രതിരോധിക്കാന് പോര്‍ച്ചുഗീസുകാര് നിര്‍മ്മിച്ച, ഒരുകാലത്ത് ഏഷ്യയിലെ ഏറ്റവും വലിയ ജലസംഭരണിയായിരുന്ന അഗോഡ കോട്ടയുടെ വിശേഷങ്ങളിലേക്ക്...\nഇന്ത്യയിലെ പൈതൃക കോട്ട\nഇന്ത്യയില് ഇന്നു നിലനില്‍ക്കുന്ന കോട്ടകളില് ഏറെ പൈതൃകം അവകാശപ്പെടാന് പറ്റുന്ന അപൂര്‍വ്വം കോട്ടകളിലൊന്നാണ് ഗോവയില് കണ്ടോലിമിന് സമീപം സ്ഥിതി ചെയ്യുന്ന അഗോഡ കോട്ട.\nപോര്‍ച്ചുഗീസുകാരുടെ എന്‍ജിനീയറിങ് മികവിന്റെയും ദീര്‍ഘവീഴ്ചയുടെയും ഫലമാണ് അറബിക്കടലിനെ അഭിമുഖീകരിച്ച് തലയുയര്‍ത്തി നില്‍ക്കുന്ന അഗോഡ കോട്ട. തങ്ങളെ നിരന്തരം ആക്രമിക്കാനെത്തുന്ന ഡച്ചുകാരില് നിന്നും മറാത്തികളില് നിന്നും രക്ഷപെടുന്നതിനും കപ്പലുകള് സംരക്ഷിക്കുന്നതിനുമൊക്കെയായാണ് പോര്‍ച്ചുഗീസുകാര് ഈ കോട്ട നിര്‍മ്മിക്കുന്നത്.\n406 വര്‍ഷം പഴക്കം\n1609 ലാണ് കോട്ടയുടെ നിര്‍മ്മാണം ആരംഭിക്കുന്നത്. വെറും മൂന്ന് വര്‍ഷത്തിനുള്ളില് 1612 ല് കോട്ടയുടെ നിര്‍മ്മാണം അവര് പൂര്‍ത്തീകരിച്ചു. ഇന്ന് ഇന്ത്യയില് ഏറ്റവും നന്നായി സംരക്ഷിക്കപ്പെടുന്ന പോര്‍ച്ചുഗീസ് കോട്ടകളില് ഒന്നുകൂടിയാണിത്.\nഅഗോഡ എന്നാല് ജലം എന്നാണത്രെ അര്‍ഥം.\nപണ്ടുകാലങ്ങളില് ഈ വഴി പോയിരുന്ന കപ്പലുകളില് ശുദ്ധജലം ശേഖരിച്ചിരുന്നത് ഈ കോട്ടയില് നിന്നായിരുന്നുവത്രെ. കോട്ടയുടെ സമീപത്തുകൂടി ഒഴുകുന്ന ഒരു ചെറിയ അരുവിയില് നിന്നാണ് ഇവിടേക്ക് വെള്ളമെത്തിയിരുന്നത്. ഏഷ്യയില് തന്നെ ഏറ്റവുമധികം ശുദ്ധജലം ശേഖരിക്കുന്ന ഒരിടം കൂടിയായിരുന്നു ഇത്.ഏകദേശം 2,376,000 ഗാലന് വെള്ളമാണ് ഇവിടെ സംഭരിച്ചിരുന്നത്.\nഅഗോഡ കോട്ടയക്ക് പ്രധാനമായും രണ്ട് ഭാഗങ്ങളാണുള്ളത്. കോട്ടയുടെ മുകള് ഭാഗത്ത് ജലം സംഭരിക്കുമ്പോള് താഴെ ഭാഗം കപ്പലുകള് സംരക്ഷിക്കാനുള്ള സ്ഥലമായിരുന്നു. കൂടാതെ സൈനികാവശ്യങ്ങള്‍ക്കു വേണ്ടി നിര്‍മ്മിച്ച കോട്ടയായിരുന്നതിനാല് സൈനികോപകരണങ്ങളും വെടിമരുന്നും ഒക്കെ ഇവിടെ ധാരാളം സംഭരിച്ചിരുന്നു.\nഅഗോഡ ലൈറ്റ് ഹൗസ്\nഅഗോഡ ഫോര്‍ട്ടിനേക്കാളും പ്രശസ്തമാണ് ഏഷ്യയിലെ ഏറ്റവും പഴയ ലൈറ്റ് ഹൗസായ അഗോഡ ലൈറ്റ് ഹൗസ്. 1864 ല് നിര്‍മ്മിക്കപ്പെട്ട ഈ ലൈറ്റ്ഹൗസ് തുടക്കകാലങ്ങളില് ഏഴു മിനിട്ടില് ഒരിക്കലായിരുന്നു പ്രകാശിച്ചുകൊണ്ടിരുന്നത്. ഇന്ന് ശാസ്ത്രം പുരോഗമിച്ചപ്പോള് എല്ലാ മുപ്പത് സെക്കന്റിലും ഇവിടെ നിന്നും പ്രകാശം പുറപ്പെടുന്നു.\nഒരു കാലത്ത് ഈ കോട്ടയുടെ ചിലഭാഗങ്ങള് ജയിലായി മാറ്റിയിരുന്നു. ഇന്ന് ഗോവയിലെ ഏറ്റവും വലിയ ജയിലുകളിലൊന്നുകൂടിയാണ് ഇത്. എന്നാല് ഇവിടേക്ക് സന്ദര്‍ശകരെ അനുവദിക്കാറില്ല.\nകുന്നിന്റെ മുകളില് സ്ഥിതി ചെയ്യുന്ന കോട്ടയില് ഇവിടെ എത്തുന്നവരെ ആകര്‍ഷിക്കാന് വേണ്ടതെല്ലാം ഉണ്ട്. ഗോവയില് ഏറ്റവുമധികം ആളുകളെത്തുന്ന സ്ഥലങ്ങളിലൊന്നായ ഇവിടെ സൂര്യാസ്തമയത്തിനാണ് ഏറെ പേരുകേട്ടത്.\nആഴ്ചയിലെ എല്ലാ ദിവസങ്ങളിലും ഇവിടെ പ്രവേശനം അനുവദനീയമാണ്. രാവിലെ 9.30 മുതല് വൈകിട്ട് ആറു മണി വരെയാണ് ഇവിടേക്കുള്ള പ്രവേശനം.\nഗോവയിലെ കണ്ടോലിമിന് സമീപമാണ് അഗോഡ കോട്ട സ്ഥിതി ചെയ്യുന്നത്. അഗോഡ-സലോലിം രോഡിലാണ് കോട്ടയുള്ളത്. കണ്ടോലിം ബീച്ചില് നിന്നും4കിലോമീറ്റര് അകലെയാണിത്. പനാജിയില് നിന്നും 16 കിലോമീറ്റര് അകലെയാണ് ഈ കോട്ട സ്ഥിതി ചെയ്യുന്നത്.\nഅഗോഡ കോട്ട സന്ദര്‍ശിച്ചു കഴിഞ്ഞാല് പിന്നെ പോകാന് പറ്റിയ സ്ഥലം ബാഗ ബീച്ചാണ്. അഗോഡയില് നിന്ന് 10 കിലോമീറ്റര് അകലെയായാണ് ബാഗ ബീച്ച് സ്ഥിതി ചെയ്യുന്നത്.\nവടക്കന് ഗോവയിലെ പ്രശസ്തമായ ബീച്ചുകളായ കണ്ടോലിം, ബാഗ ബീച്ചുകള്‍ക്കിടയിലായാണ് കലാന്‍ഗുട്ട് ബീച്ച് സ്ഥിതി ചെയ്യുന്നത്. ഏഴ് കിലോമീറ്റര് വ്യാപ്തിയുണ്ട് കലാന്‍ഗുട്ട് ബീച്ചിന്.\nRead more about: forts goa beach travel travel guide


വാട്‌സ്ആപ്പും ഫെയ്‌സ്ബുക്കും പണിമുടക്കി | Mangalam\nThursday, July 04, 2019 Last Updated4Min 57 Sec ago English Edition\nമുംബൈ: സാമൂഹികമാധ്യമങ്ങളായ ഫെയ്‌സ്‌ബുക്ക്, ഇന്‍സ്‌റ്റഗ്രാം, വാട്‌സ് ആപ്പ് എന്നിവയുടെ പ്രവര്‍ത്തനം ഇന്നലെ ഭാഗികമായി തടസ്സപ്പെട്ടു. ഇന്ത്യയിലും അമേരിക്കയിലും യൂറോപ്പിലുമെല്ലാം സാങ്കേതികതടസം വില്ലനായി.\nവാട്ട്‌സ് ആപ്പില്‍നിന്നു ചിത്രങ്ങളും വീഡിയോയും, ഡൗണ്‍ലോഡ് ചെയ്യാന് കഴിയാത്തതായിരുന്നു പ്രധാന പ്രശ്‌നം. ഫെയ്‌സ്‌ബുക്കില് ഫോട്ടോ കാണാന് കഴിഞ്ഞില്ലെന്നും പരാതികളുണ്ട്. ഫെയ്‌സ്‌ബുക്കിന്റെ പ്രധാന സെര്‍വറിലുണ്ടായ സാങ്കേതിക തകരാറാണ് ഫെയ്‌സ്‌ബുക്കിന്റെതന്നെ നിയന്ത്രണത്തിലുള്ള മറ്റു മാധ്യമങ്ങളുടേയും പ്രവര്‍ത്തനം തടസപ്പെടാന് കാരണമെന്നാണ് സൂചന.


ചെറിയ പെരുന്നാള്: ഒമാനില് പ്രവാസി മലയാളികള്‍ക്കുള്ള ഈദ് ഗാഹുകള് ഒരുങ്ങി\nപ്രവാസി മലയാളികള്‍ക്കുള്ള ഈദ് ഗാഹുകൾ വിവിധ ഭാഗങ്ങളിൽ തയ്യാര്\nമസ്കറ്റ്: ഒമാനില് ചെറിയ പെരുന്നാൾ നമസ്‌കാരങ്ങൾക്ക് പ്രവാസി മലയാളികള്‍ക്കുള്ള ഈദ് ഗാഹുകൾ വിവിധ ഭാഗങ്ങളിൽ ഒരുങ്ങി. രാജ്യത്തെ എല്ലാ പ്രധാന മസ്‌ജിദുകളിലും പെരുന്നാൾ നമസ്കാരങ്ങൾ ഉണ്ടാകുമെന്ന് മതകാര്യ മന്ത്രാലയം അറിയിച്ചു.\nപെരുന്നാൾ ദിവസം രാവിലെ റൂവി അൽ ഫഹലാദ് മസ്ജിദിൽ റഫീഖ് സഖാഫിയും, ഗാല അൽ റുസൈഖി മൈതാനത്തിൽ ഷിഹാബുദ്ദീൻ പൂക്കോട്ടൂരും,\nസലാല അൽ ഇത്തിഹാദ് ക്ലബ്മൈതാനത്തിൽ മൗലവി മുസ്തഫ യാസിനും, സീബ് അൽ ഹൈൽ ഫുട്ബോള് സ്റ്റേഡിയത്തിൽ അബ്ദുൽ റഹിമാനും പെരുന്നാൾ നമസ്‌കാരങ്ങൾക്ക് നേതൃത്വം നൽകും.\nചെറിയ പെരുന്നാൾ പ്രമാണിച്ചു ജൂൺ പതിനെട്ടാം തിയതി വരെ ഒമാൻ സർക്കാർ പൊതു ഒഴിവ് പ്രഖ്യാപിച്ചിട്ടുണ്ട്. അവധിക്ക് ശേഷം ജൂൺ 19 ചൊവ്വാഴ്ച മുതൽ സർക്കാർ സ്വകാര്യാ സ്ഥാപനങ്ങൾ പ്രവർത്തിച്ചു തുടങ്ങും. അവധി ദിവസങ്ങളിൽ റോഡ്മാർഗം വിനോദ സഞ്ചാരത്തിന് തയ്യാറെടുക്കുന്നവർ കർശനമായും ഗതാഗത നിയമങ്ങൾ പാലിക്കണമെന്ന് റോയൽ ഒമാൻ പൊലീസിന്റെ സുരക്ഷാ അറിയിപ്പിൽ പറയുന്നു.\nവിവിധ കുറ്റകൃത്യങ്ങളിൽ ഏര്‍പ്പെട്ട് ജയിൽശിക്ഷ അനുഭവിച്ചു വന്നിരുന്ന 353 തടവുകാർക്ക് ഭരണാധികാരി സുൽത്താൻ ഖാബൂസ് ബിൻ സൈദ് ഈദ് അൽ ഫിത്തർ പ്രമാണിച്ചു ജയിൽ മോചനം നൽകിയിട്ടുണ്ട്. ഇതിൽ 133 പേര് വിദേശികളാണ്. പെരുന്നാൾ ആഘോഷങ്ങൾക്കുള്ള അവസാനഘട്ട ഒരുക്കങ്ങളും ഒമാനിലെ വിശ്വാസിസമൂഹം പൂർത്തിയാക്കിക്കഴിഞ്ഞു.\nപെപ്പെയ്ക്കൊപ്പം ഐ എം വിജയന്; 'ആനപ്പറമ്പിലെ വേള്‍ഡ്‍കപ്പ്' ടീസര്


മോദി സര്‍ക്കാര് പരിധികള് ലംഘിച്ചുവെന്ന് മന്‍മോഹന് സിങ് • Suprabhaatham\nമോദി സര്‍ക്കാര് പരിധികള് ലംഘിച്ചുവെന്ന് മന്‍മോഹന് സിങ്\nSeptember 10, 2018 | 2:11 pm IST\nന്യൂഡല്‍ഹി: 2019 ല് ബി.ജെ.പി സര്‍ക്കാരിനെ പുറത്താക്കാന് പ്രതിപക്ഷ പാര്‍ട്ടികള് ഒന്നിക്കണമെന്നാവശ്യപ്പെട്ട് മുന് പ്രധാനമന്ത്രിയും കോണ്‍ഗ്രസ് നേതാവുമായ ഡോ. മന്‍മോഹന് സിങ്. മോദിയുടെ ഭരണം പൂര്‍ണ പരാജയമാണെന്നും എല്ലാ പരിധികളും ലംഘിച്ചുവെന്നും അദ്ദേഹം കുറ്റപ്പെടുത്തി. ഭാരത് ബന്ദിന്റെ ഭാഗമായി ഡല്‍ഹി രാംലീല മൈതാനിയില് പ്രതിഷേധ പരിപാടിയില് സംസാരിക്കുകയായിരുന്നു അദ്ദേഹം.\n‘രാജ്യത്തിന് താല്‍പര്യമില്ലാത്ത എണ്ണമറ്റ കാര്യങ്ങള് മോദി സര്‍ക്കാര് ചെയ്തു. എല്ലാ പരിധിയും അവര് ലംഘിച്ചു. ഈ സര്‍ക്കാരിനെ മാറ്റാനുള്ള സമയം അടുത്തുവന്നു. കര്‍ഷകര് മുതല് ചെറുകിട കച്ചവടക്കാര് വരെ ഇന്ന് കഷ്ടപ്പാടിലാണ്. ഒരു തൊഴില് അവസരവും കാണാത്തതിനാല് യുവാക്കളും അസ്വസ്ഥരാണ്’- മന്‍മോഹന് സിങ് പറഞ്ഞു.\nരാജ്യത്തെ ജനങ്ങള്‍ക്ക് നല്‍കിയ വാഗ്ദാനങ്ങള് നിറവേറ്റുന്നതില് സര്‍ക്കാര് പരാജയപ്പെട്ടു. കഴിഞ്ഞദിവസങ്ങള് മറന്നുകൊണ്ട് ജനങ്ങളുടെ ശബ്ദം കേള്‍ക്കാന് വേണ്ടി എല്ലാ രാഷ്ട്രീയ പാര്‍ട്ടികളും ഒന്നിക്കേണ്ട സമയമാണിത്. നമ്മുടെ ചെറിയ പ്രശ്‌നങ്ങള് മാറ്റിവച്ചാല് മാത്രമാണ് ഇതു സാധ്യമാവുക. നമ്മുടെ രാജ്യത്തിന്റെ അഖണ്ഡത കാത്തുസൂക്ഷിക്കാന് തയ്യാറാവാണമെന്നും മന്‍മോഹന് സിങ് പറഞ്ഞു.


മനസ് പതറാൻ വെമ്പുന്ന ഓരോ പ്രവാസിയും അറിയേണ്ടത് – Pravasi Corner\n(അഞ്ചു വർഷം മുൻപ് മലപ്പുറം സ്വദേശി പ്രതിയായി സൗദിയിൽ നടന്ന യഥാർത്ഥ സംഭവത്തെ ആധാരമാക്കിയുള്ളതാണ് ഈ കഥ)\n“ഞാനും പോവും ഇക്കാ നാട്ടിൽ…. അടുത്ത് തന്നെ. മക്കളെ ഒന്ന് കെട്ടിപിടിക്കണം. റാബിയയെ ഒന്ന് ചേർത്ത് പിടിക്കണം. എന്നിട്ട് മരിച്ചാൽ മതി”\nനൗഫൽ പോയി. റാബിയയുടെയും മക്കളുടെയും അടുത്തേക്കല്ല. ഒരിക്കലും തിരിച്ചു വരാത്ത ലോകത്തിലേക്ക്.\nനിസാരമായി കണ്ട ഒരു തെറ്റിനായിരുന്നു നൗഫൽ ജയിലിലായത്. എന്നാൽ സൗദിയിലെ നിയമ വ്യവസ്ഥയുടെ മുന്നിൽ ആ കൃത്യം നിസ്സാരമല്ലായിരുന്നു. ഒടുവിൽ ഇപ്പോൾ പ്രിയപ്പെട്ടവരെ ഒരു നോക്ക് പോലും കാണാനാകാതെ അവസാന യാത്രയും.\nആകെ തകർന്ന അവസ്ഥയിൽ ജയിലിൽ സെല്ലിൽ നിലത്തിരുന്നു തലയിൽ കൈവെച്ചു കൊണ്ട് ഓർക്കുകയായിരുന്നു മുഹമ്മദാലി. തൊട്ടടുത്ത് നിന്നും നൗഫലിന്റെ അപ്രതീക്ഷിത വിയോഗം നൽകിയ ആഘാതത്തിൽ നിന്നും ഇതുവരെ മോചനം കിട്ടിയിട്ടില്ല.\nജയിലിൽ നിന്നും മോചനം കിട്ടി നാട്ടിലെത്തി ഭാര്യയും മൂന്നു മക്കളും അടങ്ങുന്ന കുടുംബത്തെ കാണണം എന്നതായിരുന്നു അവസാന കാലത്തെ ഏറ്റവും വലിയ ആഗ്രഹം. വീട്ടിലെ കാര്യങ്ങൾ പറഞ്ഞു കൊണ്ട് എപ്പോഴും കരയും.\n“ഒരു കുറവും വരുത്താതെ വളർത്തി കൊണ്ട് വന്ന മക്കളാണ് മുഹമ്മദാലിക്കാ. കഴിഞ്ഞ ഒന്നര വർഷത്തെ ജീവിതം അവരെ തകർത്തു കളഞ്ഞു. മൂന്ന് മക്കളായിട്ടും മറ്റൊരുത്തന്റെ മുന്നിൽ തല താഴ്ത്താൻ റാബിയയെ ഞാൻ അനുവദിച്ചിട്ടില്ല. ഇപ്പോൾ എന്റെ മക്കളെ നോക്കാൻ അവൾ ബന്ധുക്കളുടെ മുന്നിൽ കൈനീട്ടുകയാണ്. ഇപ്പൊ എന്റെ മക്കൾ എങ്ങിനെ ജീവിക്കുന്നു എന്നറിയില്ല ഇക്കാ”.\nചില സമയത്ത് മുള കീറും പോലെ കരയും നൗഫൽ. വന്നയുടൻ സ്ഥിരം അത് പോലുള്ള കരച്ചിലായിരുന്നു. പിന്നീട് അത് കുറഞ്ഞു വന്നു. ഇപ്പോൾ കുട്ടികളേയും ഭാര്യയേയും അത്രമേൽ ഓർക്കുമ്പോൾ മാത്രമാണ് അത് പോലുള്ള ശബ്ദം കരച്ചിലായി പുറത്ത് വരിക. ആദ്യമൊക്കെ ഡ്യൂട്ടിയിലുള്ള ഉദ്യോഗസ്ഥർ വന്നു നോക്കി വഴക്ക് പറയും. ഉപദേശിക്കും. ഭീഷണിപ്പെടുത്തും. എങ്കിലും സഹിക്കാനാവാത്ത നിമിഷം ആ വേദനകൾ കരച്ചിലായി പുറത്ത് വരും.\nപിന്നെ പിന്നെ അത് പരിചയമായി. കരച്ചിലിന്റെ ശബ്ദം കേട്ട് ജയിൽ ഉദ്യോഗസ്ഥൻ വന്നു നോക്കും. നൗഫൽ ആണെന്നറിയുമ്പോൾ തിരിച്ചു പോകും. “അവൻ കരയട്ടെ മുഹമ്മദ്, കരഞ്ഞു തീർക്കട്ടെ, പരമകാരുണികനായ പടച്ചവൻ അവന്റെ എല്ലാ വിഷമങ്ങളും ഉടനെ തീർത്തു കൊടുക്കട്ടെ”.\nഅറം പറ്റിയ വാക്കുകൾക്കാണല്ലോ താനന്നു ആമീൻ പറഞ്ഞത് എന്നാലോചിച്ചപ്പോൾ മുഹമ്മദാലിയുടെ ഉള്ളുലഞ്ഞു പോയി. ഒരു മാസത്തിന് ശേഷമാണ് നൗഫലിന്റെ അന്ത്യം. ഹൃദയാഘാതം ആയിരുന്നു.\nഒന്നര വർഷം മുൻപാണ് നൗഫൽ തന്റെ സെല്ലിൽ എത്തുന്നത്. വന്നത് മുതൽ ഒന്നും മിണ്ടിയിരുന്നില്ല. മുഴുവൻ സമയവും കരച്ചിൽ. ഒരാഴ്ച്ചക്ക് ശേഷമാണ് നൗഫൽ എന്തെങ്കിലും സംസാരിക്കാനുള്ള പരുവത്തിലായത്.\nഒരു ദിവസം താൻ അങ്ങോട്ട് പോയി നൗഫലുമായി സംസാരിക്കുകയായിരുന്നു. അന്നത്തെ ആ ദിവസം ഇന്നലെയെന്ന പോലെ മുഹമ്മദാലി ഇന്നും ഓർക്കുന്നു. മോനേ, എന്തിനാണ് ഇങ്ങനെ കരയുന്നതെന്ന് ഞാൻ ചോദിക്കുന്നില്ല. കരഞ്ഞോ മോനെ. വിഷമം കരഞ്ഞു തീർക്ക്. പക്ഷെ അതിനേക്കാൾ നല്ലത് മറ്റൊരാളോട് തന്റെ വിഷമങ്ങൾ തുറന്ന് പറയുന്നതാണ്. അതിനേക്കാൾ വലിയ ആശ്വാസം വേറെ കിട്ടില്ല മോനേ.\nതെല്ലൊരു അവിശ്വസനീയതോടെയാണ് നൗഫൽ മുഖം ഉയർത്തിയത്. അപൂർവ്വമായി താൻ കേൾക്കുന്ന സാന്ത്വന സ്വരം. മുഖം ഉയർത്തിയ നൗഫലിനെ തോളിൽ തട്ടി മുഹമ്മദാലി ആശ്വസിപ്പിച്ചു. “നോക്ക് മോനേ, ഞാൻ ഇവിടെ എത്തിയിട്ട് അഞ്ചു വർഷമായി. ആദ്യമൊക്കെ ഇങ്ങിനെ തന്നെയായിരുന്നു. പിന്നീട് മനസ്സിലായി ഇവിടിരുന്ന് കരഞ്ഞിട്ട് ഒരു ഫലവുമില്ലെന്ന്. നാട്ടിൽ കുട്ടികൾക്കും കുടുംബത്തിനും നല്ലത് വരാൻ പ്രാർത്ഥിക്കുക. അതാണ് നമ്മൾ ചെയ്യേണ്ടത്”.\n“മോൻ പറയ്. എന്താണ് സംഭവിച്ചത്”\nനൗഫൽ മുട്ടിൽ നിന്നും മുഖം ഉയർത്തി തന്റെ മുഖത്തേക്ക് നോക്കി. പതിയെ എഴുന്നേറ്റു. വുദു എടുക്കാനെന്നാണ് താൻ കരുതിയത്.\nനിലത്ത് നിന്നും എഴുന്നേറ്റ നൗഫൽ തികച്ചും അപ്രതീക്ഷിതമായി തന്റെ തോളിലേക്ക് വീണു. “ഇക്കാ എന്നെ ആശ്വസിപ്പിക്കണ്ട. അത്രക്കും ഭാഗ്യം കെട്ടവനാണ് ഞാൻ. എനിക്ക് എന്നോട് തന്നെ വെറുപ്പാണ് ഇക്കാ. എന്നെ ആശ്വസിപ്പിക്കരുത്”\nതോളിൽ നിന്നും നൗഫലിനെ മാറ്റിയില്ല മുഹമ്മദാലി. പകരം അവനെ കരയാൻ അനുവദിച്ചു. നിമിഷങ്ങളോളം തേങ്ങി കരഞ്ഞ ശേഷം നൗഫൽ മുഖമുയർത്തി. “ഞാൻ ഭാഗ്യം കെട്ടവനാണ് ഇക്ക. അത്രക്കും ഭാഗ്യം കെട്ടവൻ. എന്നെ പോലെ ഒരു ഭാഗ്യം കെട്ടവൻ ഇനി ഈ ലോകത്ത് ഉണ്ടാവില്ല”\nഅന്നാണ് നൗഫൽ തന്നോട് എല്ലാം പറഞ്ഞത്. ആറു വർഷം മുൻപാണ് നൗഫൽ സൗദിയിൽ എത്തിയത്. ജിദ്ദയിൽ ഹോട്ടൽ ജോലി ആയിരുന്നു. കൂടുതൽ മെച്ചമൊന്നും ഉണ്ടായില്ലെങ്കിലും ശമ്പളം കൃത്യമായി ലഭിക്കുമായിരുന്നു. നൗഫലിനും അത് തന്നെയായിരുന്നു തൽകാലം വേണ്ടിയിരുന്നത്. റാബിയായും കുട്ടികളും പട്ടിണി കിടക്കരുത്.\nവെള്ളിയാഴ്ച്ച ദിവസങ്ങളിൽ തിരക്ക് കൂടും എന്നതിനാൽ ശനിയാഴ്ചയാണ് നൗഫലിന് അവധി ലഭിച്ചിരുന്നത്. അന്ന് സഹപ്രവർത്തകനെ എല്ലാ കാര്യങ്ങളും ഏൽപ്പിച്ച് നൗഫൽ ഇഹ്‌റാം ചുറ്റി മക്കയിലേക്ക് പോകും. ഉംറ കഴിഞ്ഞു മണിക്കൂറുകളോളം പ്രാർത്ഥിക്കും. രാത്രിയോടെ വീണ്ടും ജിദ്ദക്ക് തിരിക്കും. ഇതായിരുന്നു നൗഫലിന്റെ രീതി.\nആ ദിവസം ഞാൻ നാട്ടുകാരനായ ബഷീറിന്റെ കൂടെയാണ് മക്കയിലേക്ക് പോയത്. ഉംറ സീസൺ കഴിഞ്ഞത് കൊണ്ട് ഹറം ഏതാണ്ട് വിജനമാണ്. ത്വവാഫും സഇയും കഴിഞ്ഞു ബഷീറിന് വേണ്ടി കാത്തിരിക്കുമ്പോഴാണ് ചെറിയ വിശപ്പ് അനുഭവപ്പെട്ടത്. ബഷീറിനെ ഫോണിൽ വിളിച്ചപ്പോൾ അവൻ ഇനിയും നേരം വൈകുമെന്ന് പറഞ്ഞു. അപ്പോഴാണ് ഒരു ചായയും സാൻഡ്‌വിച്ചും കഴിച്ചു വരാമെന്ന് കരുതി ഹറമിന് പുറത്തുള്ള ബൂഫിയയിലേക്ക് നടന്നത്.\nബൂഫിയയിലേക്ക് നടക്കുമ്പോഴാണ് ഇക്കാ ആ നശിച്ച സംഭവം നടന്നത്. പോകുന്ന വഴിയിൽ ഒരു മൊബൈൽ ഫോൺ കിടക്കുന്നു. തൊട്ടടുത്ത് ആരെയും കണ്ടില്ല. ഞാൻ ആ മൊബൈൽ കയ്യിലെടുത്തു. ഉടമസ്ഥൻ അടുത്തുണ്ടെങ്കിൽ തിരിച്ചു കൊടുക്കാം എന്ന് കരുതി തന്നെയാണ് എടുത്തത്. പക്ഷെ ഒരു നിമിഷം മനസ്സ് പതറിപ്പോയി.\nചുറ്റും നോക്കി ആരും കണ്ടില്ലെന്ന് മനസ്സിലായപ്പോൾ താൻ വീണ്ടും മുന്നോട്ട് നടന്നു. അപ്പോഴും തന്റെ മനസ്സിൽ നന്മയും തിന്മയും തമ്മിലുള്ള വാദപ്രതിവാദം നടക്കുകയായിരുന്നു. “നൗഫൽ നീ അത് തിരിച്ചു കൊടുക്കുക. നിനക്ക് അവകാശപ്പെട്ടതല്ല അത്. പുണ്യമായ സ്ഥലത്ത് നീ നിന്റെ മനസ്സാക്ഷിയെ പരീക്ഷിക്കരുത്”\nഅതെ സമയം ചെകുത്താനും തന്റെ മനസ്സിൽ കൂടുകൂട്ടി. “നീ എന്തിനത് തിരിച്ചു കൊടുക്കണം. അത് തിരിച്ചു കൊടുത്താൽ തന്നെയും പോലീസുകാർക്കല്ലേ കൈമാറാൻ സാധിക്കുക. അത് യഥാർത്ഥ ഉടമസ്ഥന് തിരിച്ചു കിട്ടും എന്ന് എന്താണ് ഉറപ്പ്”\n“കുറച്ചു നിമിഷങ്ങൾ താൻ ആശയ കുഴപ്പത്തിൽ ആയിപ്പോയി ഇക്ക. ഒരു നിസാര ഭൗതിക വസ്തുവിന് വേണ്ടി മനസ്സിന്റെ നന്മ ഞാൻ മാറ്റി വെച്ചു. ഇക്കാര്യം ആലോചിച്ചു കൊണ്ട് തന്നെ ഞാൻ മുന്നോട്ട് നടന്നു”\nകുറച്ചു ദൂരം മുന്നോട്ട് നടന്നപ്പോൾ പിന്നിൽ നിന്നും ഒരു വിളി കേട്ടു. ഹറം സുരക്ഷാ പൊലീസുകാരനാണ്. അയാൾ നൗഫലിന്റെ അടുത്തേക്ക് വന്ന് ഇഖാമ ആവശ്യപ്പെട്ടു. ഇഖാമ നൽകിയപ്പോൾ അയാൾ നൗഫലിന്റെ കയ്യിലിരുന്ന മൊബൈൽ ബലമായി വാങ്ങി. പിന്നീട് അയാൾ നൗഫലിനോട് കൂടെ വരാൻ ആവശ്യപ്പെട്ടു. കുറച്ച് അകലെ ഉണ്ടായിരുന്ന മറ്റു രണ്ടു സുരക്ഷാ പോലീസുകാരെ അടുത്തേക്ക് വിളിച്ച് എന്തൊക്കെയോ പറഞ്ഞു. നൗഫലിനോട് അവരുടെ കൂടെ ചെല്ലാൻ ആവശ്യപ്പെട്ടു. അവർ വണ്ടിയിൽ കയറ്റി പോലീസ് സ്റ്റേഷനിലേക്ക് കൊണ്ടു പോയി.\nഅവിടെ നിന്നും നൗഫലിന്റെ പേരിൽ മോഷണ കുറ്റത്തിന് കേസെടുത്തു. എതിർക്കാനായില്ല. രേഖാ മൂലമുള്ള തെളിവ് സഹിതമാണ് ആരോപണം. നൗഫൽ ഹറാമിന്റെ മുറ്റത്ത് നിന്നും മൊബൈൽ എടുക്കുന്നതും കയ്യിൽ വെക്കുന്നതും മുന്നോട്ട് നടക്കുന്നതും സി സി ടി വി യിലൂടെ ഹറമിലെ സെക്യൂരിറ്റി ഉദ്യോഗസ്ഥന്മാർ വീക്ഷിക്കുകയായിരുന്നു.\nവീണ്ടു കിട്ടിയ മറ്റൊരാളുടെ വസ്തു അധികൃതരെ ഏൽപ്പിക്കാതെ കൈവശം വെച്ചത് കോടതി മോഷണമായി കണ്ടു ശിക്ഷിച്ചു.\nഇത്രയും പറഞ്ഞു കഴിഞ്ഞപ്പോൾ നൗഫലിന്റെ മുഖത്ത് കുറ്റബോധം പ്രകടമായിരുന്നു. കുറ്റബോധവും സങ്കടവും നിരാശയും ഒക്കെ കൂടി കരഞ്ഞു തീർക്കുക മാത്രമായിരുന്നു നൗഫലിന്റെ മുന്നിലുള്ള ഒരേ ഒരു വഴി. അതാണ് നൗഫൽ ചെയ്തു കൊണ്ടിരുന്നതും.\n“നൗഫലേ. നിനക്ക് ഒരു തെറ്റ് പറ്റി. പ്രപഞ്ച നാഥന്റെ പരീക്ഷണത്തിൽ നീ തോറ്റു പോയി. നിന്റെ പതറിയ മനസ് നിനക്ക് ശിക്ഷയും വാങ്ങിത്തന്നു. ഇവിടെ ഇനി കരഞ്ഞിരുന്നിട്ട് പ്രയോജനമില്ല. തെറ്റ് ഏറ്റു പറഞ്ഞു പ്രാർത്ഥിക്ക്. നിന്റെയും കുടുംബത്തിന്റെയും പ്രാർത്ഥന പടച്ചവൻ കേൾക്കാതിരിക്കില്ല. എല്ലാറ്റിനും പരിഹാരം ഉണ്ടാവും. റബ്ബ് വലിയവനാണ്”\n“മോൻ കരച്ചിൽ നിർത്തി രണ്ടു റകാഅത് സുന്നത്ത് നമസ്കരിക്ക്. നന്നായി പ്രാർത്ഥിക്ക്. മോന്റെ മൂത്ത ജ്യേഷ്ഠൻ പറയുന്നത് പോലെ കരുതിയാൽ മതി. ഒരാശ്വാസം കിട്ടും”\nതന്നോട് സംസാരിക്കാൻ തുടങ്ങിയതിന് ശേഷം നൗഫലിന് വലിയ മാറ്റങ്ങൾ ഉണ്ടായി എന്ന് മുഹമ്മദാലി ഓർത്തു. തുടർച്ചയായി കരയുന്ന സ്വഭാവത്തിൽ മാറ്റം വന്നു. ഇടക്കിടെ വന്ന് വിഷമങ്ങൾ പറയും. എല്ലാം താൻ കേട്ടിരിക്കും. സമാധാനിപ്പിക്കും. പക്ഷെ സംസാരത്തിൽ കുട്ടികളുടെ കാര്യം വിഷയമായാൽ അന്ന് കരച്ചിൽ ഉറപ്പാണ്.\nഒന്നര വർഷം വളരെ പെട്ടെന്ന് കടന്നു പോയി. ശിക്ഷാ കാലാവധി കഴിഞ്ഞാൽ ഉടനെ മോചിതനാവാമെന്ന് പ്രതീക്ഷയും വന്നു. അതിന് ശേഷം തർഹീലിലൂടെ നൗഫലിനെ നാട് കടത്തും. “നാട്ടിൽ പോയി പറമ്പ് കിളച്ചിട്ടാണെങ്കിലും ഇനിയുള്ള കാലം മക്കളുമായി കഴിയണം” ഒരു തവണ തന്നോട് ഭാവി പരിപാടിയായി നൗഫൽ പറഞ്ഞു.\nനൗഫലിന്റെ ജയിൽ മോചന തിയ്യതി അടുത്ത് വന്നു. അതീവ സന്തോഷവാനായിരുന്നു നൗഫൽ. കൂടുതൽ സമയവും ഖുർആൻ പാരായണവും നമസ്കാരവുമായി കഴിച്ചു കൂട്ടി. ദിവസത്തിൽ പലവട്ടം തന്റെ അരികിൽ എത്തി കുട്ടികളുടെ കാര്യവും ഭാവി പരിപാടികളും പറയും. പറഞ്ഞത് തന്നെ ആവർത്തിക്കുകയാണ് പലപ്പോഴും ചെയ്യുക. ജയിൽ അന്തേവാസികളുടെ മാനസിക നില കൃത്യമായി അറിയാവുന്നത് കൊണ്ട് താൻ എല്ലാം കേട്ട് കൊണ്ടിരിക്കും. വിഷമങ്ങൾ കേൾക്കാൻ ഒരാൾ ഉണ്ടാവുക എന്നതിൽ കവിഞ്ഞു ഒരാശ്വാസവും ഇതിനകത്തുള്ള മനുഷ്യർക്കില്ലല്ലോ.\n“ഇക്കാ, ഈ നാളെ എനിക്ക് പുറത്തിറങ്ങാം. നേരെ ജിദ്ദ തർഹീലിലേക്ക് എന്ന് ഓഫീസർ പറഞ്ഞിട്ടുണ്ട്. ഇന്ത്യൻ എംബസ്സി രേഖകൾ തന്നാൽ എത്രയും പെട്ടെന്ന് നാട്ടിൽ പോകാം. സന്തോഷം കൊണ്ട് നെഞ്ച് പൊട്ടുകയാണ് ഇക്കാ. റാബിയയെയും മക്കളെയും ഉടനെ കാണാൻ സാധിക്കുമല്ലോ”\n“ഇക്കാ, ഒന്ന് കിടക്കട്ടെ. ഇക്ക തഹജൂദ് നമസ്‍കാരത്തിന് എണീക്കുമ്പോൾ എന്നെയേയും വിളിക്കണേ” ഇശാ നമസ്‍കാരത്തിന് ശേഷം നൗഫൽ പറഞ്ഞു. അതീവ സന്തോഷവാനായിരുന്നു നൗഫൽ. ശബ്ദത്തിലും ഭാവത്തിലും അത് പ്രകടമായിരുന്നു.\nഒരുറക്കം കഴിഞ്ഞു മൂന്നു മണിയോടെ മുഹമ്മദാലി എഴുന്നേറ്റു. നൗഫൽ ഉറങ്ങുകയാണ്. കുറച്ചു കഴിഞ്ഞു വിളിക്കാമെന്ന് മുഹമ്മദാലിയും കരുതി. “നൗഫലേ എണീക്ക്, തഹജൂദ് നമസ്കരിക്കേണ്ടേ” പ്രതികരണമൊന്നും ഉണ്ടായില്ല. അടുത്ത് പോയി തട്ടി വിളിക്കാതെ, സുന്നത്ത് നമസ്കാരമല്ലേ സാരമില്ല ഉറങ്ങിക്കോട്ടെ എന്ന് മുഹമ്മദാലിയും കരുതി.\nസുബഹി നമസ്‍കാര സമയത്തും മുഹമ്മദാലി വിളിച്ചു. നൗഫൽ എഴുന്നേറ്റില്ല. അങ്ങിനെ ഉണ്ടാവാത്തതാണ്. ഒന്നര വർഷത്തിനുള്ളിൽ നൗഫൽ ഒരു സുബഹി പോലും നമസ്‍കരിക്കാതിരുന്നിട്ടില്ല.\n“എന്താ നൗഫലേ. പുറത്തിറങ്ങാൻ സമയമായപ്പോൾ പടച്ചോനെ മറന്നോ, എണീക്ക്. നിസ്കരിച്ചിട്ട് കിടന്നോ” മുഹമ്മദാലി വീണ്ടും പറഞ്ഞു. നൗഫലിന് അനക്കമില്ല. മുഹമ്മദാലിക്ക് ദേഷ്യം വന്നു. നന്ദികേടല്ലേ ഇവൻ കാണിക്കുന്നത്.\nനൗഫലിനെ ഉണർത്താനായി മുഹമ്മദാലി അടുത്ത് ചെന്നു. അടുത്ത് ചെന്ന് തട്ടി വിളിച്ചിട്ടും നൗഫൽ ഉണർന്നില്ല. മുഹമ്മദാലിയുടെ ഉള്ളൊന്ന് കാളി. വീണ്ടും വീണ്ടും കുലുക്കി വിളിച്ചു. നൗഫലിന് അനക്കമില്ല. മുഹമ്മദാലിയുടെ വിളി ഉറക്കെയുള്ള കരച്ചിലായി മാറി.\nമുഹമ്മദാലിയുടെ കരച്ചിൽ കേട്ട് ഡ്യൂട്ടി ഓഫീസർ ഓടിയെത്തി. നൗഫലിനെ പിന്നെയും പിന്നെയും ഭ്രാന്തമായി തട്ടി വിളിക്കുന്ന മുഹമ്മദാലിയെ തട്ടി മാറ്റി ഓഫീസർ നൗഫലിന്റെ മൂക്കിനരികിൽ വിരൽ വെച്ചു നോക്കി.\n“ഖലാസ്. ഇന്നാലില്ലാഹി വാ ഇന്നാ ഇലയ്ഹി റാജിഊൻ”\nനിമിഷ നേരത്തിനുള്ളിൽ നൗഫലിന്റെ പലഭാവ മുഖങ്ങൾ പല തവണ മാറി മാറി വന്നു പോയിക്കൊണ്ടിരുന്ന മുഹമ്മദാലിയുടെ മനസ്സിന്റെ പ്രതിഫലനം ഏന്നോണം ആ തൊണ്ടയിൽ നിന്നും നിന്നും ഇടറിയ ശബ്ദത്തിൽ ആ വാക്കുകൾ പുറത്ത് വന്നു.\n“പടച്ചവൻ നല്ലത് കൊടുക്കട്ടെ….ആമീൻ” is


'അവനെ സൂക്ഷിക്കണം'; മണിക്കൂറില് 149 കി.മി വേഗതയില് പന്തെറിയുന്ന കമലേഷിനെ കുറിച്ച് ഗാംഗുലി പറഞ്ഞത്\n'അവനെ നോക്കി വച്ചോ'; മണിക്കൂറില് 149 കി.മി വേഗതയില് പന്തെറിയുന്ന ആ പയ്യനെ കുറിച്ച് ഗാംഗുലി പറഞ്ഞത്\n‘സ്പിന്നില് ആയിരിക്കും ഇന്ത്യയുടെ ശക്തിയെന്നാണ് ഞങ്ങള് ധരിച്ചത്’- ഓസ്ട്രേലിയന് താരം\nUpdated: February 4, 2018 12:05:20 pm\nഅണ്ടർ-19 ലോകകപ്പിൽ ഇന്ത്യ വീണ്ടും ചാന്പ്യന്മാരായതോടെ കൗമാര താരങ്ങളെ കുറിച്ചാണ് ക്രിക്കറ്റ് പ്രേമികളുടെ ചര്‍ച്ച. ഇതില് ഏറെ മുഴങ്ങിക്കേള്‍ക്കുന്ന പേരാണ് കമലേഷ് നാഗര്‍കോട്ടി. താരത്തിന്റെ വേഗതയേറിയ പന്തിന് മുമ്പില് കുടുങ്ങി കൂടാരം കയറിയത് മികച്ച ഒരുപറ്റം താരങ്ങളാണ്. ലോകകപ്പ് പരമ്പരയില് ഏറ്റവും കൂടുതല് വിക്കറ്റ് നേടുന്ന രണ്ടാമത്തെ താരമായും കമലേഷ് മാറി.6മാച്ചുകളില് നിന്നായി9വിക്കറ്റുകള് നേടിയ കമലേഷ് 147 റണ്‍സ് മാത്രമാണ് വിട്ടു നല്‍കിയത്.\nകലാശപ്പോരാട്ടത്തിലെ 2/41 എന്ന പ്രകടനം ഓസ്ട്രേലിയയെ 216 റൺസില് ഒതുക്കുന്നതില് ഇന്ത്യയ്ക്ക് സഹായകമായി. മണിക്കൂറില് 14 കി.മി വേഗതയില് പന്തെറിയുന്ന താരം ടൂര്‍ണമെന്റിന്റെ തുടക്കത്തിലേ ശ്രദ്ധ പിടിച്ചുപറ്റിയിരുന്നു. ഇന്ത്യന് മുന് നായകനായ സൗരവ് ഗാംഗുലി പോലും കമലേഷിനെ പുകഴ്ത്തി രംഗത്തെത്തിയിരുന്നു. ഈ പയ്യനില് ഒരു കണ്ണ് വയ്ക്കണം എന്നായിരുന്നു അന്ന് ഗാംഗുലി ട്വീറ്റ് ചെയ്തത്.\nശിവം മവിയുടെ ബോളിങ്ങിനെയും അന്ന് ഗാംഗുലി പുകഴ്ത്തി. മൽസരത്തിന് ശേഷം ഇന്ത്യന് താരങ്ങളുടെ ബോളിങ് വേഗതയില് ഓസീസ് താരം ജാക്ക് എഡ്വേഡ്സും അതിശയം പ്രകടിപ്പിച്ചു. ‘സ്പിന്നില് ആയിരിക്കും ഇന്ത്യയുടെ ശക്തിയെന്നാണ് ഞങ്ങള് ധരിച്ചത്. എന്നാല് കണിശമായ വേഗതയായിരുന്നു ഫാസ്റ്റ് ബോളര്‍മാര്‍ക്ക്. മണിക്കൂറില് 145 കി.മി. വേഗതയിലാണ് അദ്ദേഹം പന്തെറിഞ്ഞതെന്ന് ഒരാള് പറഞ്ഞപ്പോള് മാത്രമാണ് ഞാന് അറിഞ്ഞത്’, ജാക്ക് പറഞ്ഞു.\nWeb Title: Kamlesh nagarkoti was born to bowl fast coach surendra rathore


ഷെയ്ഖ് ഖലീഫ: യുഎഇയുടെ വികസനചരിത്രത്തിലെ സുവർണലിപി\n13 May, 2022, 2:14 pm\nയുഎഇയുടെ വികസനചരിത്രത്തില് നിർണായക പങ്കുവഹിച്ച ഭരണകർത്താവാണ് യുഎഇ രാഷ്ട്രപതി ഷെയ്ഖ് ഖലീഫ ബിന് സയ്യീദ് അല് നഹ്യാന്. വെള്ളിയാഴ്ച അദ്ദേഹത്തിന്‍റെ വിയോഗ വാർത്ത അവിശ്വസനീയതയോടെയാണ് യുഎഇയിലെ സ്വദേശികളും പ്രവാസികളുമടങ്ങുന്ന സമൂഹം കേട്ടത്. ഇരുപത്തൊന്നാം നൂറ്റാണ്ടിലേക്ക് രാജ്യത്തെ നയിക്കുന്നതില് നിർണായക പങ്കുവഹിച്ചു ഷെയ്ഖ് ഖലീഫ. പക്ഷെ വികസനത്തിലേക്ക് രാജ്യം മാറുമ്പോഴും പ്രകൃതിയേയും ചേർത്ത് നിർത്താന് അദ്ദേഹം മറന്നില്ല.\n1948 ല് അലൈനിലെ അല് മുവൈജിയിലാണ് അദ്ദേഹം ജനിച്ചത്. ഷെയ്ഖ് സയ്യീദ് ബിന് സുല്‍ത്താന് അല് നഹ്യാന്‍റെ മൂത്തമകനായി ജനനം. അല് ഐന്, അല് ബുറൈമി മേഖലകളിലെ ഭരണം നേരിട്ട് കണ്ട് മനസിലാക്കിയ ബാല്യം. സാധാരണക്കാരായ ജനങ്ങളുടെ ജീവിതവും ചര്യകളും മനസിലാക്കി മൂല്യങ്ങളില് നിന്നുകൊണ്ട് ജനങ്ങളിലേക്ക് സേവനമെത്തിക്കുന്ന ഷെയ്ഖ് സയ്യീദ് തന്നെയായിരുന്നു ഷെയ്ഖ് ഖലീഫയുടെ മാതൃക. അദ്ദേഹത്തില് നിന്നു പകർന്നു കിട്ടിയ വെളിച്ചം കൂടുതല് തെളിച്ചത്തോടെ രാജ്യത്തിന് പകർന്നു നല്‍കി ഷെയ്ഖ് ഖലീഫ ബിന് സയ്യീദ് അല് നഹ്യാന്.\n1966 ല് അബുദബിയുടെയും കിഴക്കന് പ്രവിശ്യകളുടെയും ഭരണാധികാരിയുടെ പ്രതിനിധിയായാണ് അദ്ദേഹം ഔദ്യോഗിക രംഗത്തേക്ക് ചുവടുവയ്ക്കുന്നത്. 1969 ല് അബുദബിയുടെ കിരീടാവകാശിയായി. 1971 ജൂലൈ ഒന്നിന് അബുദബി പ്രധാനമന്ത്രിയും പ്രതിരോധ ധനകാര്യമന്ത്രിയുമായി സ്ഥാനമേറ്റെടുത്തു. രണ്ടാം യുഎഇ മന്ത്രിസഭയില് ഉപ പ്രധാനമന്ത്രിയായത് 1974 ജനുവരി 20 ന്. യുഎഇ സായുധ സേന ഉപസർവ്വ സൈന്യാധിപനായത് 1976 ല്. 2004 നവംബർ മൂന്നിനാണ് യുഎഇയുടെ രാഷ്ട്രപതിയായി അദ്ദേഹം ചുമതലയേറ്റെടുക്കുന്നത്.\nരാജ്യത്തിന്‍റെ പ്രതിരോധശേഷി വർദ്ധിപ്പിക്കുന്നതില് അദ്ദേഹം വലിയ ശ്രദ്ധ ചെലുത്തി. സൈനിക പരിശീലന സ്ഥാപനങ്ങള് സ്ഥാപിക്കുകയും അത്യാധുനിക സൈനിക ഉപകരണങ്ങളും സൗകര്യങ്ങളും ഒരുക്കുകയും ചെയ്തു. 1981 ല് അബുദബി ഡിപാർട്മെന്‍റ് ഓഫ് സോഷ്യല് സർവ്വീസസ് ആന്‍റ് കൊമേഷ്യല് ബില്‍ഡിംഗ് സ്ഥാപിച്ചു. അബുദബി സർക്കാരില് നിരവധി ഉന്നത പദവികള് അദ്ദേഹം വഹിച്ചു. രാജ്യത്തിന്‍റെ പ്രസിഡന്‍റായി തെരഞ്ഞെടുക്കപ്പെട്ടതിന് ശേഷം ജനങ്ങളുടെ അഭിവൃദ്ധിക്കായി നിരവധി പദ്ധതികള് അദ്ദേഹം നടപ്പിലാക്കി. സുരക്ഷയും സുസ്ഥിരതയുമുളള രാജ്യത്തിന്‍റെ ഭാവിയിലേക്ക് നയിക്കുന്ന വഴിവിളക്കായി തുടരുമെന്ന് അദ്ദേഹം എപ്പോഴും ജനങ്ങളെ ഓർമ്മിപ്പിച്ചു.\nഭരണത്തിന്‍റെ കാര്യത്തില് മാത്രമല്ല സമൂഹത്തിന്‍റെ ദേശീയതയുടെ കാര്യത്തിലും നിലപാടുകളുണ്ടായിരുന്നു ഷെയ്ഖ് ഖലീഫയ്ക്ക്. ആറംഗ ഗള്‍ഫ് സഹകരണ കൗണ്‍സിലിനെ അദ്ദേഹം ശക്തമായി പിന്തുണച്ചു. ഗള്‍ഫ് രാജ്യങ്ങളുടെ കൂട്ടായ്മയെന്നുളള രീതിയില് മേഖലയിലെ നിർണായകമായ തീരുമാനമായിരുന്നു ഗള്‍ഫ് സഹകരണ കൗണ്‍സില്( ജിസിസി). അറബ് രാജ്യങ്ങളുമായി മാത്രമല്ല, ഏഷ്യയിലെയും യൂറോപ്പിലെയും ഭരണകർത്താക്കളുമായും രാജ്യങ്ങളുമായും സജീവമായ ബന്ധം അദ്ദേഹം സൂക്ഷിച്ചു. അന്താരാഷ്ട്ര തലത്തില് ആവശ്യമുളളവർക്ക് സഹായം ചെയ്യുന്നതിനും ശക്തമായ പ്രതിബദ്ധത അദ്ദേഹം പ്രകടിപ്പിച്ചു. ലോകമെമ്പാടുമുളള 70 ലധികം രാജ്യങ്ങളിലെ ജനങ്ങളുടെ ജീവിതത്തില് വലിയ മാറ്റങ്ങളുണ്ടാക്കാന് ഖലീഫ ബിന് സയ്യീദ് അല് നഹ്യാന് ഫൗണ്ടേഷന് കഴിഞ്ഞു.\nലോക നേതാക്കള്‍ക്ക് യുഎഇയില് ആതിഥ്യമരുളിയും അടുത്ത സൗഹൃദം സ്ഥാപിച്ചും വിദേശനയങ്ങളില് പുതിയ ഏടുകള് എഴുതിചേർത്തു. യുഎഇ എന്ന കുഞ്ഞു രാജ്യം വളർച്ചയുടെ പടവുകള് കുറഞ്ഞകാലത്തില് ചവിട്ടികയറിയെങ്കില് അതിന് മാർഗ്ഗദർശിയായ ഭരണകർത്താവിനെയാണ് ഷെയ്ഖ് ഖലീഫ ബിന് സയ്യീദ് അല് നഹ്യാന്‍റെ വിയോഗത്തോടെ നഷ്ടമാകുന്നത്.


സംസ്ഥാനത്ത് ഓക്സിജൻ ലഭ്യത ഉറപ്പാക്കും; പരിഭ്രാന്തിയുടെ അവസ്ഥയില്ലെന്ന് മുഖ്യമന്ത്രി | Pinarayi Vijayan on oxygen shortage in kerala\nസംസ്ഥാനത്ത് ഓക്സിജൻ ലഭ്യത ഉറപ്പാക്കും; പരിഭ്രാന്തിയുടെ ആവശ്യമില്ലെന്ന് മുഖ്യമന്ത്രി\nമൂന്നാല് ദിവസത്തേക്കുള്ള ഓക്സിജൻ ആവശ്യത്തിന് കരുതലുണ്ട്. ഇനിയും ഓക്സിജൻ വലിയ അളവിൽ വേണ്ടി വരുമെന്നും ഇതിനുള്ള നടപടി എടുക്കുന്നുണ്ടെന്നും മുഖ്യമന്ത്രി അറിയിച്ചു.\nThiruvananthapuram, First Published May 8, 2021, 6:56 PM IST\nതിരുവനന്തപുരം: സംസ്ഥാനത്ത് ഓക്സിജൻ ലഭ്യത ഉറപ്പുവരുത്താൻ എല്ലാ നടപടിയും സ്വീകരിച്ചുവെന്ന് മുഖ്യമന്ത്രി പിണറായി വിജയന്. മൂന്നാല് ദിവസത്തേക്കുള്ള ഓക്സിജൻ ആവശ്യത്തിന് കരുതലുണ്ട്. എന്നാൽ, ചില ആശുപത്രികൾ സംവിധാനവുമായി ബന്ധപ്പെടാതെ നിൽക്കുന്നുണ്ട്. അവർ പെട്ടെന്നാണ് ആവശ്യം പറയുന്നത്. ഇനിയും ഓക്സിജൻ വലിയ അളവിൽ വേണ്ടി വരുമെന്നും ഇതിനുള്ള നടപടി എടുക്കുന്നുണ്ടെന്നും മുഖ്യമന്ത്രി അറിയിച്ചു.\nചില ആശുപത്രികൾ ഓക്സിജൻ ആവശ്യമെന്ന് പറയുന്നത് രോഗികളുടെ വർധനവുണ്ടാവുമ്പോൾ സ്റ്റോക്ക് ചെയ്യാനാണ്. സംസ്ഥാനത്ത് ഇപ്പോൾ പരിഭ്രാന്തിയുടെ അവസ്ഥയില്ല. ഓക്സിജൻ ലഭ്യത വർധിപ്പിക്കാൻ നടപടി സ്വീകരിക്കുന്നുണ്ട്. പലരും ഓക്സിജൻ കൂടുതൽ വേണമെന്ന് ആവശ്യപ്പെടും. അത് മെറിറ്റ് അടിസ്ഥാനത്തിൽ നടപടിയെടുക്കുമെന്നും പിണറായി വിജയന് വാര്‍ത്താസമ്മേളനത്തില് പറഞ്ഞു.\nAlso Read: തിരുവനന്തപുരം ആർസിസിയിൽ ഓക്സിജൻ ക്ഷാമം; ഇന്ന് നടത്താനിരുന്ന എട്ട് ശസ്ത്രക്രിയകൾ മാറ്റിവച്ചു\nLast Updated May 8, 2021, 7:19 PM IST


Wednesday, November 4, 2020 4:02 PM IST\nകോവിഡൊക്കെ പോയിട്ടു സിനിമ ചെയ്യാമെന്നു കരുതി കാത്തിരിക്കാൻ ഡോണ് ഒരുക്കമായിരുന്നില്ല. ഇന്നത്തെ സാഹചര്യത്തിൽ എങ്ങനെ സിനിമ ചെയ്യാം എന്ന ആലോചനയിൽ നിന്നാണ് ഒരു കാറിനുള്ളിൽ ‘സന്തോഷത്തിന്‍റെ ഒന്നാം രഹസ്യം’ സംഭവിക്കുന്നത്.\nഈ സിനിമയിലെ സീനുകളെല്ലാം ഒരു കാറിനുള്ളിലാണ്. ഒരൊറ്റ കാർ യാത്രയിൽ ഒന്നര മണിക്കൂറിലെ ഒറ്റ ഷോട്ടിൽ ഒരു സിനിമ! ശവം, വിത്ത്, മോക്സോ ഫെസ്റ്റിവലിൽ പ്രദർശിപ്പിച്ച 1956 മധ്യതിരുവിതാംകൂർ എന്നീ സിനിമകൾക്കുശേഷം ഡോണ് പാലത്തറ സംവിധാനം ചെയ്ത ചിത്രമാണു ‘സന്തോഷത്തിന്‍റെ ഒന്നാം രഹസ്യം’.\n“ ഈ സിനിമയിൽ മൂന്നു കഥാപാത്രങ്ങൾ.അതിൽ രണ്ടു പേരുടെ കഥയാണു സിനിമ. കൊച്ചിയിൽ ലിവ് ഇൻ റിലേഷൻഷിപ്പിൽ ഒന്നിച്ചു താമസിക്കുന്ന ഒരു കാമുകന്‍റെയും കാമുകിയുടെയും കഥ. കപ്പിൾ ഡ്രാമ. ഈ കാലഘട്ടത്തിൽ ജീവിക്കുന്ന ആളുകളുടെ ബന്ധങ്ങളുടെ സ്വഭാവം, അവർക്കുണ്ടാകുന്ന ബുദ്ധിമുട്ടുകൾ, സമൂഹവുമായി അവരുടെ ബന്ധം...അങ്ങനെയുള്ള കാര്യങ്ങളൊക്കെ ഈ സിനിമയിൽ വരുന്നുണ്ട്.\nജിതിൻ പുത്തഞ്ചേരിയും റിമ കല്ലിങ്കലുമാണ് കാമുകനും കാമുകിയുമായി വരുന്നത്. മൂന്നാമത്തെ കഥാപാത്രമായി നീരജ രാജേന്ദ്രനും...” സംവിധായകൻ ഡോണ് പാലത്തറ സംസാരിക്കുന്നു...\nകാറിനുള്ളിൽ സിനിമ ചിത്രീകരിച്ചതിനു പിന്നിൽ..?\nനേരത്തേ പലരും കാറിനുള്ളിൽ സിനിമ ചെയ്തിട്ടുണ്ട്. പക്ഷേ, ഇതൊരു റിലേഷൻഷിപ്പ് ഡ്രാമയായതിനാൽ അതിന്‍റെ തീവ്രതയൊക്കെ ആ ചെറിയ ഇടത്തിൽ വളരെ നന്നായി വരുമെന്നു തോന്നി. കാമുകനും കാമുകിക്കും ഇരിക്കാനുള്ള ഇടമേയുള്ളൂ കാറിന്‍റെ മുൻസീറ്റിൽ. ആ ഇടുങ്ങിയ ഇടത്തിൽ രണ്ടു ദിശകളിലേക്കു നോക്കിയിരിക്കുന്ന, രണ്ടു രീതിയിൽ ചിന്തിക്കുന്ന രണ്ടു പേരുടെ ക്ലാഷാണ് ഈ സിനിമ.\nആ കാമുകീകാമുകന്മാരുടെ ജീവിതത്തിലെ ഒന്നര മണിക്കൂറാണ് ഈ സിനിമ. ആ രണ്ടു കഥാപാത്രങ്ങളുടെ ആ ഒന്നര മണിക്കൂർ തന്നെയാണു നമ്മളും കാണുന്നത്. അവർക്കിടയിലെ മൗനങ്ങളും വികാരങ്ങളുടെ ഏറ്റക്കുറച്ചിലുകളുമെല്ലാം കൃത്യമായി ആ ഒരു റിയൽ ടൈമിൽത്തന്നെ പ്രേക്ഷകരെ കാണിക്കാനാണ് അങ്ങനെ ചെയ്തിരിക്കുന്നത്. തീമുമായി ബന്ധമുള്ള ടൈറ്റിലാണ്. നിർമാണം ഷിജോ കെ. ജോർജ്.\nഒറ്റ ഷോട്ടിൽ ഒരു സിനിമ - ആ അനുഭവത്തെക്കുറിച്ച്...\nഒറ്റ ഷോട്ടിലായതിനാൽ ഈ സിനിയ്ക്ക് എഡിറ്ററില്ല. കാമറ ഓണാക്കി ഓഫാക്കുന്നതുവരെയുള്ള സമയത്തിനിടയ്ക്ക് ഉണ്ടാകുന്ന കാര്യങ്ങളെല്ലാം അതുപോലെ പകർത്തുകയായിരുന്നു. അതിൽ ഇനി മാറ്റങ്ങളില്ല. നല്ല ഷോട്ട് കിട്ടാൻ വേണ്ടി ഏഴു ടേക്ക് പോയി. ഒന്നാമത്തെ ദിവസം മൂന്ന്, രണ്ടാമത്തെ ദിവസം രണ്ട്, മൂന്നാമത്തെ ദിവസം രണ്ട്...അങ്ങനെ മൊത്തം ഏഴു ടേക്കുകളെടുത്തു. ഏഴാമത്തേതാണു കൃത്യമായി കിട്ടിയത്.\nടെക്നിക്കലായ കാരണങ്ങൾ കൊണ്ടും വീണ്ടും ടേക്ക് പോയിട്ടുണ്ട്. ഏഴാമത്തെ ടേക്കാണ് ഏറ്റവും നന്നായി കിട്ടിയത്. ആ ഒന്നര മണിക്കൂർ നാടകത്തിലോ സ്റ്റേജിലോ പെർഫോം ചെയ്യുന്നതു പോലെ തുടർച്ചയായിത്തന്നെ അവർ അഭിനയിച്ചു. സീനുകളെല്ലാം കാറിനുള്ളിൽ മാത്രമാണ്. കാറിനുള്ളിൽ മാത്രമാണു കാമറ. ഇടയ്ക്കു കഥാപാത്രങ്ങൾ പുറത്തിറങ്ങുന്നുണ്ട്. പക്ഷേ, അത് അങ്ങനെ കാണിക്കുന്നില്ല. സിനിമയിൽ അത് ആ രീതിയിലാണു ട്രീറ്റ് ചെയ്തിരിക്കുന്നത്.\nകൃത്യമായ സ്ക്രിപ്റ്റും ഡയലോഗുകളും ഉണ്ടായിരുന്നോ...?\nഒരു മാസത്തിനു മുകളിൽ തയാറെടുപ്പുകളുണ്ടായിരുന്നു. ചെറിയൊരു സ്ക്രിപ്റ്റുമായാണ് ഞങ്ങൾ ആദ്യത്തെ വർക്ക്ഷോപ്പിനു പോയത്. ആക്ടേഴ്സിനെ ഡയലോഗ് ഇംപ്രോവൈസേഷന് അനുവദിച്ചു. ഒരുമാസമെടുത്ത് വികസിപ്പിച്ച കുറേക്കൂടി വലിയൊരു സ്ക്രിപ്റ്റിൽ അഭിനേതാക്കളെ ഉൾപ്പെടുത്തി ഏഴു ദിവസം വീണ്ടും വർക്ക് ചെയ്തു. അവർ റെഡിയായെന്നു തോന്നിയപ്പോഴാണ് ഷൂട്ടിംഗിലേക്കു കടന്നത്. ഔട്ട്ഡോർ ആയിരുന്നു ഷൂട്ടിംഗ്; കളമശേരി, കാക്കനാട് പ്രദേശങ്ങളിൽ.\nമേക്കിംഗിലെ വെല്ലുവിളി എന്തായിരുന്നു...?\nകോവിഡ് തന്നെയായിരുന്നു പ്രധാന വെല്ലുവിളി. കോവിഡ് മാനദണ്ഡങ്ങൾ പാലിച്ചായിരുന്നു ഷൂട്ടിംഗ്. കാസ്റ്റും ക്രൂവും ഉൾപ്പടെ 10 പേരിൽ താഴെയേ ഉണ്ടായിരുന്നുള്ളൂ. ഒന്നര മണിക്കൂർ നേരം ഡയലോഗുകൾ ഓർത്തുവച്ചു പറയുക എന്നുള്ളത് അഭിനേതാക്കളെ സംബന്ധിച്ചിടത്തോളം ചലഞ്ചാകുമെന്നു ഞാൻ വിചാരിച്ചു. പക്ഷേ, അവരൊക്കെ ടാലന്‍റഡാണ്. അവർ വളരെ എളുപ്പത്തിൽ ഡയലോഗുകൾ പഠിച്ചു. ഉദ്ദേശിച്ച സമയത്തിനുള്ളിൽ ഷൂട്ടിംഗ് തീർക്കാനുമായി.\nറിമയിലേക്ക് എത്തിയത് എങ്ങനെയാണ്...?\nഎന്‍റെ ഷൂട്ടിംഗിനു നമ്മൾ ആവശ്യപ്പെടുന്ന ചില രീതികളുണ്ട്. മിനിമലായിരിക്കണം. അതു സിനിമയുടെ മറ്റു കാര്യങ്ങളെ ബാധിക്കരുത്. ഒരാൾക്കു സ്പെഷൽ ട്രീറ്റ്മെന്‍റ് കൊടുത്തുകൊണ്ട് ബാക്കിയെല്ലാവരെയും വേറൊരു രീതിയിൽ കാണുന്ന തരത്തിൽ ഉച്ചനീചത്വങ്ങളൊന്നും സെറ്റിൽ പാടില്ല. അത്തരം കാര്യങ്ങളിലെല്ലാം ഓകെ ആയി തോന്നിയ ഒരാളായിരുന്നു റിമ. അങ്ങനെ റിമയോടു കഥ പറഞ്ഞു.\nഞാൻ മുന്പു ചെയ്ത സിനിമകൾ കാണിച്ചു. റിമയ്ക്കും ഇത്തരം കാര്യങ്ങളൊക്കെ ഓകെ ആയിരുന്നു. റിമയുമായി വളരെ നല്ല എക്സ്പീരിയൻസായിരുന്നു. വളരെ പ്രഫഷണലാണ് റിമ. തന്നിൽ നിന്നു പ്രതീക്ഷിക്കുന്നതിനപ്പുറം തരാൻ ശ്രമിക്കുന്ന അഭിനേത്രി. വേറെയൊരാളുടെ സിനിമയിൽ പോയി അഭിനയിച്ചു വരുന്നു എന്നതിനപ്പുറം ഒന്നിച്ചു ചെയ്യുന്ന ഒരു പ്രോജക്ട്, അത് ഏറ്റെടുത്തു നന്നായി ചെയ്യുക - അതായിരുന്നു റിമയുടെ രീതി.\nഗിരീഷ് പുത്തഞ്ചേരിയുടെ മകൻ ജിതിൻ പുത്തഞ്ചേരി ഈ സിനിമയിലേക്ക് എത്തിയത് എങ്ങനെയാണ്..?\nഇടയ്ക്ക് എന്‍റെ സുഹൃത്തുക്കൾക്കൊപ്പം വേറൊരു സിനിമ പ്ലാൻ ചെയ്തിരുന്നു. കോവിഡ് കാരണം ആ സിനിമ നടന്നില്ല. ഞാൻ ആ സിനിമയുടെ ഭാഗമായിരുന്നു. അതിലെ ഒരു റോളിനു വേണ്ടിയാണ് ജിതിനെ ആദ്യം ഓഡിഷൻ ചെയ്തത്. ഓഡിഷനിൽ തെരഞ്ഞെടുത്തശേഷമാണ് ഗിരീഷ് പുത്തഞ്ചേരിയുടെ മകനാണെന്ന് അറിഞ്ഞത്. വളരെ കഴിവുള്ള കലാകാരനെന്നു മനസിലാക്കിയിട്ടാണ് ജിതിനെ ഇതിലേക്കു വിളിച്ചത്.\nജിതിൻ മുന്പും സിനിമകൾ ചെയ്തിട്ടുണ്ട്. ഒരു മുഴുനീള ചിത്രം ഇപ്പോഴാണു ചെയ്യുന്നതെന്നു മാത്രം. നമ്മുടെ കൂടെ വർക്ക് ചെയ്യുന്ന രീതിയിൽ ഞാൻ വളരെ കംഫർട്ടബിളായിരുന്നു. നമുക്കു വേണ്ടതിനപ്പുറം തരാൻ ശ്രമിക്കുന്ന ഒരാക്ടറാണ്. ഓരോ ദിവസത്തെയും വർക്ക്ഷോപ്പ് കഴിയുന്പോൾ ഇനി എന്താണു ഇംപ്രൂവ് ചെയ്യേണ്ടതെന്നും തിരുത്തേണ്ടതെന്നും ചോദിച്ചുകൊണ്ടിരുന്ന, വളരണമെന്ന് ഏറെ ആഗ്രഹമുള്ള ഒരു നടനാണു ജിതിൻ.\nപരിചിത മുഖങ്ങളാണല്ലോ ഇത്തവണ അഭിനേതാക്കൾ..?\nകഥയോ കവിതയോ എഴുതുന്നതു പോലെ ഒരു കാര്യമല്ല സിനിമ. ഒരു സിനിമയ്ക്കു ശേഷം അടുത്ത ഒരു സിനിമ ചെയ്യണമെങ്കിൽ മുടക്കിയ പണം തിരിച്ചുകിട്ടണം. ആക്ടേഴ്സിനെ നോക്കിയാണു സിനിമ സമൂഹത്തിൽ വിറ്റുപോകുന്നത്. കൂടുതൽ ആളുകളിലേക്ക് എത്തുന്നത്. സിനിമയിൽ കോംപ്രമൈസുകളൊന്നും ചെയ്യാതെതന്നെ കുറച്ചുകൂടി പരിചയമുള്ള മുഖങ്ങളെ കൂടി ഉൾപ്പെടുത്തി സിനിമ ചെയ്യാനാകുമോ എന്നു നോക്കി. അങ്ങനെയാണ് റിമയും ജിതിനുമൊക്കെ വന്നത്.\nനീരജ രാജേന്ദ്രന്‍റെ കഥാപാത്രത്തെക്കുറിച്ച്...?\nകാറിൽ ലിഫ്റ്റ് ചോദിച്ചു കയറുന്ന ആളായിട്ടാണു നീരജ ചേച്ചിയുടെ കഥാപാത്രം വരുന്നത്. കഥയിൽ പ്രാധാന്യമുള്ള വേഷമാണ്. കാമുകിയുടെയും കാമുകന്‍റെയും പുറംലോകവുമായുള്ള ഇടപെടൽ കാണിക്കാനായി വന്നിരിക്കുന്ന കഥാപാത്രം. ആ റോളിനു പറ്റിയ ഒരാളെ തേടിയപ്പോഴാണ് ഈ സിനിമയിൽ അസിസ്റ്റ് ചെയ്യുന്ന അർച്ചന പദ്മിനി നീരജചേച്ചിയുടെ പേരു നിർദേശിച്ചത്.\nകഥാപാത്രത്തിനു ചേർന്ന പ്രായമായിരിക്കണം, എറണാകുളത്തു താമസിക്കുന്ന ആളാവണം, ആ സമയത്ത് ഓടിനടന്ന് അഭിനയിക്കുന്ന ആളാകരുത് എന്നൊക്കെയുണ്ടായിരുന്നു. ചേച്ചി ആ സമയത്തു കൂടുതലും വീട്ടിൽത്തന്നെ ആയിരുന്നു. രണ്ടു ദിവസത്തെ വർക്ക്ഷോപ്പ് കഴിഞ്ഞതോടെ നമുക്കു വേണ്ട കഥാപാത്രത്തെ ചേച്ചിയിൽ നിന്നു കിട്ടുമെന്നു മനസിലായി.\nഈ സിനിമയുടെ സാങ്കേതികവിഭാഗത്തെക്കുറിച്ച്..?\nഛായാഗ്രഹണം സജി ബാബു. അസോസിയേറ്റ് കാമാറാമാൻ ജെൻസണ് ടി.എക്സ്. 1956 ന്‍റെ കാമറാ ഡിപ്പാർട്ട്മെന്‍റിൽ വർക്ക് ചെയ്തിരുന്നു. ലൊക്കേഷൻ സൗണ്ട് ആദർശ് ജോസഫ് പാലമറ്റം. വിത്തിൽ ഒപ്പം വർക്ക് ചെയ്തിരുന്നു. ബേസിൽ സി.ജെയാണു സംഗീത സംവിധാനം. സൗണ്ട് ഡിസൈൻ അരുണ് വർമ. സൗണ്ട് മിക്സിംഗ് ഡാൻ ജോസ്. അർച്ചന പദ്മിനി, അംശുനാഥ് രാധാകൃഷ്ണൻ എന്നിവരാണ് സഹസംവിധായകർ. പോസ്റ്റർ ഡിസൈൻ ദിലീപ് ദാസ്. കോസ്റ്റ്യൂംസ് സ്വപ്ന റോയി. സ്ക്രിപ്റ്റ് കൺസൾട്ടിംഗ്, ലിറിക്സ് ഷെറിൻ കാതറിൻ.\nഇത്തവണ ബ്ലാക്ക് ആൻഡ് വൈറ്റിൽ നിന്നു കളറിലേക്കു മാറുകയാണല്ലോ?\nമുന്പു ചെയ്ത സിനിമകളൊക്കെ ബ്ലാക്ക് ആൻഡ് വൈറ്റായിരുന്നു. അതൊടൊപ്പം തന്നെ ഡീപ്പ് ഫോക്കസും വൈഡ് ആംഗിൾ കാമറയുമൊക്കെ ശ്രദ്ധിച്ചിരുന്നു. കൂടുതൽ റിയലിസം കൊണ്ടുവരുന്നതിനും സാന്പത്തിക ബുദ്ധിമുട്ടുകളും പരിമിതികളും മറികടക്കാനുമായിരുന്നു അത്.\nഈ സിനിമ കളറിലാണ്. കളറിൽത്തന്നെ ഒരു പ്രത്യേക ടോണ് ആണു എടുത്തിട്ടുള്ളത്. കാറിന്‍റെ ഉൾവശം, ആളുകളുടെ വസ്ത്രവിധാനം, പുറത്തു കൂടുതൽ കാണാൻ സാധ്യതയുള്ള നിറങ്ങൾ എന്നിവയൊക്കെ നോക്കി ഓരോ എലമെന്‍റും ആ ടോണിനോടു ചേർന്നുനിൽക്കുന്ന രീതിയിലാണു സെറ്റ് ചെയ്തിട്ടുള്ളത്.\nകഴിഞ്ഞ തവണ സംസ്ഥാനപുരസ്കാരം നേടിയ ലിജു പ്രഭാകറാണ് ഇതിന്‍റെ കളറിസ്റ്റ്. ഈ സിനിമ ചെറിയ സെറ്റപ്പിൽ ചെയ്തതുകൊണ്ട് കളറുകളുടെ മേൽ പൂർണമായ നിയന്ത്രണമുണ്ടായിരുന്നു. നമുക്കിഷ്ടമുള്ള കളറുകൾ മാത്രമാണു ചെയ്തിട്ടുള്ളത്. എന്നാൽ ഏറെ വർണാഭമായ സിനിമയുമല്ല.\nഈ സിനിമയുടെ റിലീസിനെക്കുറിച്ച്..?\nസിനിമയുടെ പോസ്റ്റ് പ്രൊഡക്‌ഷൻ നടക്കുന്നു. റിലീസിനെക്കുറിച്ചു പ്ലാനൊന്നും ആയിട്ടില്ല. ഫെസ്റ്റിവലുകൾക്കും അയയ്ക്കണം. കോവിഡ്കാലത്തെ ഓണ്‍ലൈൻ ഫെസ്റ്റിവലുകൾക്ക് അയയ്ക്കുന്നത് സിനിമകൾക്ക് എന്തുമാത്രം ഗുണം ചെയ്യുമെന്ന കാര്യത്തിൽ ചില കൺഫ്യൂഷനുകളുണ്ട്.\nസിനിമയാണു തന്‍റെ വഴിയെന്നു തീരുമാനിച്ചത് എപ്പോഴാണ്..?\nഅത് ഒറ്റദിവസം കൊണ്ട് എടുത്ത തീരുമാനമല്ല. ഒരുപാടുകാലത്തെ ചിന്തകളിൽ നിന്നു വന്നതാണ്. ഞാൻ ഫിസിക്സിലാണു ഡിഗ്രി ചെയ്തത്. പിന്നീടു കുറച്ചുകാലം ഓസ്ട്രേലിയയിൽ പഠിച്ചു, മൂന്നാലുവർഷം ഐടി ഉൾപ്പെടെയുള്ള മേഖലകളിൽ ജോലി ചെയ്തു. ജീവിതത്തിൽ അർഥമുള്ള എന്തെങ്കിലും ചെയ്യണമെന്ന ചിന്ത എപ്പോഴും മനസിലുണ്ടായിരുന്നു.\nകുറേക്കാലം ജോലി ചെയ്താൽ കുറേ പൈസയുണ്ടാക്കാം അങ്ങനെ കുറേക്കാലം ജീവിക്കാം എന്നുള്ളതല്ലാതെ ചെയ്യുന്ന ഓരോ സമയവും അതിന്‍റെ ഓരോ സ്റ്റേജും എൻജോയ് ചെയ്യാൻ പറ്റുമെന്ന് എനിക്കു തോന്നിയ ഒരു കാര്യം സിനിമയായിരുന്നു. ഐടിയിൽ റിസേർച്ചിനുള്ള അവസരം വേണ്ടെന്നുവച്ച് സിനിമ തെരഞ്ഞെടുത്തു. സിഡ്നിയിലെ ഫിലിം സ്കൂളിൽ ചേർന്നു. പലതരത്തിലുള്ള സിനിമകൾ കണ്ടു. ചട്ടക്കൂടുകളിലൊതുങ്ങാതെ നമ്മുടെ സ്വന്തമായുള്ള യാത്ര എന്ന നിലയിലാണു സിനിമയെ സമീപിച്ചത്. അതുകൊണ്ടുതന്നെ കൊമേഴ്സ്യൽ സിനിമകളിലേക്കും പോയില്ല.\nചെറുപ്പത്തിലൊക്കെ ഐഡിയലിസ്റ്റിക്കായ കുറേ ചിന്താഗതികൾ വച്ചുപുലർത്തിയിരുന്നു. ആ അന്വേഷണം പൂർണമായി വിടാതെ മനുഷ്യരെക്കുറിച്ചും നമ്മളെക്കുറിച്ചു തന്നെയും കൂടുതൽ മനസിലാക്കാനുള്ള ശ്രമം എന്ന രീതിയിൽ കൂടിയാണു സിനിമ തെരഞ്ഞെടുത്തത്.\nസനൽകുമാർ ശശിധരൻ തന്‍റെ ആദ്യ സിനിമയായ ഒരാൾപ്പൊക്കത്തിന്‍റെ ഡിസ്ട്രിബ്യൂഷനു ശ്രമിച്ചുകൊണ്ടിരിക്കുന്ന കാലത്താണ് ഞാൻ നാട്ടിലെത്തിയത്. അദ്ദേഹം കാഴ്ച ചലച്ചിത്രവേദി രൂപീകരിച്ച് ചലച്ചിത്രവണ്ടിയുമായി കേരളം മുഴുവൻ യാത്ര ചെയ്യുന്നുണ്ടായിരുന്നു.\nഅതിന്‍റെ ഭാഗമായി ഒരു ഡോക്യുമെന്‍ററി ചെയ്യാൻ എന്നെ വിളിച്ചു. അങ്ങനെ കുറേ യാത്ര ചെയ്തു. കുറേ ആളുകളെ പരിചയപ്പെട്ടു. നാട്ടിൽ സ്വതന്ത്രസിനിമ എങ്ങനെയാണു വർക്ക് ചെയ്യുന്നത് എന്നതിനെപ്പറ്റി ചില കാര്യങ്ങൾ മനസിലാക്കി.\nഓസ്ട്രേലിയൽ ആയിരിക്കുന്പോൾത്തന്നെ മനസിലുണ്ടായിരുന്ന ഒരാശയം കുറേക്കൂടി വികസിപ്പിച്ച് എന്‍റെ ആദ്യത്തെ സിനിമ ചെയ്തു. അതാണു ശവം. മരണം എന്നുള്ളതിനേക്കാൾ നമ്മുടെ നാട്ടിലെ മനുഷ്യരുടെ ജീവിതരീതികളും പെരുമാറ്റരീതികളും കൃത്യമായി ആവിഷ്കരിക്കുകയായിരുന്നു.\nമരണം നടക്കുന്ന സന്ദർഭത്തിൽ സമൂഹം എന്ന രീതിയിൽ നമ്മൾ എങ്ങനെ പെരുമാറണമെന്നുള്ള ചില നിഷ്ഠകളൊക്കെയുണ്ട്. അതൊരു മുഖംമൂടിയാണ്. അതു പതുക്കെപ്പതുക്കെ അഴിഞ്ഞുമാറുന്നത്, ആചാരങ്ങളുടെ ബാഹുല്യത്തിൽ ആളുകളുടെ ആത്മാർഥത ഇല്ലാതാകുന്നത്... അത്തരം കാര്യങ്ങളൊക്കെ ഒരു സിനിമയിലൂടെ പ്രകടിപ്പിക്കുകയായിരുന്നു.\nരണ്ടാമത്തെ സിനിമയായ വിത്ത് പറയുന്നതെന്താണ്..?\nഇടുക്കിയിലെ ജീവിതവുമായി കുറേക്കൂടി ചേർന്നുപോകുന്ന ഒരു സിനിമ എന്നുള്ള രീതിയിലാണ് വിത്ത് ചെയ്തത്. ശവത്തിൽ വ്യക്തികൾക്കായിരുന്നില്ല, സമൂഹത്തിനായിരുന്നു കൂടുതൽ പ്രാധാന്യം. വിത്ത് എന്ന സിനിമയിൽ രണ്ടു വ്യക്തികളിലേക്കു ശ്രദ്ധ കേന്ദ്രീകരിക്കാമെന്നു തോന്നി. ശവം ആളുകൾ നിറയെ സംസാരിച്ചുകൊണ്ടിരിക്കുന്ന സിനിമയാണ്.\nവിത്തിൽ ഡയലോഗുകളുടെ ബാഹുല്യം കുറച്ച് വേറൊരു ട്രീറ്റിമെന്‍റാണു കൊടുത്തത്. ഒരപ്പന്‍റെയും മകന്‍റെയും ഇടയിലുള്ള ടെൻഷൻ - വലിയ ബഹളങ്ങളോ വഴക്കുകളോ ഒന്നും കാണിക്കാതെ അവരുടെ ദൈനംദിന ജീവിതത്തിലെ ചില നിമിഷങ്ങൾ മാത്രമെടുത്താണ് അതു പറഞ്ഞിരിക്കുന്നത്.\nമൂന്നാമതു സിനിമ 1956 മധ്യതിരുവിതാംകൂർ പറയുന്നത്..?\n1956 മധ്യതിരുവിതാംകൂർ മോസ്കോ ഫിലിം ഫെസ്റ്റിവലിൽ പ്രീമിയർ ചെയ്തു. മറ്റു ചില ഫെസ്റ്റിവലുകളിലും സെലക്ഷനായി. വലിയ സ്ക്രീനിൽ കാണാൻ വേണ്ടി രൂപീകരിച്ച ഫ്രെയിമുകളുമൊക്കെയുള്ള സിനിമ. പക്ഷേ, ഇപ്പോഴത്തെ അവസ്ഥയിൽ തിയറ്റർ എത്രമാത്രം സാധ്യമാണെന്ന് അറിയില്ല. ഇടുക്കിയിലേക്കുള്ള കുടിയേറ്റവുമായി ബന്ധപ്പെട്ട സിനിമയാണത്.\nഎന്‍റെ വല്യപ്പനും വല്യമ്മയും പറഞ്ഞിട്ടുള്ള കഥകൾ, അവരുടെ കുടിയേറ്റത്തിന്‍റെ ചരിത്രം...അങ്ങനെയുള്ള കാര്യങ്ങളൊക്കെ മനസിലുണ്ടായിരുന്നു. അതിൽ നിന്ന് ഒരു സംഭവമെടുത്ത് അതിനെ കുറേ വ്യക്തികളുടെ ജീവിതത്തിലൂടെ കടന്നുപോകത്തക്ക രീതിയിൽ പറയുകയാണ്.\nഈ സിനിമയും കഥ പറച്ചിലിന്‍റെ രൂപത്തിലാണു സജ്ജീകരിച്ചിരിക്കുന്നത്. രണ്ടു പാട്ടുകളും പശ്ചാത്തല സംഗീതവും ചെയ്തതു ബേസിൽ സി.ജെ. കേരളത്തിലെ ആദ്യ സാമൂഹികനാടകമായ മറിയാമ്മയുടെ ഒരു ഭാഗം സിനിമയ്ക്കുള്ളിൽ ഉപയോഗിച്ചിരിക്കുന്നു.\nനാടകത്തിനുള്ളിൽ ഒരു പാട്ടുവരുന്നുണ്ട്. കൊച്ചീപ്പൻ തകരൻ രചിച്ച ആഹാ! മൽപ്രിയ നാഥാ എന്ന ഗാനം. ബേസിൽ അതിനു വ്യത്യസ്തമായ പുതിയ ഒരു മ്യൂസിക് നല്കി. ആലാപനം വിജീഷ് ലാൽ കരിന്തലക്കൂട്ടം. സിനിമയുടെ അവസാനം വേറൊരു പാട്ടും ബേസിൽ ചെയ്തിട്ടുണ്ട്.\nഒരു സിനിമയുടെ പ്രമേയത്തിലക്ക് എത്തുന്നത് എങ്ങനെയാണ്..?\nപേഴ്സണൽ എലമെന്‍റ് നന്നായിത്തന്നെ വരുന്നുണ്ട്. മിക്കപ്പോഴും അത് എന്നെത്തന്നെ അലട്ടുന്ന പ്രശ്നങ്ങൾക്കുള്ള പരിഹാരം സിനിമയിലൂടെ കണ്ടെത്തുക എന്നുള്ളതാണ്. ഏതെങ്കിലുമൊക്കെ ബന്ധങ്ങളെ മനസിലാക്കാനുള്ള ശ്രമമോ ആളുകൾ എങ്ങനെയാണു പെരുമാറുന്നതെന്നു മനസിലാക്കാനുള്ള ശ്രമമോ ഒക്കെയാണത്.\nആരെ മുന്നിൽക്കണ്ടാണു സിനിമ ചെയ്യുന്നത്..?\nഎത്ര പേർ സിനിമ കാണുമെന്നോ ഏതു തരത്തിലുള്ള ആളുകളാണ് സിനിമ കാണുന്നതെന്നോ പറയാനാവില്ല. 20 വയസുള്ള പെണ്‍കുട്ടി സിനിമ കാണുന്നതുപോലെയാവില്ല 50 വയസുള്ള പുരുഷൻ സിനിമ കാണുന്നത്. അതിൽ ഒരുപാടു വ്യത്യാസങ്ങളുണ്ടാവും. അതിനാൽ ഇത്തരത്തിലുള്ള ആളുകൾക്കു വേണ്ടിയുള്ളതാണ് എന്നു പറഞ്ഞ് സിനിമയെടുക്കാനാവില്ല.\nഞാൻ എന്നെത്തന്നെ ഒരു പ്രേക്ഷകനായി പ്രതിഷ്ഠിച്ചുകൊണ്ട് എനിക്കിഷ്ടപ്പെടുന്ന രീതിയിലുള്ള സിനിമകൾ ചെയ്യണമെന്നാണു വിചാരിക്കുന്നത്. അതിലെ കഥകൾ, ട്രീറ്റ്മെന്‍റ്, അതിലെ മനുഷ്യരുടെ സ്വഭാവം എന്നിവയൊക്കെ പരമാവധി സത്യസന്ധമായി പറയാനാവണം. ആത്മപ്രകാശനം സാധ്യമാകണം. അതേസമയം സാന്പത്തികവശവും പരിഗണിക്കണം. അതുകൊണ്ടാണു ചെറിയ ബജറ്റിൽത്തന്നെ ചെയ്യുന്നത്. ഇത്തരത്തിലുള്ള സിനിമകൾക്കു റെഡിയായിവരുന്ന പ്രൊഡ്യൂസ്ഴ്സേിന്‍റെ കൂടെ മാത്രമേ ഞാൻ സിനിമ ചെയ്യാറുള്ളൂ.\nസിനിമയിൽ സംഗീതത്തെ ഉപയോഗിക്കുന്നത് എങ്ങനെയാണ്?\nആദ്യ സിനിമ ശവം മരണവീട്ടിലെ ഒരു ദിവസത്തെ സംഭവവികാസങ്ങളായതിനാൽ അവിടെ കേൾക്കുന്ന ശബ്ദങ്ങൾ മാത്രമേ ഉണ്ടായിരുന്നുള്ളൂ. മരണവീട്ടിലെ പാട്ടുകൾക്കുള്ള മ്യൂസിക്കും ഉണ്ടായിരുന്നു. അല്ലാതെ പ്രക്ഷകരെ വൈകാരികമായി ഉത്തേജിപ്പിക്കാനോ അവർക്കു കൂടുതൽ സന്തോഷമോ സങ്കടമോ തോന്നാനോ വേണ്ടി പ്രത്യേക മ്യൂസിക്ക് ഒന്നും തന്നെ കൊടുത്തിട്ടില്ല.\nവിത്തിൽ ഇടയ്ക്ക് ഒരു സ്ഥലത്തു രണ്ടു മിനിട്ട് മ്യൂസിക് ഉപയോഗിച്ചിട്ടുണ്ട്. സിനിമയുടെ ഒരു പോയന്‍റിലെത്തുന്പോൽ ആളുകൾക്ക് അതിന്‍റെ അനുഭവം ഒരു പടി കൂടി മുകളിലേക്കു കൊണ്ടുപോകുന്നതിനായി പ്രത്യേക രീതിയിലുള്ള മ്യൂസിക് ഒരു സ്ഥലത്ത് ഉപയോഗിച്ചിരിക്കുകയാണ്. വിത്തിലും 1956 ലും സന്തോഷത്തിന്‍റെ ഒന്നാം രഹസ്യത്തിലും ബേസിലാണു സംഗീതം ചെയ്തത്.\nസിനിമയിലൂടെ സമൂഹത്തിൽ മാറ്റം പ്രതീക്ഷിക്കുന്നുണ്ടോ..?\nനമ്മൾ ഒരു കാര്യം പഠിക്കാൻ ശ്രമിക്കുന്നു. അതിലൂടെ സമൂഹവും എന്തെങ്കിലും മനസിലാക്കുന്നെങ്കിൽ മനസിലാക്കട്ടെ. അതിനപ്പുറം സിനിമയിലൂടെ മാറ്റമൊന്നും പ്രതീക്ഷിക്കുന്നില്ല. ഇതൊരു കലാരൂപമായതുകൊണ്ടു തന്നെ അവരുടെ അനുഭവമെന്നത് വളരെ വ്യത്യസ്തമായിരിക്കും. അതിൽ നമുക്ക് ഒരുപാടു നിയന്ത്രണമില്ലെന്നാണു കരുതുന്നത്. കാണികൾക്കു പരമാവധി സ്വാതന്ത്ര്യം കൊടുത്തുകൊണ്ടാണ് ഇതുവരെ സിനിമ ചെയ്തിട്ടുള്ളത്.


Dec 4, 2020, 06:22 pm IST\nകൊച്ചി: പ്രതീക്ഷിച്ചതിലും വേഗത്തിൽ ഇന്ത്യൻ സമ്പദ്‌വ്യവസ്ഥ തിരിച്ചുവരുമെന്ന് റിസർവ് ബാങ്ക് ഗവർണർ ശക്തികാന്തദാസ്. 2020-2021 സാമ്പത്തികവർഷത്തെ ജിഡിപി 7.5 ശതമാനമായിരിക്കുമെന്നും ആർബിഐ വിലയിരുത്തിയിട്ടുണ്ട്.\nനേരത്തെ റിസർവ് ബാങ്കിന്റെ പ്രവചനം ജിഡിപിയിൽ 9.5 ശതമാനം ഇടിവുണ്ടാകുമെന്നായിരുന്നു. ഓഹരി വിപണികൾ സമ്പദ്‌വ്യവസ്ഥയുടെ തിരിച്ചുവരവ് പ്രതീക്ഷയിൽ റെക്കോർഡ് മുന്നേറ്റമാണ് നടത്തിയത്. സെൻസെക്സ് 45,000 പോയിന്റ് കടന്നു മുന്നേറുകയും ചെയ്തു. 14,000 പോയന്റിനടുത്താണ് നിഫ്റ്റി. അതേസമയം ആർബിഐ അടിസ്ഥാന നിരക്കുകളിൽ മാറ്റം വരുത്തിയിട്ടില്ല. ഗ്രാമീണ മേഖലയിൽ നിന്നുള്ള ഡിമാൻഡ് ഉയരുന്നത് ശുഭസൂചനയാണെന്ന് ഗവർണർ അറിയിച്ചിട്ടുണ്ട്.\nജിഡിപി നിരക്ക് മെച്ചപ്പെടുമെന്ന പ്രവചനവും പ്രതീക്ഷിത പണപ്പെരുപ്പതോതിന്റെ പരിധി ഉയർത്തിയതുമാണ് വിപണികളുടെ കുതിപ്പിന് വേഗത കൂട്ടിയത്. ആർബിഐ പണനയ പ്രഖ്യാപനത്തിനുശേഷം 320 പോയിന്റ് വരെ സെൻസെക്സ് ഉയർന്നിരുന്നു. നിഫ്റ്റിയിലും 80 പോയിന്റിന്റെ നേട്ടമുണ്ടായി.


jeethu joseph – Online Malayali\nദൃശ്യം പോലെയല്ല, ഇതൊരു മാസ്സ് ആക്ഷൻ ചിത്രം; മോഹൻലാലിനൊപ്പമുള്ള പുത്തൻ ചിത്രത്തെ കുറിച്ച് ജീത്തു…\nDavid John Dec 6, 2019\n2013 ൽ പുറത്തിറങ്ങിയ ദൃശ്യം എന്ന ചിത്രത്തിന് ശേഷം മോഹൻലാൽ - ജീത്തു ജോസഫ് കോമ്പിനേഷൻ വീണ്ടും ഒന്നിക്കുകയാണ്.6വർഷങ്ങൾക്ക് ശേഷം ഇരുവരും ഒന്നിക്കുമ്പോൾ സ്ഥിരം പാറ്റേണിൽ ഉള്ള ചിത്രം ആയിരിക്കില്ല എന്നാണ് ജീത്തു ജോസഫ് പറയുന്നത്. തന്റെ കരിയറിലെ…\nജീത്തു ജോസെഫിന്റെ മോഹൻലാൽ ചിത്രത്തിൽ ദുർഗ്ഗ കൃഷ്ണയും; ചിത്രീകരണം ഡിസംബർ 16 മുതൽ..!!\nDurga krishna in mohanlal jeethu joseph movie ദൃശ്യം എന്ന വമ്പൻ വിജയത്തിന് ശേഷം മോഹൻലാൽ - ജീത്തു ജോസഫ് ടീം ഒന്നിക്കുന്ന പേരിടാത്ത ചിത്രത്തിന്റെ ഷൂട്ടിംഗ് ഡിസംബർ 16 നു ആരംഭിക്കും. ചിത്രത്തിൽ മോഹൻലാലിന് നായികയായി എത്തുന്നത് തൃഷ കൃഷ്ണനാണ്.…\nമോഹൻലാൽ – ജീത്തു ജോസഫ് കോമ്പിനേഷൻ വീണ്ടും; നായിക തൃഷ; ചിത്രത്തെ കുറിച്ചുള്ള കൂടുതൽ വിവരങ്ങൾ…\nDavid John Nov 10, 2019\nമലയാള സിനിമയിൽ ബോക്സോഫീസ് ചരിത്രം ഉണ്ടാക്കിയ കോമ്പിനേഷൻ വീണ്ടും ഒന്നിക്കുന്നു. ദൃശ്യം എന്ന ഫാമിലി ത്രില്ലെർ ചിത്രത്തിന് ശേഷം മോഹൻലാൽ - ജീത്തു ജോസഫ് കോമ്പിനേഷൻ വീണ്ടും ഒന്നിക്കുന്നത്. തെന്നിന്ത്യൻ താരസുന്ദരി തൃഷയാണ് ചിത്രത്തിൽ നായികയായി…\nദൃശ്യത്തിന്റെ ചില രംഗങ്ങളിൽ അണിയറ പ്രവർത്തകർ തന്നെ അസംതൃപ്തി പ്രകടിപ്പിച്ചപ്പോൾ, പിന്തുണ നൽകിയത്…\nമലയാള സിനിമയുടെ തലവര തന്നെ മാറ്റി എഴുതിയ ചിത്രം ആയിരുന്നു ജീത്തു ജോസഫ് സംവിധാനം ചെയ്ത് മോഹൻലാൽ നായകനായി എത്തിയ ദൃശ്യം. പ്രേക്ഷകർ സിനിമയിൽ നിന്നും ഉൾവലിഞ്ഞ കാലത്ത് വീണ്ടും സിനിമ എന്ന വികാരത്തിലേക്ക് പ്രേക്ഷകരെ എത്തിച്ച ചിത്രമായിരുന്നു…\nNews Desk Feb 8, 2019\nകായംകുളം കൊച്ചുണ്ണിയുടെ 100 ദിന ആഘോഷത്തിൽ വമ്പൻ പ്രഖ്യാപനവുമായി ജീത്തു ജോസഫ്. ദൃശ്യം പോലെ മലയാള സിനിമയെ 50 കോടി സ്വപ്നം കാണാൻ പഠിപ്പിച്ച ചിത്രത്തിന് ശേഷം മോഹൻലാൽ ജീത്തു ജോസഫ് കോമ്പിനേഷൻ വീണ്ടും ഒന്നിക്കുന്നു. ജീത്തു ജോസഫ് മാത്രമല്ല കൂടെ…


പ്രസവശേഷം അമിതവണ്ണം കാരണം ഡിപ്രഷൻ അനുഭവിക്കുന്നുണ്ടോ? ആകാരഭംഗി വീണ്ടെടുക്കാൻ അഞ്ചു സിമ്പിൾ വ്യായാമങ്ങൾ ഇതാ... | exercises | fitness\nFriday 30 October 2020 03:32 PM IST : By സ്വന്തം ലേഖകൻ\nപ്രസവശേഷം അമിതവണ്ണം കാരണം ഡിപ്രഷൻ അനുഭവിക്കുന്നുണ്ടോ? ആകാരഭംഗി വീണ്ടെടുക്കാൻ അഞ്ചു സിമ്പിൾ വ്യായാമങ്ങൾ ഇതാ...\nFriday 30 October 2020 03:32 PM IST\n"എന്റെ രണ്ടാമത്തെ കുഞ്ഞിന് ജന്മം കൊടുത്തശേഷം 80 കിലോയായിരുന്നു ഭാരം. പിന്നീടത് 54 കിലോയാക്കി ചുരുക്കി. ഇപ്പോഴത് 52 കിലോയാണ്."- അമിതവണ്ണം കുറച്ച ഒരു വീട്ടമ്മയുടെ വാക്കുകളാണിത്. പ്രസവശേഷം അമിതവണ്ണം കാരണം ബുദ്ധിമുട്ട് അനുഭവിക്കുന്നവർക്ക് പ്രചോദനമാണ് ഈ വാക്കുകൾ. പണ്ടത്തെ ആകാരഭംഗി നഷ്ടപ്പെട്ടു പോയല്ലോ എന്നോർത്ത് ഡിപ്രഷൻ അനുഭവിക്കുന്നവർക്ക് അഞ്ചു സിമ്പിൾ വ്യായാമങ്ങൾ പരിചയപ്പെടുത്തുന്നു. ദിവസവും ചെയ്തു നോക്കൂ, മികച്ച റിസൾട്ട് ലഭിക്കുന്നത് ആഴ്ചകൾക്കുള്ളിൽ തിരിച്ചറിയാം.\nവയർ ചുരുങ്ങാൻ മികച്ച വ്യായാമമാണ് പ്ലാങ്ക്. ദിവസവും ആറു മുതൽ എട്ടു മിനിറ്റ് വരെ പ്ലാങ്ക് ചെയ്യാം. 30 സെക്കന്റ് ബ്രേക്ക് എടുത്തു കൊണ്ടാണ് പ്ലാങ്ക് ചെയ്യേണ്ടത്. ഓരോ ബ്രേക്കിന് ശേഷവും ആവർത്തിച്ചു ചെയ്യുക.\n2. പടിക്കെട്ടുകൾ കയറാം\nലിഫ്റ്റ് ഒഴിവാക്കി പടിക്കെട്ടുകൾ കയറുന്നത് അടിവയറ്റിലെയും അരക്കെട്ടിലെയും കൊഴുപ്പ് കുറയ്ക്കാൻ സഹായിക്കും. രണ്ടു സ്റ്റെയറുകൾ ദിവസവും 15 തവണ കയറുക. ഇടയ്ക്കു 20 മിനിറ്റ് ബ്രേക്ക് എടുത്തുകൊണ്ടുവേണം സ്റ്റെയറുകൾ കയറാൻ.\nകുട്ടിക്കാലത്ത് സ്കിപ്പിങ് ചെയ്യാത്തവരായി ആരുമുണ്ടാകില്ല. എന്നാൽ സ്‌കിപ്പിങിനെ വെറുമൊരു കുട്ടിക്കളിയായി മാത്രം കാണേണ്ട. ശരീരത്തിലെ മുഴുവൻ കൊഴുപ്പും ഒരുപോലെ എരിച്ചുകളയുന്ന നല്ലൊരു വ്യായാമം കൂടിയാണ് ഇത്. ദിവസവും 100 മുതൽ 150 വരെ തവണ ചാടാം.\n4. ക്രഞ്ചസ് വ്യായാമങ്ങള്\nവയര് കുറയ്ക്കാന് ഏറ്റവും നല്ലത് ക്രഞ്ചസ് വ്യായാമങ്ങളാണ്. എന്നാൽ ആദ്യം ചെറിയ ബുദ്ധിമുട്ടുകൾ അനുഭവപ്പെടുമെങ്കിലും മുടങ്ങാതെ ക്രഞ്ചസ് ചെയ്‌താൽ ഗുണം ഉറപ്പാണ്. ക്രഞ്ചസ് തന്നെ പല തരമുണ്ട്. വയറിന്റെ മസിലുകള്‍ക്ക് ആയാസം നല്‍കി വയര് കുറയ്ക്കുമെന്നതാണ് ഇതിന്റെ ഗുണം. എന്നാൽ സാധാരണ ക്രഞ്ചസ് വ്യായാമങ്ങള് ചെയ്യാന് അധികം ബുദ്ധിമുട്ടില്ല. നിലത്തു മലര്‍ന്നുകിടന്ന് കൈകള് തലയ്ക്കടിയില് പിടിച്ച് വയറ്റിലെ മസിലുകളില് മര്‍ദം കൊടുത്തു നിവരുകയും കിടക്കുകയുമാണ് ചെയ്യേണ്ടത്. ദിവസവും 12 വീതമുള്ള മൂന്ന് സെറ്റ് ചെയ്യാം.\nവയറിലെ പേശികള്‍ക്ക് മൊത്തത്തില് ആയാസം നൽകുന്ന വര്‍ക്ക്ഔട്ടാണ് ട്വിസ്റ്റ്‌സ്. കാലുകള് അല്പം അകറ്റി നിവര്‍ന്നുനില്‍ക്കുക. കൈകള് വശങ്ങളിലേക്ക് നീട്ടിപ്പിടിക്കുക. നിവര്‍ത്തിയ കൈകളോളം നീളമുള്ള, ഭാരം കുറഞ്ഞ ഒരു വടി തോളിലും കൈകളിലുമായി ചേര്‍ത്തു പിടിച്ച് കാലുറപ്പിച്ച് നിന്ന് ഇരുവശങ്ങളിലേക്കും തിരിയുന്നതാണ് ഈ വ്യായാമം. ട്വിസ്റ്റ്‌സ് തന്നെ പലവിധത്തില് ചെയ്യാറുണ്ട്. വീട്ടിൽ ചെയ്യാൻ കഴിയുന്ന അനുയോജ്യമായ ട്വിസ്റ്റ്സ് തിരഞ്ഞെടുക്കാം.\n‘തലമുടി സമൃദ്ധമായി വളരും, തിളക്കമുള്ളതാകും’: 8 സൂപ്പർ ഫുഡുകൾ പരിചയപ്പെടുത്തി ലക്ഷ്മി: വിഡിയോ\nനിറം വർധിപ്പിക്കാനും വെയിലേറ്റുണ്ടാകുന്ന കരുവാളിപ്പ് മാറാനും തുളസിയില; മേക്കപ്പില്ലാതെ സുന്ദരിയാകാൻ ആറു വഴികൾ


UUKMA News സ്വർണ്ണം എത്തിച്ചത് ഭക്ഷ്യവസ്തുക്കൾ എന്ന വ്യാജേന; എത്തിയത് യുഎഇ കോൺസുലേറ്റിലെ അറ്റാഷെയുടെ പേരിൽ : സ്വർണക്കടത്ത് കേസിലെ കൂടുതൽ വിവരങ്ങൾ - UUKMA News സ്വർണ്ണം എത്തിച്ചത് ഭക്ഷ്യവസ്തുക്കൾ എന്ന വ്യാജേന; എത്തിയത് യുഎഇ കോൺസുലേറ്റിലെ അറ്റാഷെയുടെ പേരിൽ : സ്വർണക്കടത്ത് കേസിലെ കൂടുതൽ വിവരങ്ങൾ - UUKMA News\nയുഎഇ കോൺസുലേറ്റിലെ അറ്റാഷെയുടെ പേരിലാണ് സ്വർണ്ണം എത്തിയത്. ദുബായിൽ കുടുംബം അയച്ച ഭക്ഷ്യ വസ്തുക്കൾ എന്നായിരുന്നു രേഖപ്പെടുത്തിയത്. എന്നാൽ വിമാനത്താവളം വഴിയുള്ള സ്വർണ്ണക്കടത്തിനെക്കുറിച്ച് അറിവില്ലെന്ന് അറബ് സ്വദേശിയായ അറ്റാഷെ പറയുന്നു.


‘നിസർഗ’ ചുഴലിക്കാറ്റ്: മഹാരാഷ്ട്രയിൽ മരണസംഖ്യ മൂന്നായി |3Killed in Maharashtra as Cyclone Nisarga -India News | Madhyamam\ndate_range4Jun 2020 2:51 AM GMT\n‘നിസർഗ’ ചുഴലിക്കാറ്റ്: മഹാരാഷ്ട്രയിൽ മരണസംഖ്യ മൂന്നായി\nമുംബൈ: മഹാരാഷ്ട്രയിൽ വീശിയടിച്ച ‘നിസർഗ’ചുഴലിക്കാറ്റിൽ മരിച്ചവരുടെ എണ്ണം മൂന്നായി. ഖേദിലെ വഹാഗോൻ ഗ്രാമത്തിൽ വീട് തകർന്നു വീണ് 65കാരിയാണ് മരിച്ചത്. ഹവേലി മൊകാർവാഡിയിൽ താമസിക്കുന്ന 52കാരൻ പ്രകാശ് മൊകാറാണ് മരിച്ച മൂന്നാമത്തെ ആൾ. വീടിന്‍റെ മേൽക്കൂര തകർന്നു വീണാണ് അപകടം.\nചുഴലിക്കാറ്റിൽ വൈദ്യുതി പോസ്റ്റ് മറിഞ്ഞുവീണ് മഹാരാഷ്ട്ര അലിബാഗിലെ ഗ്രാമത്തിൽ 58 കാരൻ ബുധനാഴ്ച മരിച്ചിരുന്നു. ശക്തയേറിയ കാറ്റിലുണ്ടായ അപടകത്തിൽ നിരവധി പേർക്ക് പരിക്കേറ്റിട്ടുണ്ട്.\nവൈദ്യുതി പോസ്റ്റുകളും 85 മരങ്ങളും കടപുഴകി. കനത്ത മഴയിൽ മുംബൈ, പുണെ നഗരങ്ങളിൽ ചിലയിടങ്ങളിൽ വെള്ളം കയറി.\nഉച്ച 12.30ടെയാണ് 120 കിലോമീറ്റർ വേഗതയിലെത്തിയ ചുഴലിക്കാറ്റ് മഹാരാഷ്ട്രയിലെ റായ്ഗഢ് ജില്ലയിലുള്ള ആലിബാഗ് തീരത്തെത്തിയത്. ഗുജറാത്തിലെ വൽസാദ്, നവ്സാരി ജില്ലകളിലും നിസർഗ എത്തിയെങ്കിലും അധിക വേഗമുണ്ടായിരുന്നില്ല. മഹാരാഷ്ട്രയുടെ വടക്കുകിഴക്കൻ ഭാഗങ്ങളിലെത്തുമ്പോൾ കാറ്റ് ആഞ്ഞടിച്ചേക്കുമെന്നാണ് കരുതിയത്. എന്നാൽ, വൈകീട്ടോടെ ശക്തി കുറയുന്നതാണ് കണ്ടത്.\nഗുജറാത്തിലെ തീരപ്രദേശത്തെ എട്ടു ജില്ലകളിൽ നിന്നായി 63,700ഓളം പേരെയും മുംബൈ തീരമേഖലയിലെ 40,000 പേരെയും മുൻകരുതലിന്‍റെ ഭാഗമായി മാറ്റിപ്പാർപ്പിച്ചിരുന്നു.\nTAGS:Cyclone Nisarga maharashtra india news malayalam news


Sun Jan 20 2019 22:30:50 GMT+0530 (IST)\nഇസ്താംബുള്: പ്രമുഖ സൗദി മാധ്യമപ്രവര്‍ത്തകനും വാഷിങ്ടണ് പോസ്റ്റിലെ കോളമിസ്റ്റുമായ ജമാല് ഖഷോഗിയെ കാണാനില്ല. ചൊവ്വാഴ്ച ഇസ്താംബുളിലെ സൗദി കോണ്‍സുലേറ്റ് സന്ദര്‍ശിച്ച അദ്ദേഹത്തെ അതിനുശേഷം കാണാനില്ലെന്നാണ് അദ്ദേഹത്തിന്റെ ബന്ധുവിനെ ഉദ്ധരിച്ച് മിഡിലീസ്റ്റ് ഐ റിപ്പോര്‍ട്ടു ചെയ്തത്.\n‘ ഉച്ചയ്ക്ക് ഒരു മണിക്കാണ് അദ്ദേഹം കോണ്‍സുലേറ്റിനുള്ളില് പ്രവേശിച്ചത്. അതിനുശേഷം അദ്ദേഹത്തെ കണ്ടിട്ടില്ല. ഇതുവരെ എനിക്ക് യാതൊരു വിശദീകരണവും ലഭിച്ചിട്ടില്ല എന്നാണ് അവര് പറഞ്ഞത്.\nകഴിഞ്ഞയാഴ്ച ഖഷോഗി ഇസ്താംബുളിലെ സൗദി കോണ്‍സുലേറ്റിലേക്ക് പോയിരുന്നെന്നും ബന്ധു പറയുന്നു. കുടുംബകാര്യവുമായി ബന്ധപ്പെട്ട ഒരു അപേക്ഷ പൂര്‍ത്തീകരിക്കുന്നതിനായി ചൊവ്വാഴ്ച വീണ്ടും വരാന് ആവശ്യപ്പെടുകയായിരുന്നു.\nഇതനുസരിച്ചാണ് ചൊവ്വാഴ്ച അവിടെയെത്തിയത്. കോ ണ്‍സുലേറ്റ് അടച്ചുപൂട്ടുന്നതുവരെ കാത്തിരുന്നെങ്കിലും ഖഷോഗി എത്തിയില്ലെന്നും അവര് പറഞ്ഞു. സംഭവത്തെക്കുറിച്ച് പ്രതികരിക്കാന് ഇസ്താം ബുളിലെ കോണ്‍സുലേറ്റും വാഷിങ്ടണിലെ സൗദി എംബസി അടക്കമുള്ള സൗദി അധികൃതരും തുര്‍ക്കി അധികൃതരും തയ്യാറായിട്ടില്ല. അല് അറബ്, വതന് എന്നീ സൗദി പത്രങ്ങളുടെ എഡിറ്റര് ഇന് ചീഫ് ആയിരുന്നു ഖഷോഗി. 2017 സെപ്റ്റംബറിലാണ് സൗദി അറേബ്യ വിട്ടത്. അതുവരെ സൗദി ഭരണകൂടവുമായി അടുത്ത ബന്ധം പുലര്‍ത്തിയിരുന്നു. തുര്‍ക്കി അല് ഫൈസല് രാജകുമാരന് ലണ്ടനിലെയും വാഷിങ്ടണിലെയും അംബാസിഡറായിരുന്ന കാലത്ത് അദ്ദേഹത്തിന്റെ മാധ്യമ ഉപദേഷ്ടാവായും ഖഷോഗി പ്രവര്‍ത്തിച്ചിട്ടുണ്ട്. ട്രംപിന്റെ പ്രസിഡന്റ് സ്ഥാനത്തെ സൗദി പേടിക്കണമെന്ന് മുന്നറിയിപ്പു നല്‍കിയതിനു പിന്നാലെ അദ്ദേഹം സൗദി രാജകുടുംബവുമായി അകലുകയായിരുന്നു. ഈ പ്രസ്താവനയ്ക്കു പിന്നാലെ അദ്ദേഹം എഴുതുന്നതും ട്വീറ്റ് ചെയ്യുന്നതും വിലക്കി. ഇതേത്തുടര്‍ന്നാണ് അദ്ദേഹം സൗദി വിട്ടത്.


കുമ്പളയിലെ യുവാവിന്‍റെ കൊലപാതകം; പ്രതികളെന്ന് സംശിക്കുന്ന2പേര് വനത്തില് തൂങ്ങി മരിച്ച നിലയില്\nHomeകേരളംകുമ്പളയിലെ യുവാവിന്‍റെ കൊലപാതകം; പ്രതികളെന്ന് സംശിക്കുന്ന2പേര് വനത്തില് തൂങ്ങി മരിച്ച നിലയില്\nകാസര്‍കോട്: കുമ്പള നായ്ക്കാപ്പിലെ ഹരീഷിനെ വെട്ടിക്കൊന്ന കേസില് പോലീസ് തിരയുന്ന സുഹൃത്തുക്കളെ തൂങ്ങി മരിച്ച നിലയില് കണ്ടെത്തി. കുമ്പള കൃഷ്ണ നഗര് സ്വദേശി റോഷന് (18), മണി (19) എന്നിവരെയാണ് വീടിന് സമീപത്തെ വനത്തില് തൂങ്ങി മരിച്ച നിലയില് കണ്ടെത്തിയത്.[www.malabarflash.com]\nചൊവ്വാഴ്ച വൈകീട്ട് ആറരയോടെയാണ് ഇവരെ രണ്ടു മരങ്ങളിലായി തൂങ്ങി മരിച്ച നിലയില് കണ്ടെത്തിയത്. വിവരമറിഞ്ഞ് കുമ്പള പോലീസ് സ്ഥലത്തെത്തി അന്വേഷണമാരംഭിച്ചു. ഇന്‍ക്വസ്റ്റിന് ശേഷം കൊവിഡ് പരിശോധനയ്ക്കായി മൃതദേഹങ്ങള് കാസര്‍കോട് ജനറല് ആശുപത്രിയിലേക്ക് മാറ്റി.\nതിങ്കളാഴ്ച രാത്രി നായ്ക്കാപ്പിലെ അരിമില്ലിലെ തൊഴിലാളിയായ ഹരീഷ് (38) വെട്ടേറ്റ് കൊല്ലപ്പെട്ടിരുന്നു. ഈ കേസില് പ്രതി ശ്രീകുമാറിന്‍റെ അടുത്ത സുഹൃത്തുക്കളാണ് റോഷനും മണിയും. കൊല്ലപ്പെട്ട രാത്രി ശ്രീകുമാറിനൊപ്പം കാറില് സഞ്ചരിക്കുന്നാതിയ നാട്ടുകാര് പോലീസിന് മൊഴി നല്‍കിയിരുന്നു. റോഷനും മണിയും കൊല്ലപ്പെട്ട സമയത്തും കൂടെ ഉണ്ടായിരുന്നതായി പോലീസിന് വിവരം ലഭിച്ചിരുന്നു.\nഇവരെ ചോദ്യം ചെയ്യാന് വിളിപ്പിക്കുമെന്ന ഭയമായിരിക്കാം ആത്മഹത്യയ്ക്ക് പ്രേരിപ്പിച്ചതെന്നാണ് പോലീസ് സംശയിക്കുന്നത്. ചൊവ്വാഴ്ച പുലര്‍ച്ചേ മുതലാണ് ഇവരെ കാണാതായത്. തുടര്‍ന്ന് വീട്ടുകാര് രാവിലെയും ഉച്ചക്കും തെരച്ചില് നടത്തിയിരുന്നു. അതിനിടയിലാണ് വൈകീട്ട് മരിച്ച നിലയില് കണ്ടെത്തിയത്.\nഹരീഷ് വധ കേസിലെ പ്രതി ശ്രീകുമാര് പോലീസിന്‍റെ കസ്റ്റഡിയിലാണ്. കുമ്പള സിഐ പി പ്രമോദിന്‍റെ നേതൃത്വത്തിലാണ് ഹരീഷ് വധം അന്വേഷണം നടത്തുന്നത്.\nKasaragod Kumbala Murder-case News Suicide കാസര്‍കോട് കേരളം


ലോകത്താദ്യമായി സ്മാര്‍ട്ട് നമസ്‌കാരപ്പായ നിര്‍മ്മിച്ച് ഖത്തരി കമ്പനി\n2021-05-03 09:00:40 pm IST\nദോഹ: ആഗോള തലത്തില് ആദ്യമായി സ്മാര്‍ട്ട് ഡിജിറ്റല് നമസ്‌കാരപ്പായ നിര്‍മിച്ച് ഖത്തരി കമ്പനി. നമസ്‌കാരപ്പായയില് ലഭ്യമായിട്ടുള്ള ഡിജിറ്റല് സ്‌ക്രീനില് ഖിബില, നമസ്‌കാരവുമായി ബന്ധപ്പെട്ട ശബ്ദ മാര്‍ഗ നിര്‍ദേശങ്ങള് എന്നിവ ഉള്‍പ്പെടുത്തിയിട്ടുണ്ട്.\nഇത്തരമൊരു ഉല്‍പ്പന്നം ലോകത്ത് തന്നെ ആദ്യമായാണെന്ന് അറബ് ടെക്ക് വെബ്സൈറ്റ് പറയുന്നു. കുട്ടികള്, നമസ്‌കാരം പരിശീലിക്കുന്നവര് തുടങ്ങിയവര്‍ക്ക് വലിയ രീതിയില് ഉപകാരം ചെയ്യുന്നതാണ് സ്മാര്‍ട്ട് നമസ്‌കാരപായകള്. സജദ എന്ന് പേരിട്ടിരിക്കുന്ന ഈ നമസ്‌കാരപ്പായയില് ഖുര്‍ആന് വചനങ്ങള് എല്.ഇ.ഡി സ്‌ക്രീനില് പ്രകടമാകുന്ന രീതിയില് സജ്ജീകരിച്ചിട്ടുണ്ട്.\nസജദയില് മൊബൈല് ഫോണ് ഘടിപ്പിച്ച് ആവശ്യമായ സൂക്തങ്ങള് കേള്‍ക്കാനും സാധിക്കും. റമദാനില് ആളുകള്‍ക്ക് ഏറ്റവും ഉപകാരപ്പെടുന്ന രീതിയില് നമസ്‌കാര സമയങ്ങള് സെറ്റ് ചെയ്യാനും സ്മാര്‍ട്ട് നമസ്‌കാരപായയില് കഴിയും.\nqatar Qatari company smart prayer mat


സാമുദായിക ഐക്യത്തിനായി കായിക മത്സരങ്ങള്\nഗ്രാമീണ ഇന്ത്യയുടെ യഥാര്‍ത്ഥ ആവേശത്തോടെ ഗ്രാമീണരെ ഒരുമിച്ചു കൊണ്ടു വരാന് കായിക മത്സരങ്ങള്.\nഉരുണ്ടുകൊണ്ടിരിക്കുന്ന കല്ലിൽ പച്ചപിടിക്കില്ല എന്നൊരു ചൊല്ലുണ്ടല്ലോ. എന്നാൽ അതിനു പകരം ഒരു പന്തായാലോ? കഴിഞ്ഞ പതിനാലു വര്ഷങ്ങളായിട്ടു ഉരുണ്ടു കൊണ്ടിരിക്കുന്ന ഒരു പന്ത്, നിൽക്കുവാൻ പോകുന്നില്ലെങ്കിലോ? അത് വേറെ ഒരു കഥയാണ് - ഇഷ ഗ്രാമോത്സാവത്തിന്‍റെ കഥ. ഗ്രാമോത്സാവം എന്നാൽ ഒരു ആഘോഷമാണ്. ഗ്രാമീണ ഇന്ത്യയുടെ ആത്മാവിനെ സന്തോഷിപ്പിക്കുന്ന ഒരു ആഘോഷം. ഇത് ഒരു കൂട്ടം കായിക വിനോദങ്ങളിലൂടെയാണ് സാധിക്കുന്നത്. ഇത്തരം കായിക വിനോദങ്ങൾ സാമുദായിക ഐക്യം വർധിപ്പിക്കും, ആരോഗ്യം മെച്ചപ്പെടുത്തും, സ്ത്രീ ശാക്തീകരണം സാധ്യമാക്കും, തൊഴില് ചെയ്യാനുള്ള ക്ഷമത കൂട്ടുകയും ചെയ്യും എന്ന് തെളിഞ്ഞിട്ടുണ്ട്. തമിഴ് നാട്ടിൽ ഓരോ വർഷവും ഇത് സംഘടിപ്പിക്കുന്നുണ്ട്. ശക്തമായ ആ ഗ്രാമീണ സംസ്കാരം ഒന്നുകൂടി പുതുക്കുവാൻ അത് സഹായിക്കുന്നുണ്ട്. ജാതി മത ഭേദമില്ലാതെ എല്ലാ ആളുകളെയും ഒന്നിച്ചു കൊണ്ട് വരുവാനും അത് സഹായിക്കുന്നുണ്ട്. ഈ വര്‍ഷം ആദ്യമായിട്ട് ഗ്രാമോത്സാവം വടക്കു കിഴക്കു ദിശയിലേക്കും വ്യാപിച്ച്, "ഇന്ത്യയുടെ നെല്ലറ " എന്നറിയപ്പെടുന്ന ആന്ധ്ര പ്രദേശിലും ആരംഭിച്ചിട്ടുണ്ട്.\nഇത്തരം കായിക വിനോദങ്ങൾ സാമുദായിക ഐക്യം വർധിപ്പിക്കും, ആരോഗ്യം മെച്ചപ്പെടുത്തും, സ്ത്രീ ശാക്തീകരണം സാധ്യമാക്കും, തൊഴില് ചെയ്യാനുള്ള ക്ഷമത കൂട്ടുകയും ചെയ്യും എന്ന് തെളിഞ്ഞിട്ടുണ്ട്.\nഇന്ത്യ ഗവെർന്മെന്‍റിന്‍റെ ഗ്രാമീണ വികസന വകുപ്പ്, ഗ്രാമീണ ഇന്ത്യയെ സാമ്പത്തികവും, സാമൂഹികവും, ഭൗതികവുമായ വികസനം കാഴ്ച വെക്കുന്ന "സ്മാർട്ട് വില്ലേജുകൾ" ആക്കി മാറ്റുവാനും, അത് വഴി ആ പ്രദേശത്തെ സമൂലമായ വികസനത്തിനും ഉള്ള പദ്ധതികൾ ആവിഷ്കരിക്കുന്നുണ്ട്. കായിക വിനോദങ്ങൾ സമഗ്രമായ സൗഖ്യത്തിന് അത്യാവശ്യമാണെന്നു കണ്ടതിനനുസരിച്ച് യൂണിസെഫും(UNICEF) ഇഷ ഫൗണ്ടേഷനും ചേർന്ന് പരീക്ഷണ അടിസ്ഥാനത്തിൽ ഒരു പദ്ധതി നടപ്പിലാക്കുകയാണ്. ഈ പരിപാടി വിശാഖപട്ടണം ജില്ലയിലെ ആനന്ദപുരം മണ്ഡലത്തിലെ ഇരുപത്തി ആറ് ഗ്രാമ പഞ്ചായത്തുകളിൽ ആണ് നടപ്പാക്കുന്നത്. കായിക വിനോദങ്ങൾക്കായി പ്രായത്തിന്‍റെയോ, സാമ്പത്തിക സ്ഥിതിയുടെയോ വ്യത്യാസമില്ലാതെ ആളുകൾ സ്ഥിരമായി ഒത്തു ചേരുമ്പോൾ ഒരു സാമൂഹിക ബോധം വളരുവാൻ സാധ്യത വർധിക്കും. സ്ത്രീകളുടെ ശാക്തീകരണം ഇതിനാൽ നേടുവാൻ സാധിക്കും. ആളുകളെ അനാരോഗ്യകരമായ സ്വഭാവങ്ങളിൽ നിന്നും അകറ്റി നിർത്തുവാനും ഇത്തരം പരിപാടികൾ സഹായിക്കും. എപ്പോഴെല്ലാം ഗ്രാമോത്സാവങ്ങൾ സംഘടിപ്പിക്കപ്പെട്ടിട്ടുണ്ടോ, അപ്പോഴെല്ലാം ഈ ഒരു തത്വം തെളിഞ്ഞു വന്നിട്ടുണ്ട് - ഒന്നിച്ചു കളിക്കുന്ന ഗ്രാമം എന്നും യോജിച്ചു നിൽക്കും - എന്ന തത്വം.\nപുരുഷന്മാരുടെ വോളിബോൾ മത്സരവും, സ്ത്രീകളുടെ ത്രോ ബോള് മത്സരവും കഴിഞ്ഞ കുറെ ആഴ്ചകളായിട്ടു ആനന്ദപുരം മണ്ഡലത്തിൽ നടന്നു കൊണ്ടിരിക്കുകയാണ്. ഈ മത്സരങ്ങൾ അവിടത്തെ ആളുകൾക്കിടയിൽ സന്തോഷം ഉണ്ടാക്കിയിട്ടുണ്ടെന്നു മാത്രമല്ല, സമുദായങ്ങൾക്കിടയിൽ കൂടുതൽ അടുപ്പവും ഉണ്ടാക്കിയിട്ടുണ്ട്. മത്സരത്തിൽ വിജയിയാകാത്ത ഒരു ടീമിനെ ഓരോ ഗ്രാമത്തിൽ നിന്നും തിരഞ്ഞെടുത്ത് അതിലെ ഓരോ സ്ത്രീകൾക്കും ഓരോ പൂച്ചെടിയും, ഫല വൃക്ഷത്തിന്‍റെ ഒരു തൈയ്യും സമ്മാനിച്ചു. അതോടൊപ്പം ഒരു നിബന്ധനയും വച്ചു - ഇവയുടെ ഫലങ്ങൾ അവർ ഗ്രാമത്തിലുള്ള എല്ലാവരുമായി പങ്കു വെക്കണം. മത്സരങ്ങൾക്ക് ഈ പ്രവൃത്തി ഒരു പ്രത്യേക ശോഭയാണ് നൽകിയത്. എല്ലാവരെയും സ്വീകരിക്കുന്ന ഒരു മനോഭാവം ജനിപ്പിക്കുവാൻ ഇതിനു കഴിഞ്ഞു. ഇത്തരം ഉദ്യമങ്ങളുടെ യഥാർത്ഥ ഉദ്ദേശം മനസ്സിലാക്കുവാൻ കളിക്കാർക്ക് സാധിച്ചതോടെ, ഗുണകരമായ ഒരു അന്തരീക്ഷം സൃഷ്ടിക്കുവാനും കഴിഞ്ഞു. ഇനിയും ഓരോ മണ്ഡലത്തിലും ഇത്തരം മത്സരങ്ങൾ സംഘടിപ്പിക്കാമെന്നും, കളിക്കാർ നിശ്ചയിച്ചു. കളിക്കാരുടെ ആ ഒരു ചെറിയ പ്രവൃത്തി വാസ്തവത്തിൽ സമുദായത്തെ ആകമാനം പ്രവർത്തന നിരതമാക്കാനും എല്ലാവരും പരസ്പര സ്നേഹത്തോടെ ജീവിക്കുവാനും ഉള്ള അന്തരീക്ഷം ഒരുക്കുകയും ചെയ്തു.\nമുപ്പത്തി എട്ടു ഗ്രാമങ്ങളിൽ നിന്നായി തൊണ്ണൂറു ടീമുകളാണ് പുരുഷന്മാരുടെ വോളിബോൾ മത്സരത്തിൽ പങ്കെടുത്തത്. ഇരുപത്തി എട്ടു ഗ്രാമങ്ങളിൽ നിന്നായി അൻപത്തി എട്ടു ടീമുകൾ സ്ത്രീകളുടെ ത്രോബോൾ മത്സരത്തിലും പങ്കെടുത്തു നവംബർ 25, 2017 ന് നടന്ന ക്വാർട്ടർ ഫൈനലിൽ എട്ടു ടീമുകൾ വീതം പങ്കെടുത്തു.\nആന്ധ്ര പ്രദേശിലെ ഗ്രാമങ്ങളുടെ തനതായ കളികളും, പാട്ടുകളും, പ്രത്യേക ഭക്ഷണ സാധനങ്ങളും പ്രദർശിപ്പിക്കുന്നത് വഴി, ഈ ഇഷ ഗ്രാമോത്സവം ആ സംസ്ഥാനത്തെ ഗ്രാമീണ ജീവിതത്തെ മറ്റുള്ളവരുടെ മുൻപിൽ തുറന്നു കാണിക്കുവാൻ സഹായിക്കും. ഈ അസാധാരണ ഉത്സവവും, വോളിബോൾ, ത്രോ ബോള് മത്സരങ്ങളും നവംബർ ഇരുപത്തി ഏഴിന് വിശാഖപട്ടണത്തും സമാപിക്കുമ്പോൾ സദ്ഗുരു അവിടെ സന്നിഹിതനായിരുന്നു. ഈ സമാപന സമ്മേളനം ഇഷ ഫൗണ്ടേഷനും യൂണിസെഫും(UNICEF) തമ്മിലുള്ള പങ്കാളിത്തത്തിന്‍റെ ആഘോഷവും കൂടി ആയിരിക്കും. ഈ കൂട്ടുകെട്ടിന്‍റെ ഉദ്ദേശം ഗ്രാമങ്ങളെ തങ്ങളുടെയും സമീപ സ്ഥലങ്ങളിലുള്ളവരുടെയും ഉന്നമനത്തിനായി യോജിച്ചു പ്രവർത്തിക്കുവാൻ പ്രോത്സാഹിപ്പിക്കുക എന്നതാണ്.ആനന്ദപുരമണ്ഡലത്തിലെ നിവാസികൾ, സ്‌കൂൾ കുട്ടികൾ, കോളേജിലെ യുവ ജനങ്ങൾ, ഗ്രാമ വാസികൾ എന്നിവരടക്കം 7000 പേർ ഈ പരിപാടിയിൽ പങ്കെടുക്കുമെന്നാണ് കരുതുന്നത്. ഗ്രാമീണ ചേതന ഉണരുന്നത്, വലിയ തോതില് വ്യക്തിഗത മാറ്റങ്ങളുമുണ്ടാക്കും.


സരസ്വതീപൂജ മനുഷ്യനെ നവീകരിക്കാനും നവശക്തി പകരാനുമുള്ള അര്‍ച്ചനയാണ്\nഇന്ന് മഹാനവമിയാണ്. വിദ്യാദേവതയായ ശ്രീ ശാരദാംബികയുടെ വിജയോത്സവം. നവരാത്രി കഴിഞ്ഞു. മൂന്ന് ഭാവങ്ങളിലൂടെ ഒമ്പത് രാത്രികള്‍കൊണ്ട് ദേവി ശത്രുക്കളെ ജയിക്കുകയായിരുന്നു-മഹാലക്ഷ്മിയായും മഹാസരസ്വതിയായും മഹാകാളിയായും. ഈ ഭാവങ്ങള് വൈഷ്ണവമോ ശൈശവമോ അല്ല. ശാക്തേയമാണ്. ശാക്തേയ സ്വരൂപത്തിലാണ് ദേവി. ഈശ്വരചൈതന്യം ശക്തിസ്വരൂപിണിയായിത്തീരുക. ഈശ്വരചൈതന്യത്തിന് ഇങ്ങനെയൊരു രൂപഭാവങ്ങള് ഭാരതത്തില് മാത്രമേയുള്ളൂ. ഭാരതത്തിലെ ഈ ദേവീസങ്കല്‍പത്തിന് അനേകം ഭാവങ്ങളുണ്ട് - ദുര്‍ഗ, ചാമുണ്ഡി, കണ്ണകി, ഭുവനേശ്വരി, കാളി, സരസ്വതി. ദേവിയുടെ സരസ്വതീഭാവത്തിന്റെ വിജയോത്സവമാണിന്ന്. ഈ വിജയോത്സവത്തിലെ നക്ഷത്രങ്ങള് കുഞ്ഞുങ്ങളാണ്.\nഅരിയില് വിരലുകള്‍കൊണ്ട് ഹരി എന്നെഴുതിയും ഗുരുവിന്റെ മോതിരത്തില് നിന്ന് നാവില് അക്ഷരങ്ങള് ഏറ്റുവാങ്ങിയും ജീവിതത്തിന്റെ വെളിച്ചത്തിലേക്കും സൗന്ദര്യത്തിലേക്കും കടന്നുവരാനുള്ളസമ്മതിപത്രം സരസ്വതിയില് നിന്ന് സമ്പാദിക്കുകയാണ് കുഞ്ഞുങ്ങള്. അക്ഷരപ്രപഞ്ചത്തിലൂടെ ജീവിതത്തിന്റെ വെളിച്ചത്തിലേക്ക് കടന്നുവരാന് വെമ്പുന്ന ശിശുക്കളുടെ ഉത്സവം കൂടിയാണ് ഈ വിജയദശമിയില് നടക്കുന്നത്. അക്ഷരപ്രപഞ്ചം അതിന് പുതിയ ആരാധകരെ തേടുകയാണ്. സംഗീതപ്രപഞ്ചം അതിന് പുതിയ നാദോപാസകരെ തേടുകയാണ്. കലകളെല്ലാം സരസ്വതീസമക്ഷം ഉണര്‍ന്നെത്തുകയാണ്. പൂക്കളെല്ലാം താമരപ്പൂ സരസ്വതി സവിധത്തില് നിന്ന് മോഷ്ടിക്കപ്പെട്ടുപോകാതിരിക്കാന് വേണ്ടി പ്രാര്‍ത്ഥിക്കുകയാണ്. സ്വരരാഗങ്ങളെല്ലാം സരസ്വതീ ദേവിയുടെ മഹാവീണയുടെ മുമ്പില് നമിക്കുകയാണ്. വിജയദശമി വിദ്യയുടെയും സംഗീതത്തിന്റെയും സാഹിത്യത്തിന്റെയും ഉത്സവം. ഇത് വിദ്യയുടെയും സംസ്‌കൃതിയുടെയും വിജയദശമി.\nഎന്നാല് നന്മയുടെ ആചാരങ്ങള് അറ്റുവീഴുന്നു. നന്മയുടെ സ്വപ്നങ്ങളെല്ലാം കരിഞ്ഞുപോകുന്നു. കുഞ്ഞുങ്ങള്‍ക്ക് അക്ഷരമുറ്റത്ത് ഉടുക്കാനുള്ള പട്ടുകോണകങ്ങള് നഷ്ടപ്പെടുന്നു. ഗുരുവിന്റെ വിരലില് നിന്ന് അക്ഷരം നാവില് കുറിച്ചുവാങ്ങാന് എത്തുന്ന കുഞ്ഞുങ്ങളില് പാവുമുണ്ടുകള് പ്രകാശിക്കുന്നില്ല. അരിയും വിരലും നാവും മോതിരവും അക്ഷരങ്ങളും പരസ്യത്തിനുപയോഗിക്കുകയാണ് ലാഭം മാത്രം കൊതിക്കുന്ന സ്ഥാപനങ്ങള്. അക്ഷരബ്രഹ്മം സ്ഥാപനവല്‍ക്കരിക്കപ്പെടുന്നു. കുഞ്ഞുങ്ങളെ വിദ്യയുടെ യന്ത്രങ്ങളാക്കിമാറ്റുന്നു. അക്ഷരം തേടുന്ന കുഞ്ഞുങ്ങളെ നമ്മുടെ കാലം വാനുകളില് കയറ്റിക്കൊണ്ടുപോയി പാര്‍വതി പുത്തനാറുകളില് മുക്കിക്കൊല്ലുകയാണ്. നമ്മള് അക്ഷരബ്രഹ്മത്തിന്റെ കഴുത്തറക്കുകയാണ്. ദൈവങ്ങളായ കുഞ്ഞുങ്ങളെ കൊല്ലുകയാണ്.അക്ഷരവിദ്യയുടെ വെളിച്ചം നമുക്കിന്നാവശ്യമില്ല. ഈ വെളിച്ചം മനസ്സില്‍നിന്നെങ്ങോ പറന്നുപോയി. 'പൂജ'വെയ്പ്പിനെ നമ്മുടെ കാലത്തിന്റെ ക്രൂരമായ പ്രായോഗികവിചാരം മതവല്‍ക്കരിച്ച് മതത്തിന്റെ ശക്തിയാക്കി മാറ്റുന്നു. ഒരു കാലം വരും. ആ കാലം നമ്മുടെ മനസ്സില് അണിഞ്ഞൊരുങ്ങുകയാണ്. ആയുധങ്ങള് മാത്രം പൂജിക്കുന്നകാലം. പരസ്പരം കൊല്ലാനുള്ള ആയുധങ്ങള് പൂജിക്കുന്ന കാലം. അക്ഷരബ്രഹ്മത്തിന്റെ വെളിച്ചം മായ്ച്ചുകൊണ്ട് ആയുധബ്രഹ്മത്തിന്റെ ഇരുട്ട് ഒഴുകിയെത്തുകയാണ് നമ്മുടെ മനസ്സിലേക്ക്. ഇരുട്ട് നിറയുന്ന മനസ്സിനോടുള്ള സരസ്വതിയുടെ യുദ്ധത്തിന്റെ പവിത്രമായ വിജയമാഘോഷിക്കുകയാണിന്ന്. മനസ്സിനെ പൂജിക്കുകയെന്ന ആഘോഷം. ഈ പുജ മനുഷ്യന് നവചേതന സ്വപ്നം കാണുന്നു. സരസ്വതീപൂജ മനുഷ്യനെ നവീകരിക്കാനും നവശക്തി പകരാനുമുള്ള പൂജയാണ്.\nഅക്ഷരബ്രഹ്മത്തിന്റെ വെളിച്ചംകൊണ്ട് മനുഷ്യനെ നവീകരിക്കാന് വേണ്ടി കേരളത്തില് ഭൂജാതനായ ഒരു ലോകഗുരുവാണ് ശ്രീനാരായണന്. ഇക്കൊല്ലത്തെ വിജയദശമിയും ശിവഗിരിയിലെ ശ്രീ ശാരദാമഠവും നാരായണഗുരുവിന്റെ മനുഷ്യസങ്കല്‍പത്തിലേക്ക് മനസ്സ് ചേര്‍ത്തുവെക്കാന് മനുഷ്യരാശിയോട് അഭ്യര്‍ത്ഥിക്കുകയാണ്. പില്‍ക്കാലത്ത് ഗുരുദേവ സന്ദേശങ്ങളുടെ തലസ്ഥാനമായിത്തീര്‍ന്ന ശിവഗിരിയില് ഗുരുദേവന് സ്ഥാപിച്ച ശ്രീ ശാരദാ പ്രതിഷ്ഠയുടെ ശതാബ്ദിയാഘോഷത്തിന് സാക്ഷ്യം വഹിക്കാന് ഇക്കൊല്ലത്തെ വിജയദശമിക്ക് കഴിയുന്നു. 1087 മേടം 18 ചൊവ്വാഴ്ച പുലര്‍കാലത്ത് ചിത്രാപൗര്‍ണ്ണമി നാളിലാണ് വിദ്യാദേവതയായ ശാരദാദേവിയെ ഗുരു ശിവഗിരിയില് പ്രതിഷ്ഠിച്ചത്. 'വിദ്യകൊണ്ട് സ്വതന്ത്രരാവുക' എന്ന ഗുരുദേവ സന്ദേശത്തിന് പ്രതീകാത്മക മാഹാത്മ്യമാണ് ശാരദാപ്രതിഷ്ഠ. ഇവിടെ നടക്കുന്ന നവരാത്രി ആഘോഷങ്ങളും വിജയദശമിയുമൊക്കെ മനുഷ്യനെ നവീകരിച്ച് വെളിച്ചത്തിലേക്ക് നയിക്കാനുള്ള ധ്യാനങ്ങളാണ്. ചെന്താമരയില് നിവസിക്കുന്ന ശിവഗിരിയിലെ ശാരദാദേവിയില് നിന്ന് വിദ്യയുടെയും സംസ്‌കാരത്തിന്റെയും മാനവീയതയുടെയും വെളിച്ചം പ്രസരിക്കട്ടെയെന്ന് ഗുരുദേവന് ആശിച്ചു. പാവങ്ങള്‍ക്ക് ഒരു ജ്യോതിര്‍മയമായ ലോകം സരസ്വതിയിലൂടെ തുറന്നുകിട്ടട്ടെ എന്ന് ഗുരുദേവന് ആശിച്ചു. ശാരദാദേവിയെ ഗുരുദേവന് മനുഷ്യവംശത്തിന്റെ അമ്മയായികണ്ടു. ശിവഗിരിയില് വരുന്ന ഭക്തജനങ്ങളോട് ചിലപ്പോഴൊക്കെ ശാരദാമഠത്തിലേക്ക് നോക്കിക്കൊണ്ട് ഗുരുദേവന് ചോദിക്കുമായിരുന്നുപോലും 'നമ്മുടെ അമ്മയെ കണ്ടില്ലേ' എന്ന്.\nനാരായണഗുരു എണ്‍പതിലധികം ക്ഷേത്രപ്രതിഷ്ഠകള് നടത്തിയിട്ടുണ്ട്. എല്ലാം ഒന്നിനൊന്ന് വ്യത്യസ്തമായിട്ടാണ്. കണ്ണാടിയും ദീപവും അക്ഷരങ്ങളുമൊക്കെ പ്രതിഷ്ഠകളായിത്തീര്‍ന്നു. ഗുരുവിന്റെ രണ്ട് വ്യത്യസ്തമായ പ്രതിഷ്ഠകളാണ് അരുവിപ്പുറത്തെ ശിവനും ശിവഗിരിയിലെ ശാരദയും. ശാരദാപ്രതിഷ്ഠ നടത്തുമ്പോള് താന്ത്രികവിധി പ്രകാരമുള്ള പൂജാസംവിധാനങ്ങള് ഗുരു ഒഴിവാക്കുകയായിരുന്നു. ഈ ക്ഷേത്രത്തില് നിവേദ്യമോ ഉത്സവമോ മറ്റേതെങ്കിലും ചടങ്ങുകളോ ഇല്ല. ഭക്തന്മാര്‍ക്ക് സ്‌തോത്രം ചൊല്ലി പ്രാര്‍ത്ഥിക്കാനുള്ള സംവിധാനം മാത്രമാണുള്ളത്. ദേവിയുടെയും പ്രാര്‍ത്ഥനാ നിര്‍ഭരരായി നില്‍ക്കുന്ന മനുഷ്യരുടെയും ഇടയില് ഒരു പൂജാരിപോലുമില്ല. ദേവിയെ പ്രധാന പ്രതിഷ്ഠയാക്കിക്കൊണ്ടുള്ള ഒരു ആരാധനാക്ഷേത്രം അരുവിപ്പുറത്തുനിന്ന് പോരുമ്പോഴേ ഗുരുവിന്റെ മനസ്സിലുണ്ടായിരുന്നതാണ്. മറ്റ് പ്രതിഷ്ഠകളെല്ലാം ഭക്തജനങ്ങളുടെ ആഗ്രഹപ്രകാരം സ്ഥാപിച്ചുകൊടുത്തതാണ്. അരുവിപ്പുറത്തെ ശിവപ്രതിഷ്ഠയും ശിവഗിരിയിലെ ശാരദാപ്രതിഷ്ഠയും ഗുരുദേവന്റെ ആത്മാവിഷ്‌കാരം തന്നെയാകുന്നു. ഗുരുദേവ സന്ദേശങ്ങള് ഈ രണ്ട് പ്രതിഷ്ഠകള്‍ക്കകത്തും കുടിയിരിക്കുന്നുണ്ട്. സകല മനുഷ്യര്‍ക്കും 'ജാതിഭേദം മതദ്വേഷം ഏതുമില്ലാതെ' വന്ന് പ്രാര്‍ത്ഥിക്കാവുന്ന ഒരിടം. ആ പ്രാര്‍ത്ഥന വിദ്യാസ്വരൂപിണിയുടെ മുമ്പിലാവുമ്പോള് അതൊരു പുതിയ സംസ്‌കാരമായിത്തീരുന്നു. ഈ അര്‍ത്ഥത്തില് ശാരദാക്ഷേത്രം ഒരു സാംസ്‌കാരിക കേന്ദ്രം കൂടിയാണ്. സംസ്‌കാരത്തിന് വിത്തിടുന്ന പുണ്യക്ഷേത്രമാണ്. ഈ വിത്തിടല് കര്‍മ്മം വിജയദശമി നാളില് ഇവിടെ നടക്കുന്നു. പ്രകൃതിയാണ് ഗുരുദേവനെ ശിവഗിരിയിലേക്ക് ക്ഷണിച്ചത്. പ്രകൃതിയുടെ സൗന്ദര്യവും ദൈവികതയും കണ്ടെത്താനുള്ള ഒരു പ്രത്യേക മനസ്സ് ഗുരുദേവനുണ്ടായിരുന്നു. ജീവിതത്തെക്കുറിച്ചും ദൈവത്തെക്കുറിച്ചുമുള്ള എല്ലാ സംശയങ്ങളും ചോദ്യങ്ങളും ഗുരുദേവന് ആദ്യം പ്രകടിപ്പിച്ചത് പ്രകൃതിയോടാണ്. വിശുദ്ധവും സുന്ദരവുമായ പ്രകൃതിക്കകത്താണ് ക്ഷേത്രങ്ങള് പണിയേണ്ടതെന്ന് ഗുരുദേവന് പലപ്പോഴായി പറഞ്ഞിട്ടുണ്ട്. പ്രകൃതിയെ മനുഷ്യനുമായി അടുപ്പിക്കാനും പ്രകൃതിയിലൂടെ മനുഷ്യനെ കണ്ടെത്താനും ഗുരുദേവന് കഴിഞ്ഞിട്ടുണ്ട്. പ്രകൃതിമനോഹരങ്ങളായ പ്രദേശങ്ങള് കണ്ടെത്താന് ഏതോ അന്തര്‍ദൃഷ്ടിയാല് അനുഗൃഹീതനായിരുന്നു നാരായണഗുരുവെന്ന് മഹാകവി ഉള്ളൂര് തന്റെ മലയാള സാഹിത്യചരിത്രത്തില് എഴുതിയിട്ടുണ്ട്.\nശാരദാ പ്രതിഷ്ഠയിലൂടെ ക്ഷേത്രസങ്കല്‍പത്തിനും ആരാധനാക്രമത്തിനും ഒരു പുതിയമുഖം ഗുരുദേവന് നല്‍കുകയായിരുന്നു. കാറ്റും വെളിച്ചവും യഥേഷ്ടം കടന്നുവരാന് പാകത്തില് നിര്‍മ്മിച്ച ഒരു അഷ്ടകോണ് മണ്ഡപമാണ് ശാരദാക്ഷേത്രം. ഇത്രയും മനോഹരവും എന്നാല് ലളിതവുമായ മറ്റൊരു ക്ഷേത്രം ഇന്ത്യയില് എവിടെയുമില്ല. അഷ്ടകോണ് മണ്ഡപത്തിലും ശാരദാ പ്രതിഷ്ഠയിലും ഗുരുദേവന് ഏറെ സന്തുഷ്ടനായിരുന്നു. ക്ഷേത്രങ്ങള് എങ്ങനെയായിരിക്കണമെന്ന് ശാരദാ പ്രതിഷ്ഠ കഴിഞ്ഞപ്പോള് ഗുരുദേവന് മൂര്‍ക്കോത്ത് കുമാരനോട് പറഞ്ഞു. 'പഴയ സമ്പ്രദായത്തില് പണം ചെലവഴിച്ച് ചെയ്തുണ്ടാക്കേണ്ട കാര്യമില്ല. ഉത്സവത്തിനും കരിമരുന്നിനും മറ്റും പണം ചെലവഴിക്കരുത്. ക്ഷേത്രത്തില് ജനങ്ങള്‍ക്ക് സുഖത്തില് വന്നിരിക്കാനും പ്രസംഗിക്കാനും മറ്റും ഏര്‍പ്പാടുകളുള്ള വിശാലമായ മുറികളാണ് വേണ്ടത്. ക്ഷേത്രങ്ങളോട് സംബന്ധിച്ച് വിദ്യാശാലകളും തോട്ടങ്ങളും ഉണ്ടായിരിക്കണം. കുട്ടികളെ പലതരം വ്യവസായങ്ങള് ശീലിപ്പിക്കാനുള്ള ഏര്‍പ്പാടുകളും ക്ഷേത്രത്തോട് സംബന്ധിച്ച് ഉണ്ടായിരിക്കേണ്ടതാണ്. ജനങ്ങളില് നിന്ന് വഴിപാടായി ക്ഷേത്രത്തില് കിട്ടുന്ന പണം സാധുക്കളായ ജനങ്ങള്‍ക്കുതന്നെ പ്രയോജനകരമായ വിധത്തില് ചെലവഴിക്കുകയാണ് വേണ്ടത.ക്ഷേത്രങ്ങളെ നാരായണഗുരു വിഭാവനം ചെയ്തത് ആരാധനാലയമായും ധ്യാനാലയമായും വിദ്യാലയമായും സാംസ്‌കാരികാലയമായിട്ടുമൊക്കെയാണ്. ശിവഗിരിയിലെ ശ്രീ ശാദരാമഠം നാരായണഗുരുവിന്റെ ഈ ക്ഷേത്രസങ്കല്‍പങ്ങള് പുഷ്പിക്കുന്നതിനുള്ള മാതൃകാസ്ഥാനമാണ്.


'Put in prison, and will be good if it is in kirmani's cell' says PK Firos | 'പറ്റുമെങ്കിൽ ജയിലിലടക്കണം,കിർമ്മാനി മനോജിന്‍റേയോ മുഹമ്മദ് ഷാഫിയുടെയോ സെല്ലിലാണെങ്കിൽ നല്ലത്' - Malayalam Oneindia\n1 min ago ലൈഫ് മിഷന്: വയനാട് പൂര്‍ത്തീകരിച്ചത് 12,023 ഭനവങ്ങള്; പ്രഖ്യാപനം 28 ന്\n9 min ago കോവിഡ് പ്രതിരോധം: കൊല്ലത്ത് നിയന്ത്രണങ്ങള് ശക്തമാക്കും\n9 min ago മൂന്നരവർഷത്തെ ഇടവേള: ഖത്തര്-യുഎഇ വിമാന സര്‍വീസുകള് പുനരാരംഭിക്കുന്നു, കൂടുതൽ സർവീസുകൾ ഉടൻ\nPublished: June 25 2019, 15:15 [IST]\nകോഴിക്കോട്: വ്യാജരേഖ ചമച്ചെന്ന ജയിംസ് മാത്യു എംഎല്‍എയുടെ പരാതിയുടെ അടിസ്ഥാനത്തില് ചോദ്യം ചെയ്യലിന് ഹാജരാകണമെന്ന് ആവശ്യപ്പെട്ട് കോഴിക്കോട് ഡെപ്യൂട്ടി പോലീസ് കമ്മീഷ്ണര് നോട്ടീസ് അയച്ച പിന്നാലെ സംഭവത്തില് പ്രതികരിച്ച് മുസ്ലീം ലീഗ് സംസ്ഥാന സെക്രട്ടറി പികെ ഫിറോസ്. തന്‍റെ ഫേസ്ബുക്കിലൂടെയാണ് ഫിറോസിന്‍റെ പ്രതികരണം. സര്‍ക്കാരിനെതിരെ പ്രതികരിക്കുന്നവര്‍ക്കെതിരെ ഭീഷണിപ്പെടുത്തുകയും കള്ളക്കേസില് കുടുക്കുകയുമാണ് ചെയ്യുന്നതെന്ന് ഫിറോസ് തന്‍റെ ഫേസ്ബുക്കില് കുറിച്ചു. ഫിറോസിന്‍റെ കുറിപ്പ് ഇങ്ങനെ\n'മന്ത്രിമാരുടെ അഴിമതിയിൽ അന്വേഷണമില്ല. ഒരു പാവം പ്രവാസിയുടെ മരണത്തിന് ഉത്തരവാദിയായ ചെയർപേഴ്സണെതിരെ നടപടി ഇല്ല. പോരാത്തതിന് പാർട്ടിക്ക് വേണ്ടി രക്തസാക്ഷിയായ അഭിമന്യുവിനെ കൊന്ന പ്രതികളെ പിടികൂടാതെ ഒത്തു കളിക്കും. പക്ഷേ പിണറായിത്തമ്പുരാന്റെ സർക്കാറിനെതിരെ മിണ്ടിയാൽ മട്ടു മാറും. പ്രതികരിക്കുന്നവരെ ഭീഷണിപ്പെടുത്തും. അവരുടെ പേരിൽ കള്ളക്കേസെടുക്കും.\nഒറ്റ അപേക്ഷയേ ഉള്ളൂ. പറ്റുമെങ്കിൽ ജയിലിലടക്കണം. കിർമ്മാനി മനോജിന്റെയും മുഹമ്മദ് ഷാഫിയുടെയും സെല്ലിലാണെങ്കിൽ അത്രയും നല്ലത്. അവിടുന്നും ഭീഷണിപ്പെടുത്താലോ...'.\nഇന്‍ഫര്‍മേഷന് കേരള മിഷനില് ഡെപ്യൂട്ടി ഡയറക്ടറായി സിപിഎം നേതാവിന്റെ ബന്ധുവിനെ മന്ത്രി കെടി ജലീല് അനധികൃതമായി നിയമിച്ചെന്ന പ്രചാരണത്തിനായി പികെ ഫിറോസ് വ്യാജരേഖ ചമച്ചതെന്നാണ് ജയിംസ് മാത്യു എംഎല്‍എയുടെ പരാതിയിലെ ആരോപണം. ജയിംസ് മാത്യു തനിക്ക് തന്ന കത്തല്ല ഫിറോസ് പുത്തുവിട്ടതെന്ന് മന്ത്രി എസി മൊയ്തീനും വ്യക്തമാക്കിയിരുന്നു.\nപിണാറായി വിജയന്‍റേത് അന്ന് ഗുജറാത്തില് അമിത് ഷാ പ്രയോഗിച്ച അതേ തന്ത്രം; പിക ഫിറോസ്\nPK Firos james mathew mla cpm league പികെ ഫിറോസ് പോലീസ് കേസ് എംഎല്‍എ ബിജെപി\n'Put in jail, and will be good if it is in kirmani's cell' says PK Firos\nStory first published: Tuesday, June 25, 2019, 15:15 [IST]


ഗ്രാമീണമേഖലയ്ക്കു കൂടുതൽ ധനസഹായം, എല്ലാവർക്കും നൂറു തൊഴിൽ ദിനങ്ങൾ, സാമ്പത്തിക കുറ്റകൃത്യം തടയാൻ പുതിയ നിയമം... - Roundup Kerala\nഡല്‍ഹി: പ്രതിഷേധങ്ങള്‍ക്കിടെ ധനമന്ത്രി അരുണ് ജയ്റ്റ്‌ലി ബജറ്റവതരണം തുടങ്ങി.ഗ്രാമീണ മേഖലയില് അടിസ്ഥാനസൗകര്യങ്ങള് ഉയര്‍ത്തുന്നതിനും ദാരിദ്ര്യ നിര്‍മാര്‍ജനത്തിനുമാണ് സര്‍ക്കാര് മുന്‍തൂക്കം നല്‍കുന്നത്. 50,000 ഗ്രാമങ്ങളെ ദാരിദ്ര്യ വിമുക്തമാക്കും. കാര്‍ഷിക രംഗത്ത് 4.1 ശതമാനം വളര്‍ച്ച പ്രതീക്ഷിക്കുന്നതായി അദ്ദേഹം പറഞ്ഞു. റെയില്‍വേ ബജറ്റും പൊതുബജറ്റില് ഉള്‍പെടുത്തിയിട്ടുണ്ട്. ഇത് ചരിത്രതീരുമാനമെന്ന് ധനമന്ത്രി അവകാശപ്പെട്ടു.\nധനമന്ത്രിയുടെ ബജറ്റ് പ്രസംഗത്തില് നിന്ന്: നാണ്യപ്പെരുപ്പം നിയന്ത്രിക്കാനായി. ക്രൂഡോയിൽ വില ഉയരുന്നത് ഇന്ത്യ അടക്കമുള്ള വികസ്വരരാജ്യങ്ങൾക്ക് വെല്ലുവിളി സൃഷ്ടിക്കും. നോട്ടുപിൻവലിക്കൽ ശക്തമായ തീരുമാനമെന്ന് ധനമന്ത്രി. കളളപ്പണം, അഴിമതി, ഭീകരവാദം എന്നിവ നിയന്ത്രിക്കാൻ സാധിച്ചു. ദീർഘ കാലത്തേക്ക് രാജ്യത്തിന് ഗുണകരമാകും. ഉൽപാദനരംഗത്ത് ഇന്ത്യ ആറാംസ്ഥാനത്ത്.\nഗ്രാമീണമേഖലയ്ക്കു കൂടുതൽ ധനസഹായം ലഭ്യമാക്കുമെന്ന് ധനമന്ത്രി. ഗ്രാമീണ കാർഷിക രംഗത്തിന് 1,87,000 കോടി രൂപ ബജറ്റ് വകയിരുത്തൽ. 10 ലക്ഷം കോടി രൂപയുടെ കാർഷിക വായ്പ നൽകും. അഞ്ചുവർഷത്തിനകം കൃഷിക്കാരുടെ വരുമാനം ഇരട്ടിയാക്കാൻ ശ്രമിക്കും. കൂടുതൽ കാർഷിക ലാബുകൾ ആരംഭിക്കും. കാർഷിക മേഖലയിൽ 4.1 ശതമാനം വളർച്ച പ്രതീക്ഷിക്കുന്നു. 2019 ഓടെ 50,000 ഗ്രാമങ്ങളെ ദാരിദ്രരഹിതമാക്കും. ഒരു കോടി ഭവനങ്ങൾ ദാരിദ്രമുക്തമാക്കും.\nനൂറു തൊഴിൽ ദിനങ്ങൾ എല്ലാവർക്കും ഉറപ്പാക്കും. 2018 മേയ് മാസത്തോടെ എല്ലാ വീടുകളിലും വൈദ്യുതി ഉറപ്പാക്കും. മഹിളാ ശാക്തീകരണ കേന്ദ്രങ്ങൾ ആരംഭിക്കാൻ 500 കോടി രൂപ. സ്ത്രീകൾക്കും കുട്ടികൾക്കുമുളള പദ്ധതികൾക്കായി 1.84 ലക്ഷം കോടി രൂപ വകയിരുത്തും.\nയുജിസി നിയമം പരിഷ്കരിക്കും. കൂടുതൽ കോളജുകൾക്ക് സ്വയംഭരണാധികാരം നൽകും. പ്രവേശന പരീക്ഷകൾക്ക് ഏകീകൃത സംവിധാനം ഏർപ്പെടുത്തും. ഇതിനായി ഏക അധികാര കേന്ദ്രം നിലവിൽ വരും. ഉന്നത വിദ്യാഭ്യാസ രംഗത്ത് മികച്ച നിലവാരം ഉറപ്പാക്കുന്ന സ്ഥാപനങ്ങൾക്ക് സ്വയംഭരണാവകാശം നൽകും.\n20,000 മെഗാവാട്ടിന്റെ സൗരോർജ പദ്ധതികൾക്ക് നടപടി സ്വീകരിക്കും. ദേശീയ പാതകൾക്കായി 64,000 കോടി രൂപ. മെട്രോ റയിൽ നയം നടപ്പാക്കും. യാത്രക്കാരുടെ സുരക്ഷ ഉറപ്പാക്കാൻ അഞ്ചു വർഷത്തേക്ക് ഒരു ലക്ഷം കോടി രൂപയുടെ പദ്ധതി. 2019 ഓടെ എല്ലാ ട്രെയിനുകളിലും ബയോ ടോയ്‌ലെറ്റ്. 2020 നകം ആളില്ലാ ലെവൽ ക്രോസുകൾ ഇല്ലാതാക്കും. 500 റയിൽവേ സ്റ്റേഷനുകൾ ഭിന്നശേഷിയുള്ളവർക്ക് സൗഹൃദ സ്റ്റേഷനുകളാക്കും. റയിൽവേ ഐആർസിടിസി ഓൺലൈൻ ബുക്കിങ്ങിന് സർവീസ് ചാർജ് ഒഴിവാക്കും.\nസാമ്പത്തിക കുറ്റകൃത്യം തടയാൻ പുതിയ നിയമം നടപ്പാക്കും. 2020 ഓടെ 20 ലക്ഷം ആധാർ അധിഷ്ഠിത സ്വൈപ്പിങ് മെഷീനുകൾ വരും. മുഖ്യ തപാൽ ഓഫിസുകളിലും പാസ്പോർട്ട് സേവനം ഉറപ്പാക്കും. പെൻഷൻ ഒഴികെയുളള ചെലവുകൾക്കായി പ്രതിരോധ രംഗത്തിനായി 2.74 ലക്ഷം കോടി രൂപയുടെ വകയിരുത്തൽ.\nവ്യാപാരികൾക്കായി ആധാർ അധിഷ്ഠിത ഡിജിറ്റൽ വിനിമയ സംവിധാനം കൊണ്ടു വരും. അടിസ്ഥാന സൗകര്യ വികസനത്തിന് 3,96 ലക്ഷം കോടി രൂപയുടെ നിക്ഷേപം. സാമ്പത്തിക രംഗവുമായി ബന്ധപ്പെട്ട കംപ്യൂട്ടർ ശ്രംഖലകളിൽ സുരക്ഷ ഉറപ്പാക്കാൻ പ്രത്യേക സൈബർ സുരക്ഷാ സംവിധാനം നടപ്പാക്കും. സംസ്ഥാനങ്ങളുടെ സഹകരണത്തോടെ അഞ്ച് പ്രത്യേക വിനോദസഞ്ചാര മേഖലകൾക്കുളള പദ്ധതി നടപ്പാക്കും.


Emalayalee.com - അവിയല് ഇല്ലാതെ എന്തു കല്യാണ സദ്യ'; രസകരമായ ടീസറുമായി ബിജുമേനോന്റെ 'ആദ്യരാത്രി'\nഅവിയല് ഇല്ലാതെ എന്തു കല്യാണ സദ്യ'; രസകരമായ ടീസറുമായി ബിജുമേനോന്റെ 'ആദ്യരാത്രി'\nബിജുമേനോന് നായകനായി എത്തുന്ന ഏറ്റവും പുതിയ ചിത്രമായ 'ആദ്യരാത്രി'യുടെ ടീസര് പുറത്തുവിട്ടു. വെള്ളിമൂങ്ങയ്ക്ക് ശേഷം ജിബു ജേക്കബ്, ബിജു മേനോന്, അജു വര്‍ഗീസ് കൂട്ടുകെട്ടില് ഒരുങ്ങുന്ന ചിത്രം കൂടിയാണിത്. വെള്ളിമൂങ്ങ, മുന്തിരിവള്ളികള് തളിര്‍ക്കുമ്ബോള് എന്നീ സൂപ്പര് ഹിറ്റ് ചിത്രങ്ങള് മലയാളികള്‍ക്ക് സമ്മാനിച്ച ജിബു ജേക്കബ് സംവിധാനം ചെയ്യുന്ന മൂന്നാമത്തെ ചിത്രമാണ് 'ആദ്യരാത്രി'.\nതണ്ണീര്‍മത്തന് ദിനങ്ങളിലൂടെ ശ്രദ്ധേയയായ അനശ്വര രാജനാണ് ചിത്രത്തില് മറ്റൊരു പ്രധാന കഥാപാത്രത്തെ അവതരിപ്പിക്കുന്നത്.\nവിജയരാഘവന്, സര്‍ജാനോ ഖാലിദ്, അശ്വിന്, മനോജ് ഗിന്നസ്, ജയന് ചേര്‍ത്തല, മാലാ പാര്‍വതി തുടങ്ങിയവരാണ് ചിത്രത്തിലെ മറ്റ് താരങ്ങള്. ബിജിബാല് ആണ് ചിത്രത്തിന് സംഗീതം ഒരുക്കിയിരിക്കുന്നത്. സെന്‍ട്രല് പിക്‌ചേഴ്‌സ് ആണ് ചിത്രം നിര്‍മ്മിക്കുന്നത്.